松阳人南阳士人虎恤人范端石井崖械虎商山路陈褒食虎周雄
松阳人
松阳人入山采薪，会暮，为二虎所逐，遽得上树。树不甚高，二虎迭跃之，终不能及。忽相语云： 若得朱都事应必捷。 留一虎守之，一虎乃去。俄而又一虎细长善攫。时夜月正明，备见所以。小虎频攫其人衣，其人樵刀犹在腰下，伺其复攫，因以刀砍之，断其前爪，大吼，相随皆去。至明，人始得还。会村人相问，因说其事。村人云： 今县东有朱都事，往候之，得无是乎？ 数人同往问讯。答曰： 昨夜暂出伤手，今见顿卧。 乃验其真虎矣，遂以白县令，命群吏持刀，围其所而烧之。朱都事忽起，奋迅成虎，突人而出，不知所之。（出《广异记》）
南阳士人
近世有一人寓居南阳山，忽患热疾，旬日不瘳。时夏夜月明，暂于庭前偃息，忽闻扣门声，审听之，忽如睡梦，家人即无闻者。但于恍惚中，不觉自起看之，隔门有一人云： 君合成虎，今有文牒。 此人惊异，不觉引手受之。见送牒者手是虎爪，留牒而去。开牒视之，排印于空纸耳。心甚恶之，置牒席下，复寝。明旦少忆，与家人言之。取牒犹在，益以为怪。疾似愈，忽忆出门散适，遂策杖闲步，诸子无从者。行一里余，山下有涧，沿涧徐步，忽于水中，自见其头已变为虎，又观手足皆虎矣，而甚分明。自度归家，必为妻儿所惊，但怀愤耻，缘路入山。经一日余，家人莫知所往，四散寻觅，比邻皆谓虎狼所食矣，一家号哭而已。此人为虎，入山两日，觉饥馁，忽于水边蹲踞，见水中科斗虫数升，自念常闻虎亦食泥，遂掬食之，殊觉有味。又复徐行，乃见一兔，遂擒之，应时而获，即啖之，觉身轻转强。昼即于深榛草中伏，夜即出行求食，亦数得獐兔等，遂转为害物之心。忽寻树上，见一采桑妇人，草间望之。又私度： 吾闻虎皆食人，试攫之，果获焉。食之，果觉甘美。 常近小路，伺接行人。日暮，有一荷柴人过，即欲捕之。忽闻后有人云： 莫取莫取! 惊顾，见一老人须眉皓白，知是神人。此人虽变，然心犹思家，遂哀告。老人曰： 汝曹为天神所使作此身，今欲向毕，却得复人身。若杀负薪者，永不变矣。汝明日合食一王评事，后当却为人。 言讫，不见此老人。此虎遂又寻草潜行。至明日日晚，近官路伺候，忽闻铃声，于草间匿。又闻空中人曰： 此谁角驮？ 空中答曰： 王评事角驮。 又问： 王评事何在？ 答曰： 在郭外。县官相送，饭会方散。 此虎闻之，更沿路伺之。一更已后，时有微月，闻人马行声，空中又曰： 王评事来也。 须臾，见一人朱衣乘马半醉，可四十余，亦有导从数人，相去犹远，遂于马上擒之，曳入深榛食之，其从迸散而走。食讫，心稍醒，却忆归路，去家百里余来。寻山却归，又至涧边却照，其身已化为人矣，遂归其家，家人惊怪，失之已七八月日矣。言语颠倒，似沉醉人。渐稍进粥食，月余平复。后五六年，游陈许长葛县。时县令席上，坐客约三十余人。主人因话人变化之事，遂云： 牛哀之辈，多为妄说。 此人遂陈己事，以明变化之不妄。主人惊异，乃是王评事之子也。自说先人为虎所杀，今既逢仇。遂杀之，官知其实，听免罪焉。（出《原化记》）
虎恤人
凤翔府李将军者为虎所取，蹲踞其上，李频呼： 大王乞一生命。 虎乃弭耳如喜状。须臾，负李行十余里，投一窟中。二三子见人喜跃，虎于窟上俯视，久之方去。其后入窟，恒分所得之肉及李。积十余日，子大如犬，悉能陆梁，乳虎因负出窟。至第三子，李恐去尽，则己死窟中，乃因抱之云： 大王独不相引？ 虎因垂尾，李持之，遂得出窟。李复云： 幸已相□，岂不送至某家？ 虎又负李至所取处而诀。每三日，一至李舍，如相看。经二十日，前后五六度，村人怕惧。其后又来，李遂白云： 大王相看甚善，然村人恐惧，愿勿来。 经月余，复一来，自尔乃绝焉。（出《广异记》）
范端
涪陵里正范端者，为性干了，充州县佐使。久之，化为虎，村邻苦之，遂以白县云： 恒引外虎入村，盗食牛畜。 县令云： 此相恶之辞，天下岂有如此事？ 遂召问，端对如令言。久之，有虎夜入仓内盗肉，遇晓不得出，更递围之，虎伤数人，逸去。耆老又以为言。县令因严诘端所由，端乃具伏云： 常思生肉，不能自致。夜中实至于东家栏内窃食一猪，觉有滋味。是故见人肥充者，便欲啖之，但苦无伍耳。每夜东西求觅，遇二虎见随，所有得者，皆共分之，亦不知身之将变。 然察其举措，如醉也。县令以理喻遣之。是夜端去，凡数日而归，衣服如故。家居三四日，昏后，野虎辄来至村外鸣吼。村人恐惧，又欲杀之。其母告谕令去。端泣涕，辞母而行。数日，或见三虎，其一者后左足是靴。端母乃遍求于山谷，复见之。母号哭，二虎走去，有靴者独留，前就之。虎俯伏闭目，乃为脱靴，犹是人足。母持之而泣，良久方去。是后乡人频见，或呼范里正，二虎惊走，一虎回视，俯仰有似悲怆。自是不知所之也。（出《广异记》）
石井崖
石井崖者，初为里正，不之好也，遂服儒，号书生，因向郭买衣，至一溪，溪南石上有一道士衣朱衣，有二青衣童子侍侧。道士曰： 我明日日中得书生石井崖充食，可令其除去刀杖，勿有损伤。 二童子曰： 去讫。 石井崖见道士，道士不见石井崖。井崖闻此言惊骇，行至店宿，留连数宿。忽有军人来问井崖： 莫要携军器去否？ 井崖素闻道士言，乃出刀，拔枪头，怀中藏之。军人将刀去，井崖盘桓未行。店主屡逐之，井崖不得已，遂以竹盛却枪头而行。至路口，见一虎当路，径前攫取井崖。井崖遂以枪刺，适中其心，遂毙。二童子审视虎死，乃讴歌喜跃。（出《广异记》）
械虎
襄梁间多鸷兽，州有采捕将，散设槛阱取之，以为职业。忽一日报官曰： 昨夜槛发，请主帅移厨。 命宾寮将校往临之，至则虎在深阱之中。官僚宅院，民间妇女，皆设幄幔而看之。其猎人先造一大枷，仍具钉锁，四角系绳，施于阱中，即徐徐以土填之。鸷兽将欲出阱，即迤逦合其荷板。虎头才出，则蹙而钉之，四面以索，趁之而行，看者随而笑之。此物若不设机械，困而取之，则千夫之力，百夫之勇。曷以制之？势穷力竭而取之，则如牵羊拽犬，虽有纤牙利爪，焉能害人哉!夫欲制强敌者，亦当如是乎？（出《玉堂闲话》）
商山路
旧商山路多有鸷兽，害其行旅，适有骡群早行，天未平晓，群骡或惊骇。俄有一虎自丛薄中跃出，攫一夫而去，其同群者莫敢回顾。迨至食时，闻遭攫者却赶来相及。众人谓其已碎于銛牙，莫不惊异。竞问其由，徐曰： 某初衔至路左岩崖之上，前有万仞清溪，溪南有洞，洞口有小虎子数枚顾望其母，忻忻然若有所待。其虎置某崖侧，略不损伤，而面其溪洞叫吼，以呼诸子，某因便潜伸脚于虎背，尽力一踏，其虎失脚，堕于深涧，不复可登。是以脱身而至此。其兽盖欲生致此人，按演诸子，是以不伤。真可谓脱身于虎口。危哉危哉!（出《玉堂闲话》）
陈褒
清源人陈褒隐居别业，临窗夜坐，窗外即旷野，忽闻有人马声，视之，见一妇人骑虎自窗下过，径入西屋内。壁下先有一婢卧，妇人即取细竹枝从壁隙中刺之，婢忽尔腹痛，开户如厕。褒方愕骇，未及言，婢已出，即为虎所搏。遽前救之，仅免。乡人云： 村中恒有此怪，所谓虎鬼者也。（出《稽神录》）
食虎
建安人，山中种粟者皆构棚于高树以防虎，尝有一人方升棚，见一虎垂头搭耳过去甚速。俄有一兽如虎而稍小，蹑前虎而去，遂闻竹林中哮吼震地，久之乃息。明日往视，其虎遇食略尽，但存少骨尔。（出《稽神录》）
周雄
唐大顺景福已后，蜀路剑利之间，白卫岭石筒溪，虎暴尤甚，号税人场。商旅结伴而行，军人带甲列队而过，亦遭攫搏。时递铺卒有周雄者，膂力心胆，有异于常。日夜行役，不肯规避，仍持托杈利剑，前后于税人场连毙数虎，行旅赖之。西川书记韦庄作长语以赏之，蜀帅补军职以壮之。凡死于虎，溺于水之鬼，号为伥，须得一人代之。虽闻泛言，往往而有。先是西川监军使鱼全諲特进自京搬家，憩于汉源驿。其孀嫂方税驾，遂严妆，倚驿门而看，为虎攫去。虽驱夺得之，已伤钩爪也。仆尝行次白卫岭，时属炎蒸，夜凉而进。一马二仆与他人三五辈偕行，或前或后，而民家豚犬交横道路，山林依然，居人如昔，虎豹之属，又复何之？景福乾宁之时，三川兵革，虎豹昼行，任上贡输，梗于前迈。西川奏章，多取巫峡。人虫作暴，得非系国家之盛衰乎？（出《北梦琐言》）


慕容垂李勣女解袱人漕店人张琮刘门奴阎庚明崇俨王怀智沙门英禅师陈导王志巴峡人陆余庆
慕容垂唐太宗征辽，行至定州，路侧有一鬼，衣黄衣，立高冢上，神采特异。太宗遣使问之，答曰：我昔胜君昔，君今胜我今。荣华各异代，何用苦追寻。言讫不见，问之，乃慕容垂墓。（出《灵怪集》）
李勣女
贞观元年，李勣爱女卒，葬北邙，使家僮庐于墓侧。一日，女子忽诣家僮曰：我本不死，被大树之神窃我。今值其神出朝西岳，故得便奔出。知尔在此，是以来。我已离父母，复有此辱耻，不可归。幸你匿我，我能以致富报尔。家僮骇愕，良久乃许，遂别置一室。其女或朝出暮至，或夜出晓来，行步如风。一月后，忽携黄金十斤以赐，家僮受之。出卖数两，乃民家所失，主者执家僮以告。洛阳令推穷其由，家僮具述此事，及追取，此女已失，其余金尽化为黄石焉。（出《孙相录》，陈校本作出《潇湘录》）
解袱人
江南有数人行船，见岸上两人，与船并行数里。岸上人云：暂寄歇息。船人许之。怪其跳踯上船，其疾如风。须臾，两人云：暂至村，各有小袱，且寄船上，慎勿开也。殷勤戒之，两人去后，船中一人解袱共看。每袱有五百贴子，似纸，非篆隶，并不可识。共惊，还结如故。俄顷二人回，云：开讫，何因讳？乃捉解袱人云：是此人解。遂掷解袱上岸，如掷婴儿。又于村中取人，拥之而去。经数日，一人欲放解袱者，一人不许，曰：会遣一二年受辛苦。乃解至富人家。其人家有好马，恒于庭中置槽，自看饮饲。此时已夜，堂门闭，欲取富人无由。一人云：此人爱马，解马放，即应开门出。如言，富人果出。一人提之，应手即死。取得富人，遂弃解袱人而去。此家忙惧，唯见此人在，即共殴。缚之送县，以解袱等事为辞。州县不信，遂断死，此人自雪无由，久禁乃出。（出《异闻录》）
漕店人
贞观中，长安城西漕店人，葬父母，凶具甚华。一二年后，忽见亡弟来，容貌憔悴。言为兄厚葬父母之故，被差为林皋驿马，只承困苦不堪，故来请兄代。兄大惊惧，更多与纸钱，遣努力且作。其后数月，又见弟来云，只承不济，兄遂不免去，其兄应时而卒。（出《异闻录》）
张琮
永徽初，张琮为南阳令。寝阁中，闻阶前竹有呻吟之声，就视则无所见。如此数夜，怪之，乃祝曰：有神灵者，当相语。其夜，忽有一人从竹中出，形甚弊陋，前自陈曰：朱粲之乱，某在兵中，为粲所杀。尸骸正在明府阁前，一目为竹根所损，不堪楚痛。以明府仁明，故辄投告。幸见移葬，敢忘厚恩。令谓曰：如是何不早相闻。乃许之。明日，为具棺榇，使掘之，果得一尸，竹根贯其左目。仍加时服，改葬城外。其后令笞杀一乡老，其家将复仇，谋须令夜出，乃要杀之。俄而城中失火，延烧十余家，令将出按行之。乃见前鬼遮令马曰：明府深夜何所之，将有异谋。令问为谁，曰：前时得罪于明府者。令乃复入。明日，掩捕其家，问之皆验，遂穷治之。夜更祭其墓，刻石铭于前曰：身殉国难，死不忘忠。烈烈贞魂，实为鬼雄。（出《广异记》）
刘门奴
高宗营大明宫，宣政殿始成，每夜，闻数十骑行殿左右，殿中宿卫者皆见焉，衣马甚洁。如此十余日，高宗乃使术者刘门奴问其故，对曰：我汉楚王戊之太子也。门奴诘问之：案《汉书》，楚王与七国谋反，汉兵诛之，夷宗灭族，安有遗嗣乎？答曰：王起兵时，留吾在长安。及王诛后，天子念我，置而不杀，养于宫中。后以病死，葬于此。天子怜我，殓以玉鱼一双，今在正殿东北角。史臣遗略，是以不见于书。门奴曰：今皇帝在此，汝何敢庭中扰扰乎？对曰：此是我故宅，今既在天子宫中，动出颇见拘限，甚不乐。乞改葬我于高敞美地，诚所望也。慎无夺我玉鱼。门奴奏之，帝命改葬。发其处，果得古坟，棺已朽腐，旁有玉鱼一双，制甚精巧。乃敕易棺榇，以礼葬之于苑外，并以玉鱼随之。于此遂绝。（出《广异记》）
阎庚
张仁亶，幼时贫乏，恒在东都北市寓居。有阎庚者，马牙荀子之子也，好善自喜。慕仁亶之德，恒窃父资，以给其衣食，亦累年矣。荀子每怒庚云：汝商贩之流，彼才学之士，于汝何有，而破产以奉？仁亶闻其辞，谓庚曰：坐我累君，今将适诣白鹿山。所劳相资，不敢忘也。庚久为仁亶胥附之友，心不忍别，谓仁亶曰：方愿志学，今欲皆行。仁亶奇有志，许焉。庚乃私备驴马粮食同去。六日至陈留，宿逆旅。仁亶舍其内房，房内有床。久之，一客后至，坐于床所。仁亶见其视瞻非凡，谓庚自外持壶酒至。仁亶以酒先属客，客不敢受，固属之，因与合饮。酒酣欢甚，乃同房而宿。中夕，相问行李，客答曰：吾非人，乃地曹耳。地府令主河北婚姻，绊（绊原作纠，据《广异记》改）男女脚。仁亶开视其衣装，见袋中细绳，方信焉。因求问己荣位年寿，鬼言：亶年八十余，位极人臣。复问庚，鬼云：庚命贫，无位禄。仁亶问何以致之，鬼云：或绊得佳女，配之有相，当能得耳。今河北去白鹿山百余里，有一村中王老女，相极贵。顷已绊与人讫，当相为，解彼绊此，以成阎侯也。第速行，欲至其村，当有大雨濡湿，以此为信。因诀去。仁亶与庚，行六七日，至村，遇大雨，衣装湿汙。乃至村西，求王氏舍焉。款门，久之方出，谢客云：家有小不得意，所以迟迟，无讶也。仁亶问其故，云：己唯一女，先许适西村张家。今日纳财，非意单寡，此乃相轻之义。已罢婚矣。仁亶等相顾微哂，留数日。主人极欢，仁亶乃云：阎侯是己外弟，盛年志学，未结婚姻。主人辞以田舍家，然有喜色。仁亶固求，方许焉。以马驴及他赍为贽，当日成亲毕，留阎侯止王氏，仁亶独往，主人赠送之。其后数年，仁亶迁侍御史、并州长史、御史大夫知政事，后庚累遇提挈，竟至一州。（出《广异记》）
明崇俨
唐正谏大夫明崇俨，少时，父为县令。县之门卒有道术，俨求教。教以见鬼方，兼役使之法。遗书两卷，俨阅之，书人名也。俨于野外独处，按而呼之，皆应曰：唯。见数百人。于是每须役使，则呼其名，无不立至者。俨尝行，见名流合祔二亲者，輀已出郊，俨随而行，召其家人谓曰：汝主君合葬二亲乎？曰：然。曰：汝取灵柩，得无误发他人冢乎？曰：无。俨曰：吾前见紫车，后有夫人，年五十余，长大名家妇也。而后有一鬼，年甚壮，寡发弊衣，距跃大喜，而随夫人。夫人泣而怒曰： 合葬何谓也？ 汝试以吾言白汝主君，云明正谏有言如此。祔亲者闻之，大惊，泣而谓俨曰：吾幼失父，昨迁葬，决老竖取之，不知乃误如此。崇俨乃与至发墓所，命开近西境，按铭记，果得之。乃弃他人之骨，而祔其先人。俨在内言事，及人间厌胜至多，备述人口，故不繁述。（出《纪闻》）
王怀智
唐坊州人上柱国（上柱国三字原空缺，据陈校本补）王怀智，显庆初年。其母孙氏，及弟怀善、怀表并存。至四年六月，雍州高陵，有一人失其姓名，死经七日，背上已烂而苏，云：在地下见怀智，见任太山录事。遣此人执笔，口授为书，谓之曰：汝虽合死，今方便放汝归家，宜为我持此书至坊州。访我家，白我母云： 怀智今为太山录事，幸蒙安太。但家中曾贷寺家木作门，此既功德物，早偿之。怀善将死，不合久住。速作经像求助，不然，恐无济理。 此人既苏，即赍书特送其舍。所谓家事，无不暗合。至三日，怀善暴死。合州道俗闻者，莫不增修功德。鄜州人勋卫侯智纯说之。（出《法苑珠林》）
沙门英禅师
唐法海寺沙门英禅师，具言每见鬼，寺主沙门惠兰，怪而问焉。英曰：向秦庄襄王遣人传语： 饥虚甚，以师大慈，又自有所见，从者二百许人，勿辞劳费也。 吾也报云： 后日晓时书来，（《两京新记》后日晓食书来作后日晚食当来）专相候待。 惠兰便备酒脯之类。至时秦王果来，侍从甚众，贵贱罗列，坐食甚急，谓英曰：弟子不食八十年矣。英问其故，答曰：吾生时未有佛法，地下见责功德，吾但以放生矜恤茕孤应之。以福薄，受罪未了。受此一餐，更四十年。方便得食。因指坐上人云：是陈轸，多为虚诈。又指二人云：是白起、王翦，为杀人多，受罪亦未了。英曰：王何不从人索食，而自受饥窘也。答曰：慈心少，且余人又不相见。吾贵人，不可妄作祸祟，所以然也。因指酒脯曰：寺主将来耶？深耽愧。临去时，谓英曰：甚愧禅师，弟子有物在，当相送。城东门通化外尖冢，是弟子墓。时人不知，妄云吕不韦冢耳。英曰：往赤眉贼发掘，何得更有物在？鬼曰：贼将麄物去，细者深，贼取不得。见在。英曰：贫道出家，无用物处，必莫将来。言讫谢去。（出《两京记》）
陈导
唐陈导者，豫章人也，以商贾为业。龙朔中，乃泛舟之楚，夜泊江浦，见一舟溯流而来，亦宿于此。导乃移舟近之，见一人厖眉大鼻如吏，在舟检勘文书，从者三五人。导以同旅相值，因问之曰：君子何往？幸喜同宿此浦。厖眉人曰：某以公事到楚，幸此相遇。导乃邀过船中，厖眉亦随之。导备酒馔，饮经数巡，导乃问以姓氏，厖眉人曰：某姓司徒，名弁。被差至楚，已来充使。导又问曰：所主何公事也？弁曰：公不宜见问。君子此行，慎勿以楚为意，愿适他土耳。导曰：何也？弁曰：吾非人也，冥司使者。导惊曰：何故不得之楚？弁曰：吾往楚行灾，君亦其人也。感君之惠，故相报耳。然君须以钱物计会，方免斯难。导恳苦求之，弁曰：但俟我从楚回，君可备婚钱一二万相贶，当免君家。导许诺，告谢而别。是岁果荆楚大火，延烧数万家，荡无孑遗。导自别弁后，以忧虑系怀，及移舟而返，既至豫章，弁亦至矣。导以悭鄙为性，托以他事未办所许钱，使者怒，乃命从者持书一缄与导。导开读未终，而宅内掀然火起，凡所财物悉尽。是夕无损他室，仅烧导家。弁亦不见，盖以导悭啬负前约而致之也。（出《集异记》）
王志
唐显庆三年，岐州人王志，任益州县令，考满还乡。有女美，未嫁道亡，停县州寺中累月。寺中先有学生停一房，夜初见此女来，妆饰华丽，欲伸缱绻，学生纳之。相知经月，此女赠生一铜镜，巾栉各一。令欲上道，女与生密共辞别。家人求此物不得，令遗巡房求索，于生房得之。令遗左右缚此生，以为私盗。学生诉其事，非唯得此物，兼留上下二衣。令遗人开棺验之，果无此衣。既见此征，于是释之。问其乡里，乃岐州人，因从父南任，父母俱亡，游诸州学问，不久当还。令给衣马装束同归，以为女夫，怜爱甚重。（出《法苑珠林》）
巴峡人
调露年中，有人行于巴峡。夜泊舟，忽闻有人朗咏诗曰：秋迳填黄叶，寒摧露草根。猿声一叫断，客泪数重痕。其音甚厉，激昂而悲。如是通霄，凡吟数十遍。初闻，以为舟行者未之寝也，晓访之而更无舟船，但空山石泉，谿谷幽绝，咏诗处有人骨一具。（出《纪闻》）
陆余庆
陆余庆，吴郡人，进士擢第。累授长城尉，拜员外监察。久视中，迁凤阁舍人，历陕州刺史、洛州长史、大理寺少府监。主睿宗韫车不精，出授沂州刺史。余庆少时，尝冬日于徐亳间夜行，左右以囊橐前行，余庆缓辔蹑之。寒甚，会群鬼环火而坐，庆以为人，驰而遂下就火。讶火焰炽而不煖，庆谓之曰：火何冷，为我脱靴。群鬼但俯而笑，不应。庆顾视之，郡鬼悉有面衣。庆惊，策马避之，竟无患。其旁居人谓庆曰：此处有鬼为祟，遭之者多毙。郎君竟无所惊惧，必福助也。当富贵矣！（出《御史台记》）


李棱豆卢署孟君卢常师韩滉李頧崔造薛邕
李棱
故殿中侍御史李棱，贞元二年擢第。有别业在江宁，其家居焉。是岁浑太师瑊镇蒲津，请棱为管记从事。棱乃曰： 公所欲棱者，然奈某不闲检束。夙好蓝田山水，据使衔合得畿尉。虽考秩浅，如公勋望崇重，特为某奏请，必谐矣。某得此官，江南迎老亲，以及寸禄，即某之愿毕矣。 浑遂表荐之，德宗令中书商量，当从浑之奏。棱闻桑道茂先生言事神中，因往诣焉。问所求成败。茂曰： 公求何官？ 棱具以本末言之。对曰： 从此二十年，方合授此官，如今则不得。 棱未甚信。经月余，棱诣执政，谓曰： 足下资历浅，未合入畿尉。如何凭浑之功高，求侥幸耳？ 遂检吏部格上。时帝方留意万机，所奏遂寝。棱归江南，果丁家艰。已近七八年，又忽得躄疾，殆将一纪。元和元年冬，始入选，吏曹果注得蓝田县尉。一唱，忻而授之。乃具说于交友。（出《续定命录》）
豆卢署
豆卢署，本名辅真。贞元六年，举进士下第。将游信安，以文谒郡守郑武（前定录武作式）瞻。瞻甚礼之，馆给数日，稍狎，因谓署曰： 子复姓，不宜两字为名。将改之，何如？ 署因起谢，且求其所改。武瞻书数字，若著者、助者、署者，曰： 吾虑子宗从中有同者，故书数字，当自择之。 其夕宿于馆，梦一老人谓署曰： 闻使君与子更名，子当四举成名，四者甚佳。后二十年，为此郡守。因指郡隙地曰，此可以建亭台。 既寤思之，四者署字也，遂以为名。既二年，又下第。以为梦无征。知者或诮之。后二年，果登第。盖自更名后四举也。大和九年，署自秘书少监为衢州刺史。既至，周览郡内，得梦中所指隙地，遂构一亭，因名之曰 征梦亭 矣。（出《前定录》）
孟君
贞元中，有孟员外者，少时应进士举，久不中第，将罢举，又无所归。托于亲丈人省郎殷君宅，为殷氏贱厌，近至不容。染瘴疟日甚。乃白于丈人曰： 某贫薄，疾病必不可数。恐污丈人华宇，愿委运，乞待尽他所。 殷氏亦不与语，赠三百文。出门不知所适。街西有善卜者，每以清旦决卦，尽后则闭肆下帘。孟君乃谒之，具陈羁蹇，将填沟壑，尽以所得三镮环为卜资。卜人遂留宿，及时为决一卦。封成惊曰： 郎君更十日，合处重职，俸入七十千钱，何得言贫贱？ 卜人遂留厚供给。已至九日，并无消息。又却往殷君宅，殷氏见甚薄之，亦不留连，寄宿马厩。至明，有敕以禁兵将为贼境观察使，其人与殷友善，驰扣殷氏之门。武人都不知书，云。： 便须一谢表，兼镇抚寇勷。事故颇多，公有亲故文士，颇能相助否？ 殷良久思之，无可应者。忽记得孟君久曾应举，可以充事。遽引见之，令草一表，词甚精敏。因请为军中职事，知表奏。数日授官，月俸正七十千。乃卜后十日也。（出《逸史》）
卢常师
秘书少监卢常师，进士擢第。性淡薄，不乐轩冕。于世利蔑然，弃官之东洛。谓所亲曰： 某浙西鱼尚书故旧，旬日看去。 又曰： 某前生是僧，座禅处犹在会稽，亦拟自访遗迹。 家人亦怪其欲远行而不备舟楫。不逾旬遂殁矣。（出《逸史》）
韩滉
韩晋公晃在中书，尝召一吏。不时而至，公怒将挞。吏曰： 某有所属，不得遽至，乞宽其罪。 晋公曰： 宰相之吏，更属何人？ 吏曰： 某不幸兼属阴司。 晋公以为不诚，乃曰： 既属阴司，有何所主？ 吏曰： 某主三品已上食料。 晋公曰： 若然，某明日当以何食？ 吏曰： 此非细事，不可显之。请疏于纸，过后为验。 乃恕之而系其吏。明旦，遽有诏命，既对，适遇太官进食，有糕糜一器，上以一半赐晋公。食之美，又赐之。既退而腹胀，归私第，召医者视之曰： 有物所壅，宜服少橘皮汤。至夜，可啖浆水粥。明旦疾愈。 思前夕吏言，召之，视其书，则皆如其所云。因复问： 人间之食，皆有籍耶？ 答曰： 三品已上日支，五品已上而有权位者旬支，凡六品至于九品者季支，其有不食禄者岁支。（出《前定录》）
李頧
贞元中，有举人李頧，方就举，声价极振。忽梦一人紫衣云： 当礼部侍郎顾少连下及第。 寐觉，省中朝并无姓顾者。及顷，有人通刺，称进士顾少连谒。頧惊而见之，具述当为门生。顾曰： 某才到场中，必无此事。来年，頧果落第。自此不入试，罢归。至贞元九年，顾少连自户部侍郎权知贡举，頧犹未第，因潜往造焉。临放榜，时相特嘱一人，頧又落，但泣而已。来年秋，少连拜礼部侍郎，頧乃登第。（出《感定录》）
崔造
崔丞相造，布衣时，江左士人号为白衣夔。时有四人，一是卢东美，其余亡姓字。崔左迁在洪州，州帅曹王将辟为頧。时德宗在兴元，以曹王有功且亲，奏无不允。时有赵山人言事多中。崔问之曰： 地主奏某为副使，且得过无？ 对曰： 不过。 崔诘曰： 以时以事，必合得时。 山人曰： 却得一刺史，不久敕到，更远于此。 崔不信，再问： 必定耳，州名某亦知之，不可先言。 且曰： 今月某日敕到，必先吊而后贺。 崔心惧久之，盖言其日，既崔之忌日也。即便呼赵生谓曰： 山人言中，奉百千；不中则轻挞五下，可乎？ 山人哂曰： 且某不合得崔员外百千，只合得崔员外起一间竹屋。 其语益奇。崔乃问之： 且我有宰相分否？ 曰： 有。 即远近，曰： 只隔一雨政官，不致三矣。 又某日私忌，同僚诸公皆知其说。其日夕矣，悉至江亭，将慰崔忌。众皆北望人信。至酉时，见一人从北岸入舟，袒而招舟甚急。使人遥问之，乃曰： 州之脚力。 将及岸，问曰： 有何除政？且有崔员外奏副使过否？ 曰： 不过。 却得虔州刺史敕牒在兹。诸公惊笑。其暮果先慰而后贺焉。崔明日说于曹王，曹王与赵山人镪百千，不受。崔与起竹屋一间，欣然徙居之。又谓崔曰： 到虔州后，须经大段惊惧，即必得入京也。 既而崔舅源休与朱泚为宰相，忧闷，堂帖追入，甚忧惕。时故人窦参作相，拜兵部郎中，俄迁给事中平章事，与齐映相公同制。（出《嘉话录》）
薛邕
薛邕侍郎，有宰相望。时有张山人善相。崔造方为兵部郎中，与前进士姜公辅同在薛侍郎坐中。薛问张山人： 且坐中有宰相否？ 心在己身多矣。张答云： 有。 薛曰： 几人？ 曰： 有两人。 薛意其一人即己也。曰： 何人？ 曰： 崔姜二公必宰相也，同时耳。 薛讶忿之，默然不悦。既而崔郎中徐问张曰： 何以同时？ 意谓姜公今披褐，我已正郎，势不相近也。张曰： 命合如此，事须同时，仍郎中在姜后。 后姜为京兆功曹，充翰林学士。时众知泾将姚令言入城取朱泚，泚曾帅泾，得军人心。姜乃上疏请察之。疏入十日，德宗幸奉天，悔不纳姜言，遂于行在擢姜为给事中平章事。崔后姜半年，以夕郎拜相。果同时而在姜之后。薛竟终于列曹。始知前辈不可忽后辈。（出《嘉话录》）


李遐周许老翁李珏章全素
李遐周
李遐周者，颇有道术。唐开元中，尝召入禁中。后求出住玄都观。唐宰相李林甫尝往谒之。遐周谓曰： 公存则家泰，殁则家亡。 林甫拜泣，求其救解。笑而不答，曰： 戏之耳。 天宝末，禄山豪横跋扈，远近忧之；而上意未寤。一旦遐周隐去，不知所之。但于其所居壁上，题诗数章，言禄山僭窃及幸蜀之事。时人莫晓，后方验之。其末篇曰： 燕市人皆去，函关马不归。若逢山下鬼，环上系罗衣。  燕市人皆去 ，禄山悉幽蓟之众而起也。 函关马不归 者，哥舒翰潼关之败，疋马不还也。 若逢山下鬼 者，马嵬蜀中驿名也。 环上系罗衣 者，贵妃小字玉环，马嵬时，高力士以罗巾缢之也。其所先见，皆此类矣。（出《明皇杂录》）
许老翁
许老翁者，不知何许人也。隐于峨嵋山，不知年代。唐天宝中，益州士曹柳某妻李氏，容色绝代。时节度使章仇兼琼，新得吐番安戎城，差柳送物至城所，三岁不复命。李在官舍，重门未启，忽有裴兵曹诣门，云是李之中表丈人。李云： 无裴家亲。 门不令启，裴因言李小名，兼说其中外氏族。李方令开门致拜，因欲餐。裴人质甚雅，因问柳郎去几时。答云： 已三载矣！ 裴云： 三载义绝 ，古人所言，今欲如何？且丈人与子，业因合为伉俪，愿无拒此。而竟为裴丈所迷，似不由人可否也。裴兵曹者，亦既娶矣。而章仇公闻李姿美，欲窥觇之。乃令夫人特设筵会，屈府县之妻，罔不毕集。唯李以夫婿在远辞焉。章仇妻以须必见。乃云： 但来，无苦推辞。 李惧责遂行。着黄罗银泥裙，五晕罗银泥衫子，单丝罗红地银泥帔子，盖益都之盛服也。裴顾衣而叹曰： 世间之服，华丽止此耳。 回谓小仆： 可归开箱，取第三衣来。 李云： 不与第一而与第三，何也。 裴曰： 第三已非人世所有矣。 须臾衣至，异香满室。裴再眎，笑谓小仆曰： 衣服当须尔耶？若章仇何知，但恐许老翁知耳。 乃登车诣节度家，既入，夫人并座客，悉皆降阶致礼。李既服天衣，貌更殊异。观者爱之。坐定，夫人令白章仇曰： 士曹之妻，容饰绝代。 章仇径来入院，戒众勿起。见李服色，叹息数四，乃借帔观之，则知非人间物。试之水火，亦不焚污。因留诘之。李具陈本末。使人至裴居处，则不见矣。兼琼乃易其衣而进，并奏许老翁之事。敕令以计须求许老。章仇意疑仙者往来，必在药肆。因令药师候其出处，居四日得之。初有小童诣肆市药。药师意是其徒，乃以恶药与之。小童往而复来，且嘱云： 大人怒药不佳，欲见捶挞。 因问： 大人为谁？ 童子云： 许老翁也。 药师甚喜，引童白府。章仇令劲健百人，卒吏五十人，随童诣山，且申敕令。山峰巉绝，众莫能上。童乃自下大呼。须臾老翁出石壁上，问何故领尔许人来，童具白其事。老翁问童曷不来，童曷不来，（ 童曷不来 四字，明抄本不重。）童遂冉冉蹑虚而上。诸吏叩头求哀云： 大夫之暴，翁所知也。 老翁乃许行，谓诸吏曰： 君但返府，我随至。 乃吏卒至府未久，而翁亦至焉。章仇见之，再拜俯伏。翁无敬色。因问娶李者是谁。翁曰： 此是上元夫人衣库之官，俗情未尽耳。 章仇求老翁诣帝。许云： 往亦不难。 乃与奏事者克期至长安。先期而至。有诏引见。玄宗致礼甚恭。既坐，问云： 库官有罪，天上知否？翁云： 已被流作人间一国主矣。 又问： 衣竟何如。 许云： 设席施衣于清净之所，当有人来取。 上敕人如其言。初不见人，但有旋风卷衣入云，顾盼之间，亦失许翁所在矣。（出《仙传拾遗》）
又一说云：天宝中，有士人崔姓者，尉于巴蜀，才至成都而卒。时连帅章仇兼琼，哀其妻少而无所投之，因于青城山下置一别墅。又以其色美，有聘纳之意。计无所出，因谓其夫人曰： 贵为诸侯妻，何不盛陈盘筵，邀召女客？五百里内，尽可迎致。 夫人甚悦。兼琼因命衙官，遍报五百里内女郎，克日会成都，意欲因会便留亡尉妻也，不谓已为族舅卢生纳之矣。卢舅密知兼琼意，令尉妻辞疾不行。兼琼大怒，促左右百骑往收捕。卢舅时方食，兵骑绕宅已合。卢谈笑自若，殊不介怀。食讫，谓妻曰： 兼琼意可知矣，夫人不可不行。少顷，即当送素色衣来，便可服之而往。 言讫，乘骡出门。兵骑前揽不得，徐徐而去，追不能及。俄使一小童捧箱，内有故青裙、白衫子、绿帔子、绯罗縠绢素，皆非世人所有。尉妻服之至成都。诸女郎皆先期而至。兼琼觇于帷下，及尉妻入，光彩绕身，美色傍射，不可正视。坐者皆摄气，不觉起拜。会讫归，三日而卒。兼琼大骇，具状奏闻。玄宗问张果。果云： 知之，不敢言。请问青城王老。 玄宗即诏兼琼，求访王老进之。兼琼搜索青城山前后，并无此人。唯草市药肆云： 常有二人，日来卖药，称王老所使。 二人至，兼琼即令衙官随之，入山数里，至一草堂。王老皤然鬓发，隐几危坐。衙官随入，遂宣诏，兼致兼琼意。王老曰： 此必多言小儿张果也。 因与兼琼克期到京师。令先发表，不肯乘传。兼琼从之。使才至银台，王老亦到。玄宗即召问之。时张果犹在玄宗侧，见王老，惶恐再拜。王老叱果曰： 小子何不言之。又遣远取吾来。 果言 小仙不敢，专候仙伯言耳。 王老乃奏曰： 卢二舅即太元夫人库子。因假下游，以亡尉妻微有仙骨，故纳为媵。无何，盗太元夫人衣服与着，已受谪至重。今为欝单天子矣。亡尉妻以衣太元夫人衣服，堕无间狱矣。 奏讫，苦不愿留。玄宗命放还，后不知所在。（出《玄怪录》）
李珏
李珏，广陵江阳人也。世居城市，贩籴自业。而珏性端谨，异于常辈。年十五时，父适他行，以珏专贩事。人有籴者，与籴。珏即授以升斗，俾令自量。不计时之贵贱，一斗只求两文利，以资父母。岁月既深，衣食甚丰。父怪而问之。具以实对。父曰： 吾之所业，同流中无不用出入升斗，出轻入重，以规厚利。虽官司以春秋较榷，终莫断其弊。吾但以升斗出入皆用之，自以为无偏久矣。汝今更出入任之自量，吾不可及也。然衣食丰给，岂非神明之助耶！ 后父母殁，及珏年八十余，不改其业。适李珏出相，节制淮南。珏以新节度使同姓名，极用自惊，乃改名宽。李珏下车后数月，修道斋次。夜梦入洞府中，见景色正春，烟花烂熳，翔鸾舞鹤，彩云瑞霞，楼阁连延。珏独步其下，见石壁光莹，填金书字，列人姓名。似有李珏，字长二尺余。珏视之极喜，自谓生于明代，久历显官，又升宰辅，能无功德及于天下。今洞府有名，我必仙人也。再三为喜。方喜之际，有二仙童自石壁左右出。珏问： 此何所也？ 曰： 华阳洞天。此姓名非相公也。 珏惊，复问： 非珏何人也？ 仙童曰： 此相公江阳部民也。 珏及晓，历记前事，益自惊叹，问于道士，无有知者。复思试召江阳官属诘之。亦莫知也。乃令府城内求访同姓名者。数日，军营里巷相推。乃得李宽旧名珏。遂闻于珏。乃以车舆迎之，置于静室，斋沐拜谒，谓为道兄，一家敬事，朝夕参礼。李情景恬淡，道貌秀异，须长尺余，皓然可爱。年六十时，曾有道士教其胎息，亦久不食。珏愈敬之。及月余，乃问曰： 道兄平生得何道术？服炼何药？珏曾梦入洞府，见石壁姓名，仙童所指，是以迎请师事，愿以相授。宽辞以不知道术服炼之事。珏复虔拜，因问宽所修何术。宽辞以愚民不知所修，遂具贩籴以对。珏再三审问，咨嗟曰： 此常人之难事，阴功不可及也。 复曰： 乃知世之动静食息，莫不有报。苟积德，虽在贫贱，神明护解，名书仙籍，以警尘俗。 又问胎息不食之由。具以对。珏师其胎息，亦不食。宽年百余岁，轻健异常。忽告子孙曰： 吾寄世多年，虽自养气，亦无益汝辈。 一夕而卒。三日棺裂声。视之，衣带不解，如蝉蜕，已尸解矣。（出《续仙传》）
章全素
吴郡蒋生，好神仙。弱岁弃家，隐四明山下，尝从道士学炼丹。遂葺炉鼎，爨薪鼓鞴，积十年；而炼丹卒不成。其后寓游荆门，见有行乞于市者，肤甚頝，裸然而病，且寒噤不能语。生怜其穷困，解裘衣之，因命执侍左右。徵其家。对曰： 楚人章氏子，全素其名，家于南昌，有沃田数百亩。属年饥，流徙荆江间，且十年矣。田归于官，身病不能自振，幸君子怜而容焉。于是与蒋生同归四明山下。而全素甚惰，常旦寐自逸。蒋生恶骂而捶者不可计。生有石砚在几上，忽一日，全素白蒋生曰： 先生好神仙者，学炼丹且久矣。夫仙丹食之，则骨化为金，如是安有不长生耶？今先生神丹，能化石砚为金乎？若然者，吾为先生有道术士。 生自度不果，心甚惭；而以他词拒之曰： 汝佣者，岂能知神仙事乎！若妄言，自速笞骂之辱。 全素笑而去。后月余，全素于衣中出一瓢甚小，顾谓蒋生曰： 此瓢中有仙丹，能化石为金。愿得先生石砚，以一刀圭傅其上。可乎？ 蒋生性轻果，且以为诞妄，诟骂曰： 吾学炼丹十年矣，尚未能穷其妙；佣者何敢与吾喋喋议语耶！ 全素佯惧不对。明日，蒋生独行山水间，命全素守舍，于是键其门而去。至晚归，则见全素已卒矣。生乃以箦蔽其尸，将命棺而瘗于野。及彻其箦，而全素尸已亡去，徒有冠带衣履存焉。生大异，且以为神仙得道者，即于几上视石砚，亦亡矣。生益异之。后一日，蒋生见药鼎下有光。生曰： 岂非吾仙丹乎？ 即于烬中探之，得石砚，其上寸余，化为紫金，光甚莹彻。盖全素仙丹之所化也。生始悟全素果仙人，独恨不能识，益自惭恚。其后蒋生学炼丹卒不成，竟死于四明山。（出《宣室志》）


蔡诞须曼卿马太守邺城人纥干狐尾李恒惠范史崇玄岭南淫祀贺玄景
瀛州妇人薛怀义胡僧宝严胡超僧调猫儿鹦鹉骆宾王冯七姨姜抚先生
蔡诞
蔡诞好道，废家业，昼夜诵《黄庭》、《太清》、《中经》、《观天》、（天字原缺。据明抄本补。）《节解》之属，谓道尽于此矣。家患之，己亦惭悔。忽弃家，言：我仙道成矣。因走入深山，卖薪以易衣。三年不堪苦而还家，黑瘦骨立，欺家云：吾但为地仙，位卑，为老君牧数十龙。有一斑龙五色，老君尝与吾，后与仙人博戏，输此龙。为此见谪，送吾付昆仑下芸锄芝草三四顷，皆生细石中，多莽秽，甚苦。当十年乃得原。会偓佺、子乔来案行，吾首诉之，并为吾作力，得免也。（出《抱朴子》）
卷第二百八十八
蔡诞总想得道成仙，连家业都废弃了，夜以继日地研读《黄庭》、《太清》、《中经》、《观天》、《节解》等著作，说：道，全都在这里呢！他的家人跟着受罪，他自己也觉得惭愧和懊悔。一天，他忽然离开了家，并说道：我的成仙之道有望了！于是，他走进深山，平时用卖柴的钱买衣服穿。三年里苦不堪言，终于又回到家中。他又黑又瘦，瘦骨嶙峋，还欺骗家人说：我现在只是个地仙，地位卑微，为太上老君管理几十条龙。其中有一条五色的斑龙，老君曾送给了我，后来我与仙人们赌博玩，又把它输掉了。结果，我便受到了贬谪，被流放到昆仑山下管理三四顷地的灵芝草。这些灵芝草都生长在细碎的石头里，且多林木荒草，很苦，按规定得十年之后才能回来。一天，正赶上偓佺、子乔等大仙来此巡察，我先向他们诉说了自己的情况，他们共同为我出力，我才免遭那么大的苦难。
须曼卿
蒲坂有须曼卿者曰：在山中三年精思，有仙人来迎我，乘龙升天。龙行甚疾，头昂尾低，令人在上危怖。及到天上，先过紫府，金床玉几，晃晃昱昱，真贵处也。仙人以流霞一杯饮我，辄不饥渴。忽然思家，天帝前谒拜失仪，见斥来还。令更自修责，乃可更往。昔淮南王刘安，升天见上帝，而箕坐大言，自称寡人，遂见谪，守天厕三年。吾何人哉？河东因号曼卿为斥仙人。（出《抱朴子》）
马太守
兴古太守马氏在官，有亲故人投之，求恤焉。马乃令此人出住外，诈云：是神人道士，治病无不手下立愈。又令辩士游行，为之虚声，云：能令盲者明，躄者即行。于是四方云集，赴之如市，而钱帛固已山积矣。又敕诸来治病者：虽不便愈，其当告人已愈也，如此则必愈也；若告人言未愈者，则后终不愈也。道法正尔，不可不承信。于是后人问前来者，辄告之云已愈，无敢言未愈者也。旬月之间，乃致巨富焉。（出《抱朴子》）
邺城人
北齐后主武平中，和士开讽百官。奏胡太后临朝，所在皆言有狐魅，截人头发。邺城北两三坊无人居住，空墙。时有某家婢子，年十六七，独行。荷一大黄袱。袱内有锦被。忽逢一妪。年可五十余，面作白妆，漫糊可畏，以皂巾抹头。四顾无人，便走逐婢子，脱却皂巾，头发尽作屈髻十余道，綖束之，手持一剃刀。云：我是狐魅，汝急舍袱反走。此妪得袱，趋走入东坊。婢子行啼，逢同州人乘马来，借问何为。云：狐夺我被袱，始入东坊。人驰马往，执得之，盖是人也。数百人看之，莫不竞笑，天下有如此造妖事。经略财货，殴击垂死，行路劝放之。（出《广古今五行记》）
纥干狐尾
并州有人姓纥干，好剧。承间在外有狐魅。遂得一狐尾，缀着衣后。至妻旁，侧坐露之。其妻私心疑是狐魅，遂密持斧，欲斫之。其人叩头云：我不是魅。妻不信。走遂至邻家，邻家又以刀杖逐之。其人惶惧告言：我戏剧，不意专欲杀我。此亦妖由人兴矣。（出《广古今五行记》）
李恒
陈留男子李恒家事巫祝，邑中之人，往往吉凶为验。陈留县尉陈增妻张氏，召李恒。恒索于大盆中置水，以白纸一张，沉于水中，使增妻视之。增妻正见纸上有一妇人，被鬼把头髻拽，又一鬼，后把棒驱之。增妻惶惧涕泗，取钱十千，并沿身衣服与恒，令作法禳之。增至，其妻具其事告增。增明召恒，还以大盆盛水，沉一张纸，使恒观之。正见纸上有十鬼拽头，把棒驱之，题名云，此李恒也。惭惶走，遂却还昨得钱十千及衣服物。便潜窜出境。众异而问，增曰：但以白矾画纸上，沉水中，与水同色而白矾干。验之亦然。（出《辨疑志》）
惠范
周有婆罗门僧惠范，奸矫狐魅，挟邪作盅，趑趄鼠黠，左道弄权。则天以为圣僧，赏赉甚重。太平以为梵王，接纳弥优，生其羽翼，长其光价。孝和临朝，常乘官马，往还宫掖。太上登极，从以给使，出入禁门。每入，即赐绫罗金银器物。气岸甚高，风神傲诞，内府珍宝，积在僧家。矫说妖祥，妄陈祸福。神武斩之，京师称快也。（出《朝野佥载》）
史崇玄
唐道士史崇玄，怀河内县缝靴人也，后度为道士。矫假人也，附太平，为太清观主。金仙、玉真出俗，立为尊师。每入内奏请，赏赐甚厚，无物不赐。搜鸿胪卿，衣紫罗裙帔，握象笏，佩鱼符。出入禁闱。公私避路。神武斩之，京师中士女相贺。（出《朝野佥载》）
岭南淫祀
岭南风俗：家有人病，先杀鸡鹅等以祀之，将为修福；若不差，即刺杀猪狗以礼之；不差，即次杀太牢以祷之；更不差，即是命也。不复更祈。死则打鼓鸣钟于堂，比至葬讫。初死，但走大叫而哭。（出《朝野佥载》）
贺玄景
唐景云中，有长发贺玄景，自称五戒贤者。同为妖者十余人，陆浑山中结草舍，幻惑愚人子女，倾家产事之。绐云：至心求者，必得成佛。玄景为金薄袈裟，独坐暗室。令愚者窃视，云佛放光，众皆慑伏。缘於悬崖下烧火，遣数人于半崖间，披红碧纱为仙衣，随风习飏。令众观之，诳曰：此仙也。各令着仙衣，以飞就之，即得成道。克日设斋，饮中置莨菪子，与众餐之。女子好发者截取，为剃头。串仙衣，临崖下视，眼花恍惚，推崖底，一时烧杀。没取资财。事败，官司来检，灰中得焦拳尸骸（骸原作柩。据明抄本改。）数百余人。敕决杀玄景，县官左降。（出《朝野佥载》）
瀛州妇人
唐景龙中，瀛州进一妇人，身上隐起浮图塔庙诸佛形像。按察使进之，授五品，其女妇留内道场。逆韦死后，不知去处。（出《朝野佥载》）
薛怀义
周证圣元年，薛师名怀义，造功德堂一千尺，于明堂北。其中大像，高九百尺，鼻如千斛船，小指中容数十人并坐。夹紵以漆之。正月十五，起无遮大会于朝堂。掘地五丈深，以乱彩为宫殿台阁，屈竹为胎，张施为桢盖。又为大像金刚，并坑中引上，诈称从地涌出。又刺牛血，画作大像头，头高二百尺，诳言薛师膝上血作之。观者填城溢郭，士女云会。内载钱抛之，更相蹈藉，老少死者非一。至十六日，张像于天津桥南，设斋。二更，功德堂火起，延及明堂，飞焰冲天，洛城光如昼日。其堂作仍未半，已高七十余尺。又延烧金银库，铁汁流液，平地尺余。人不知错入者，便即焦烂。其堂煨烬，尺木无遗。至晓，乃更设会，暴风欻起，裂血像为数百段。浮休子曰：梁武帝舍身同泰寺，百官倾库物以赎之。其夜欻电霹雳，风雨暝晦。寺浮图佛殿，一时荡尽。非理之事，岂如来本意哉？（出《朝野佥载》）
胡僧宝严
唐景云中，西京霖雨六十余日。有一胡僧，名宝严，自云有术法，能止雨，设坛场，读经咒。其时禁屠宰，宝严用羊二十口，马两匹以祭。祈请经五十余日，其雨更盛。于是斩逐胡僧，其雨遂止。（出《朝野佥载》）
胡超僧
周圣历年中，洪州有胡超僧，出家学道，隐白鹤山，微有法术，自云数百岁。则天使合长生药，所费巨万，三年乃成。自进药于三阳宫。则天服之，以为神妙，望与彭祖同寿，改元为久视元年。放超还山，赏赐甚厚。服药之后二年而则天崩。（出《朝野佥载》）
调猫儿鹦鹉
则天时，调猫儿鹦鹉同器食，命御史彭先觉监，遍示百官及天下考使。传看未遍，猫儿饥，遂咬杀鹦鹉以餐之。则天甚愧。武者国姓，殆不祥之征也。（出《朝野佥载》）
武则天称帝时，为了取乐，故意让猫儿和鹦鹉同吃一个容器里的食，并命御史彭先觉监督，让文武百官及各国使者来看。传看到最后一遍时，猫儿饿了，随即咬死鹦鹉饱餐一顿。见状，武则天十分难为情。要知道，鹉者武也，这是国之姓，这恐怕是不祥之兆呵。骆宾王唐裴炎为中书令，时徐敬业欲反，令骆宾王画计，取裴炎同起事。宾王足踏壁，静思食顷，乃为谣曰：一片火，两片火，绯衣小儿当殿坐。教炎庄上小儿诵之，并都下童子皆唱。炎乃访学者令解之。召宾王至，数啖以宝物锦绮，皆不言。又赂以音乐妓女骏马，亦不语。乃将古忠臣烈士图共观之，见司马宣王，宾王歘然起曰：此英雄丈夫也。即说自古大臣执政，多移社稷。炎大喜，宾王曰：但不知谣谶何如耳？炎以谣言片片火绯衣之事白。宾王即下，北面而拜曰：此真人矣。遂与敬业等合谋，扬州兵起，炎从内应。书与敬业等，书唯有青鹅字。人有告者，朝臣莫之能解。则天曰：此青字者，十二月。鹅字者，我自与也。遂诛炎，敬业等寻败。（出《朝野佥载》）
骆宾王
唐裴炎为中书令，时徐敬业欲反，令骆宾王画计，取裴炎同起事。宾王足踏壁，静思食顷，乃为谣曰： 一片火，两片火，绯衣小儿当殿坐。 教炎庄上小儿诵之，并都下童子皆唱。炎乃访学者令解之。召宾王至，数啖以宝物锦绮，皆不言。又赂以音乐妓女骏马，亦不语。乃将古忠臣烈士图共观之，见司马宣王，宾王歘然起曰： 此英雄丈夫也。 即说自古大臣执政，多移社稷。炎大喜，宾王曰： 但不知谣谶何如耳？ 炎以谣言片片火绯衣之事白。宾王即下，北面而拜曰： 此真人矣。 遂与敬业等合谋，扬州兵起，炎从内应。书与敬业等，书唯有 青鹅 字。人有告者，朝臣莫之能解。则天曰： 此青字者，十二月。鹅字者，我自与也。 遂诛炎，敬业等寻败。（出《朝野佥载》）


长恨传无双传
长恨传（陈鸿撰）
唐开元中，泰阶平，四海无事。玄宗在位岁久，倦于旰食宵衣，政无大小，始委于丞相。稍深居游宴，以声色自娱。先是，元献皇后武淑妃皆有宠，相次即世；宫中虽良家子千万数，无悦目者。上心忽忽不乐。时每岁十月，驾幸华清宫，内外命妇，焜耀景从，浴日余波，赐以汤沐，春风灵液，淡荡其间。上心油然，恍若有遇，顾左右前后，粉色如土。诏（ 诏 原作 谒 ，据明抄本改）高力士，潜搜外宫，得弘农杨玄琰女于寿邸。既笄矣，鬓发腻理，纤秾中度，举止闲冶，如汉武帝李夫人。别疏汤泉，诏赐澡莹。既出水，体弱力微，若不任罗绮，光彩焕发，转动照人。上甚悦。进见之日，奏《霓裳羽衣》以导之。定情之夕，授金钗钿合以固之。又命戴步摇，垂金珰。明年，册为贵妃，半后服用。由是冶其容，敏其词，婉娈万态，以中上意，上益嬖焉。时省风九州，泥金五岳，骊山雪夜，上阳春朝，与上行同辇，止同室，宴专席，寝专房。虽有三夫人、九嫔、二十七世妇、八十一御妻、暨后宫才人、乐府妓女、使天子无顾盼意。自是六宫无复进幸者。非徒殊艳尤态，独能致是；盖才知明慧，善巧便佞，先意希旨，有不可形容者焉。叔父昆弟皆列在清贵，爵为通侯，姊妹封国夫人，富埒主室。车服邸第，与大长公主侔，而恩泽势力，则又过之。出入禁门不问，京师长吏为之侧目。故当时谣咏有云： 生女勿悲酸，生男勿欢喜。 又曰： 男不封候女作妃，君看女却为门楣。 其为人心羡慕如此。天宝末，兄国忠盗丞相位，愚弄国柄。及安禄山引兵向阙，以讨杨氏为辞。潼关不守，翠华南幸。出咸阳道，次马嵬，六军徘徊，持戟不进。从官郎吏伏上马前，请诛错以谢天下。国忠奉牦缨盘水，死于道周。左右之意未快，上问之，当时敢言者，请以贵妃塞天下之怒。上知不免，而不忍见其死，反袂掩面，使牵而去之。仓皇展转，竟就绝于尺组之下。既而玄宗狩成都，肃宗禅灵武。明年，大凶归元，大驾还都，尊玄宗为太上皇，就养南宫，自南宫迁于西内。时移事去，乐尽悲来，每至春之日，冬之夜，池莲夏开，宫槐秋落，梨园弟子，玉管发音，闻《霓裳羽衣》一声，则天颜不怡，左右欷歔。三载一意，其念不衰。求之梦魂，杳杳而不能得。适有道士自蜀来，知上心念杨妃如是，自言有李少君之术。玄宗大喜，命致其神。方士乃竭其术以索之，不至。又能游神驭气，出天界，没地府，以求之，又不见。又旁求四虚上下，东极绝天涯，跨蓬壶，见最高仙山。上多楼阁，西厢下有洞户，东向，窥其门，署曰《玉妃太真院》。方士抽簪扣扉，有双鬟童出应门。方士造次未及言，而双鬟复入。俄有碧衣侍女至，诘其所从来。方士因称唐天子使者，且致其命。碧衣云： 玉妃方寝，请少待之。 于时云海沉沉，洞天日晚，琼户重阖，悄然无声。方士屏息敛足，拱手门下。久之而碧衣延入，且曰： 玉妃出。 俄见一人，冠金莲，披紫绡，珮红玉，曳凤舄，左右侍者七八人，揖方士，问皇帝安否。次问天宝十四载已还事，言讫悯然。指碧衣女，取金钗钿合，各拆其半，授使者曰： 为谢太上皇，谨献是物，寻旧好也。 方士受辞与信，将行，色有不足。玉妃因征其意，复前跪致词： 乞当时一事，不闻于他人者，验于太上皇。不然，恐钿合金钗，罹新垣平之诈也。 玉妃茫然退立，若有所思，徐而言曰： 昔天宝十年，侍辇避暑骊山宫，秋七月，牵牛织女相见之夕，秦人风俗，夜张锦绣，陈饮食，树花燔香于庭，号为乞巧。宫掖间尤尚之。时夜始半，休侍卫于东西厢，独侍上。上凭肩而立，因仰天感牛女事，密相誓心，愿世世为夫妇。言毕，执手各呜咽。此独君王知之耳。 因自悲曰： 由此一念，又不得居此，复于下界，且结后缘。或在天，或在人，决再相见，好合如旧。 因言 太上皇亦不久人间，幸唯自安，无自苦也。 使者还奏太上皇，上心嗟悼久之。余具国史。至宪宗元和元年，周至县尉白居易为歌，以言其事。并前秀才陈鸿作传，冠于歌之前。目为《长恨歌传》。居易歌曰：
汉皇重色思倾国，御宇多年求不得；杨家有女初长成，养在深闺人不识。天生丽质难自弃，一朝选在君王侧。回眸一笑百媚生，六宫粉黛无颜色。春寒赐浴华清池，温泉水滑洗凝脂，侍儿扶起娇无力，始是新承恩泽时。云鬓花颜金步摇，芙蓉帐暖度春宵，春宵苦短日高起，从此君王不早朝。承欢侍宴无闲暇，春从春游夜专夜。汉宫佳丽三千人，三千宠爱在一身。金屋妆成娇侍夜，玉楼宴罢醉和春。姊妹弟兄皆列土，可怜光彩生门户。遂令天下父母心，不重生男重生女。骊宫高处入青云，仙乐风飘处处闻。缓歌慢舞凝丝竹，尽日君王看不足。渔阳鞞鼓动地来，惊破《霓裳羽衣曲》。九重城阙烟尘生，千乘万骑西南行。翠华摇摇行复止，西出都门百余里。六军不发无奈何，宛转蛾眉马前死。花钿委地无人收，翠翘金雀玉搔头。君王掩面救不得，回看血泪相和流。黄埃散漫风萧索，云栈萦回登剑阁。峨眉山下少行人，旌旗无光日色薄。蜀江水碧蜀山青，圣主朝朝暮暮情，行宫见月伤心色，夜雨闻铃肠断声。天旋日转回龙驭，到此踌躇不能去。马嵬坡下泥土中，不见玉颜空死处。君臣相顾尽沾衣，东望都门信马归。归来池苑皆依旧，太液芙蓉未央柳。芙蓉如面柳如眉，对此如何不泪垂？春风桃李花开夜，秋雨梧桐叶落时。西宫南苑多秋草，落叶满阶红不扫。梨园弟子白发新，椒房阿监青娥老。夕殿萤飞思悄然，孤灯挑尽未成眠。迟迟钟漏初长夜，耿耿星河欲曙天。鸳鸯瓦冷霜华重，翡翠衾寒谁与共？悠悠生死别经年，魂魄不曾来入梦。临邛道士鸿都客，能以精诚致魂魄。为感君王展转思，遂令方士殷勤觅。排空驭气奔如电，升天入地求之遍。上穷碧落下黄泉，两处茫茫皆不见。忽闻海上有仙山，山在虚无缥缈间。楼殿玲珑五云起，其中绰约多仙子。中有一人名太真，雪肤花貌参差是。金阙西厢叩玉肩，转教小玉报双成。闻道汉家天子使，九华帐里梦魂惊。揽衣推枕起徘徊，珠箔银屏迤遈开。云鬓半偏新睡觉，花冠不整下堂来。风吹仙袂飘飘举，犹似《霓裳羽衣舞》。玉容寂寞泪阑干，梨花一枝春带雨。含情凝睇谢君王，一别音容两渺茫。昭阳殿里恩爱绝，蓬莱宫中日月长。回头下望人寰处，不见长安见尘雾。空将旧物表深情，钿合金钗寄将去。钗留一股合一扇，钗劈黄金合分钿。但令心似金钿坚，天上人间会相见。临别殷勤重寄词，词中有誓两心知。七月七日长生殿，夜半无人私语时： 在天愿为比翼鸟，在地愿为连理枝。 天长地久有时尽，此恨绵绵无绝期。
无双传（薛调撰）
唐王仙客者，建中中朝臣刘震之甥也。初，仙客父亡，与母同归外氏。震有女曰无双，小仙客数岁，皆幼稚，戏弄相狎，震之妻常戏呼仙客为王郎子。如是者凡数岁，而震奉孀姊及抚仙客尤至。一旦，王氏姊疾，且重，召震约曰： 我一子，念之可知也，恨不见其婚室。无双端丽聪慧，我深念之，异日无令归他族，我以仙客为托。尔诚许我，瞑目无所恨也。 震曰： 姊宜安静自颐养，无以他事自挠。 其姊竟不痊。仙客护丧，归葬襄邓。服阕，思念身世，孤孑如此，宜求婚娶，以广后嗣。无双长成矣，我舅氏岂以位尊官显而废旧约耶？于是饰装抵京师。时震为尚书租庸使，门馆赫奕，冠盖填塞。仙客既觐，置于学舍，弟子为伍。舅甥之分，依然如故，但寂然不闻选取之议。又于窗隙间窥见无双，姿质明艳，若神仙中人，仙客发狂，唯恐姻亲之事不谐也。遂鬻囊橐，得钱数百万，舅氏舅母左右给使。达于厮养，皆厚遗之。又因复设酒馔，中门之内，皆得入之矣。诸表同处，悉敬事之。遇舅母生日，市新奇以献，雕镂犀玉，以为首饰。舅母大喜。又旬日，仙客遣老妪，以求亲之事，闻于舅母。舅母曰： 是我所愿也，即当议其事。 又数夕，有青衣告仙客曰： 娘子适以亲情事言于阿郎，阿郎云： 向前亦未许之。 模样云云，恐是参差也。 仙客闻之，心气俱丧，达旦不寐，恐舅氏之见弃也，然奉事不敢懈怠。一日，震趋朝，至日初出，忽然走马入宅，汗流气促。唯言 锁却大门，锁却大门。 一家惶骇，不测其由。良久乃言： 泾原兵士反，姚令言领兵入含元殿，天子出苑北门，百官奔赴行在。我以妻女为念，略归部署。 疾召仙客： 与我勾当家事，我嫁与尔无双。 仙客闻命，惊喜拜谢。乃装金银罗锦二十驮，谓仙客曰： 汝易衣服，押领此物，出开远门，觅一深隙店安下；我与汝舅母及无双，出启夏门，绕城续至。 仙客依所教，至日落，城外店中待久不至。城门自午后扃锁，南望目断。遂乘骢，秉烛绕城，至启夏门，门亦锁。守门者不一，持白棓，或立或坐。仙客下马徐问曰： 城中有何事如此？ 又问 今日有何人出此？ 门者曰： 朱太尉已作天子。午后有一人重戴，领妇人四五辈，欲出此门。街中人皆识，云是租庸使刘尚书。门司不敢放出。近夜追骑至，一时驱向北去矣。 仙客失声恸哭，却归店。三更向尽，城门忽开，见火炬如昼，兵士皆持兵挺刃，传呼斩斫使出城，搜城外朝官。仙客舍辎骑惊走，归襄阳，村居三年。后知克复，京师重整，海内无事，乃入京，访舅氏消息。至新昌南街，立马彷徨之际，忽有一人马前拜。熟视之，乃旧使苍头塞鸿也。鸿本王家生，其舅常使得力，遂留之。握手垂涕，仙客谓鸿曰： 阿舅舅母安否？ 鸿云： 并在兴化宅。 仙客喜极云： 我便过街去。 鸿曰： 某已得从良，客户有一小宅子，贩缯为业。今日已夜，郎君且就客户一宿，来早同去未晚。 遂引至所居，饮馔甚备。至昏黑，乃闻报曰： 尚书受伪命官，与夫人皆处极刑，无双已入掖庭矣。 仙客哀冤号绝，感动邻里。谓鸿曰： 四海至广，举目无亲戚，未知托身之所。 又问曰： 旧家人谁在？ 鸿曰： 唯无双所使婢采苹者，今在金吾将军王遂中宅。 仙客曰： 无双固无见期，得见采苹，死亦足矣。 由是乃刺谒，以从侄礼见遂中，具道本末，愿纳厚价，以赎采草。 遂中深见相知，感其事而许之。仙客税屋，与鸿苹居。塞鸿每言郎君年渐长，合求官职，悒悒不乐，何以遣时？仙客感其言，以情恳告遂中。遂中荐见仙客于京兆尹李齐运，齐运以仙客前御为富平县尹，知长乐驿。累月，忽报有中使押领内家三十人往园陵，以备洒扫，宿长乐驿。毡车子十乘下讫。仙客谓塞鸿曰： 我闻宫嫔选在掖庭，多是衣冠子女，我恐无双在焉，汝为我一窥，可乎？ 鸿曰： 宫嫔数千，岂便及无双？ 仙客曰： 汝但去，人事亦未可定。 因令塞鸿假为驿吏，烹茗于帘外，仍给钱三千。约曰： 坚守茗具，无暂舍去，忽有所睹，即疾报来。 塞鸿唯唯而去。宫人悉在帘下，不可得见之，但夜语喧哗而已。至夜深，群动皆息，塞鸿涤器构火，不敢辄寐，忽闻帘下语曰： 塞鸿塞鸿，汝争得知我在此耶？郎健否？ 言讫呜咽。塞鸿曰： 郎君见知此驿，今日疑娘子在此，令塞鸿问候。 又曰： 我不久语，明日我去后，汝于东北舍阁子中紫褥下，取书送郎君。 言讫便去。忽闻帘下极闹，云： 内家中恶，中使索汤药甚急。 乃无双也。塞鸿疾告仙客，仙客惊曰： 我何得一见？ 塞鸿曰： 今方修渭桥，郎君可假作理桥官，车子过桥时，近车子立，无双若认得，必开帘子，当得瞥见耳。 仙客如其言，至第三车子，果开帘子，窥见，真无双也。仙客悲感怨慕，不胜其情。塞鸿于阁子中褥下得书，送仙客。花笺五幅，皆无双真迹，词理哀切，叙述周尽。仙客览之，茹恨涕下，自此永诀矣。其书后云： 常见敕使说，富平县古押衙，人间有心人，今能求之否？ 仙客遂申府。请解驿务，归本官。遂寻访古押衙，则居于村墅。仙客造谒，见古生。生所愿，必力致之，缯彩宝玉之赠，不可胜纪。一年未开口。秩满，闲居于县，古生忽来，谓仙客曰： 洪一武夫，年且老，何所用？郎君于某竭分，察郎君之意，将有求于老夫。老夫乃一片有心人也，感郎君之深恩，愿粉身以答效。 仙客泣拜，以实告古生。古生仰天，以手拍脑数四曰： 此事大不易，然与郎君试求，不可朝夕便望。 仙客拜曰： 但生前得见，岂敢以迟晚为限耶？ 半岁无消息。一日扣门，乃古生送书，书云： 茅山使者回，且来此。 仙客奔马去，见古生，生乃无一言。又启使者，复云： 杀却也，且吃茶。 夜深，谓仙客曰： 宅中有女家人识无双否？ 仙客以采苹对，仙客立取而至。古生端相，且笑且喜云： 借留三五日，郎君且归。 后累日，忽传说曰： 有高品过，处置园陵宫人。仙客心甚异之，令塞鸿探所杀者，乃无双也。仙客号哭，乃叹曰： 本望古生，今死矣，为之奈何？ 流涕歔欷，不能自已。是夕更深，闻叩门甚急，及开门，乃古生也，领一篼子入，谓仙客曰： 此无双也，今死矣，心头微暖，后日当活。微灌汤药，切须静密。 言讫，仙客抱入阁子中，独守之。至明，遍体有暖气。见仙客，哭一声遂绝，救疗至夜方愈。古生又曰： 暂借塞鸿，于舍后掘一坑。 坑稍深，抽刀断塞鸿头于坑中。仙客惊怕。古生曰： 郎君莫怕，今日报郎君恩足矣。比闻茅山道士有药术，其药服之者立死，三日却活。某使人专求得一丸，昨令采苹假作中使，以无双逆党，赐此药令自尽。至陵下，托以亲故，百缣赎其尸。凡道路邮传，皆厚赂矣，必免漏泄。茅山使者及舁篼人，在野外处置讫。老夫为郎君，亦自刎。君不得更居此，门外有檐子一十人，马五匹，绢二百匹，五更挈无双便发，变姓名浪迹以避祸。 言讫，举刀，仙客救之，头已落矣，遂并尸盖覆讫。未明发，历四蜀下峡，寓居于渚宫。悄不闻京兆之耗，乃挈家归襄邓别业，与无双偕老矣，男女成群。噫！人生之契阔会合多矣，罕有若斯之比，常谓古今所无。无双遭乱世藉没，而仙客之志，死而不夺，卒遇古生之奇法取之，冤死者十余人。艰难走窜后，得归故乡，为夫妇五十年。何其异哉！


马周穆王八骏汉文帝九逸隋文帝狮子骢唐玄宗龙马代宗九花虬德宗神智骢
曹洪司马休之慕容廆秦叔宝张纳之宋蔡舞马续坤杨翁佛季南
赵固韩晞江东客马陈璋
马
马、虏中护兰马，五白马也，亦曰玉面。谙真马，十三岁马也。以十三岁已下，可以留种。马八尺。戎马八尺，田马七尺，驽马六尺。瓜州饲马以槟草，沙州以茨萁，凉州以勃突浑，蜀以稗草。以萝卜根饲马，马肥。安北饲马以沙蓬狼针。大食国出解人语马。悉怛国怛干国出好马。马四岁两齿，至二十岁，齿尽平。体名有输鼠外凫、乌头龙、翅虎口。猪槽饲马，石灰泥槽，汗而系门，三事落驹。回毛在颈，白马黑毛，鞍下腋下回毛。左胁白毛，左右后足白，白马四足黑，目下横毛，黄马白喙，旋毛在吻，后汗沟上通尾本，目赤睫乱及反睫，白马黑目，目白却视，并不可骑。夜眼名附蝉，户肝名县烽，亦曰鸡舌。缘秩方言，以地黄甘草啖，五十岁生三驹。（出《酉阳杂俎》）吐火罗国波讪山阳石壁上有一孔，恒有马尿流出，至七月平旦，石崖间有石阁道，便不见。至此日，厌哒人取草马，置池边与集，生驹皆汗血，日行千里。今名无数颇梨，随西域中浴，须臾即回。《图记》云：吐火罗国北有屋数颇梨山，即宋云所云波讪山者也。南崖穴中，神马粪流出。商胡曹波比亲见焉。（出《洽闻记》）浴马港，疏水流也。汉时，常有马数百匹出其中。马形皆小，似巴滇马，遂名其孔为马穴。初得此马，乘出沔水上浴之，遂名其处曰浴马溉。沔顿宿，今名骑亭。三国时，陆逊攻襄阳，又值此穴中有马十匹，逊载还建业。（出《洽闻记》）汉章帝时，蜀郡王阜为益州太守，治化尤异。神马四匹，出滇池河中。唐武德五年三月，景谷县治西，水有龙马，身长八九尺，龙形，有鳞甲，横文五色，龙身马首，顶有二角，白色，口衔一物，长可三四尺。凌波回顾，百余步而没。（出《洽闻记》）西陵北陆行三十里，有石穴名马穴，常有白马出此穴。人逐之，潜行出汉中。汉中人失马，亦出此穴，相去数千里。今马穴山在峡州夷陵。（出《洽闻记》）
周穆王八骏
周穆王即位三十二年，巡行天下，驭八龙之马。一名绝地，足不践土；二名翻羽，行越飞禽；三名奔霄，夜行万里；四名越影，逐日而行；五名逾辉，毛色炳耀；六名超光，一形十影；七名腾雾，乘云而趋；八名挟翼，身有肉翅。遍而驾焉，按辔徐行，以巡天下之域。穆王神智远谋，使辙迹遍于四海。故绝地之物，不期而自报。（出《王子年拾遗记》）
汉文帝九逸
汉文帝自代还，有良马九匹，皆天下之骏。一名浮云，二名赤电，三名绝群，四名逸骠，五名紫燕骝，六名绿螭骢，七名龙子，八名鳞驹，九名绝尘，号名九逸。有来宣能御马，代王号为王良焉。（出《西京杂记》）
隋文帝狮子骢
隋文皇帝时，大宛国献千里马，鬃曳地，号狮子骢。上置之马群，陆梁，人莫能制。上令并群驱来，谓左右曰： 谁能驭之？ 郎将裴仁基曰： 臣能制之。 遂攘袂向前，去十余步，踊身腾上，一手撮耳，一手抠目，马战不敢动，乃鞴乘之。朝发西京，暮至东洛，后隋末不知所在。唐文武圣皇帝敕天下访之，同州刺史宇文士及访得其马，老于朝邑市面家，挽硙，骏尾焦秃，皮肉穿穴，及见之悲泣。帝自出长乐坡，马到新丰，向西鸣跃。帝得之甚喜，齿口并平。饲以钟乳，仍生五驹，皆千里足也。后不知所在。（出《朝野佥载》）
唐玄宗龙马
海岱之间出玄黄石，或云茹之可以长生。玄宗皇帝尝命临淄守每岁采而贡焉。开元二十七年，江夏李邕为临淄守。是岁秋，因入山采玄黄石，忽遇一翁，质甚妙，而丰度明秀，髭髯极丰。衣褐衣，自道左出，叩李邕马。且告曰： 君侯躬自采药，岂不为延圣主之寿乎？ 曰： 然。 翁曰： 圣主当获龙马，则享国万岁，无劳采药耳。 邕曰： 龙马安在？ 答曰： 当在齐鲁之郊。若获之，即是太平之符，虽麟凤龟龙，不足以并其瑞。 邕方命驾以后乘，遽亡见矣。邕大异之，顾谓从事曰： 得非神人乎？ 即命其吏王乾贞者，求龙马于齐鲁之间。至开元二十九年夏五月，乾真果得马于北海郡民马会恩之家。其色骓毛，两胁有鳞甲，鬃尾若龙之鬣，嘶鸣真□笛之??音，日驰三百里。乾真讯其所自，会恩曰： 吾独有牝马，常浴于淄水，遂有胎而产。因以龙子呼之。 乾真即白于邕，邕甚喜，以表其事献之，上大悦，诏内闲厩异其刍豢，命画工图其状，用颁示中外。（出《宣室志》）
代宗九花虬
代宗命御马九花虬并紫玉鞭辔，以赐郭子仪。子仪固让久之。上曰： 此马高大，称卿仪质，不必让也。 子仪身长六尺八寸。九花虬，即范阳节度使李怀仙所贡也，额高九尺，毛拳如鳞，头颈鬃鬣，真虬龙也。每一嘶，即群马耸耳，以身被九花，故号九花虬。上往日东幸，观猎于田，不觉日暮。忽顾谓侍臣曰： 行宫去此几里？ 奏曰： 四十里。 上令速鞭，恐碍夜。而九花虬缓缓然，如三五里而已，侍从奔骤，无有及者。（出《杜阳编》）
德宗神智骢
德宗西幸，有二马，一号神智骢，一号如意骝，皆如上意，故常谓之功臣。耳中有毛，引之一尺。《马经》云： 耳中有毛者，日行千里。 一日花柳方春，上游幸诸苑。侍者进瑞鞭，指二骢语近臣曰： 昔朕西幸，有二骏，谓之二绝。今获此鞭，可谓三绝。 遂命酒饮之。因吟曰： 鸳鸯赭白齿新齐。晚日花开散碧蹄。玉勒斗回初喷沫，金鞭欲下不成嘶。 即中书舍人韩翃诗也。（出《杜阳编》）德宗幸梁洋，唯御骓马，号曰望云骓，驾还，饲以一品料。暇日牵而视之，必长鸣四顾，若感恩之状。后老死飞龙厩中，贵戚画为图。（出《国史补》）
曹洪
魏曹洪，武帝从弟，家盈产业，骏马成群。武帝讨董卓，夜行失马，洪以其所乘马曰白鹤，与武帝乘。此马走，唯觉耳中风声，脚似不践地。至深水，洪不能得渡。武帝引首上马，共济深水，行数百里，瞬息而至。下视马足，毛皆不湿，帝衣犹沾濡。时人谓乘风行也，为一代神骏。谚云： 凭空虚跃，曹家白鹤。 （出《王子年拾遗记》）
司马休之
晋司马休之为荆州，宋公遣使围之。休之未觉，常所乘马，养于床前，忽连鸣不食，注目视鞍。休之试鞴之，即不动。鞴讫还坐，马又惊跳，如此者数四。骑马即骤出门，奔驰数里，休之顾望，已有使至矣。遂去而获免。（出《渚宫故事》）
慕容廆
慕容廆初有赭白马，常自乘之。既为石虎所围，力弱，分将危陷，弃众将逃。以此马奔而鞴之，马见鞍，辄蹄啮不得近，乃止。俄而邺使至，石虎国有难，虎旋归。至是时，马年四十九岁矣。（出《广古今五行记》）
秦叔宝
唐秦叔宝所乘马，号忽雷驳，尝饮以酒。每于月明中试，能竖越三领黑毡。及胡公卒，嘶鸣不食而死。（出《酉阳杂俎》）
张纳之
德州刺史张纳之，一白马，其色如练。父雄为数州刺史，常乘。雄薨，子敬之为考功郎中，改寿州刺史，又乘此马。敬之薨，弟纳之，从给事中相府司马改德州刺史，入为国子祭酒，出为常州刺史。至今犹在，计八十余，极肥健，行骤，脚不散。（出《朝野佥载》）
宋蔡
广平宋蔡娶同郡游昌女。察先代胡人也，归汉三世矣。忽生一子，深目而高鼻。蔡疑其非嗣，将不举。须臾，赤草马生一白驹。察悟曰： 我家先有白马，种绝已二十五年，今又复生。吾曾祖貌胡，今此子复其先也，遂养之。故曰白马活胡儿，此其谓也。（出《朝野佥载》）
舞马
玄宗尝命教舞马四百蹄，分为左右。各有部，目为某宠某家骄。时塞外亦有善马来贡者，上俾之教习，无不曲尽其妙。因命衣以文绣，络以金银，饰其鬃鬣，间杂珠玉，其曲谓之倾杯乐者数十回，奋首鼓尾，纵横应节。又施三层板床，乘马而上，施转如飞。或命壮士举一榻，马舞于榻上，乐工数人立左右前后，皆衣淡黄衫，文玉带，必求少年而姿貌美秀者，每千秋节，命舞于勤政楼下。其后上既幸蜀，舞马亦散在人间。禄山常睹其舞而心爱之。自是因以数匹置于范阳。其后转为田承嗣所得，不之知也，杂之战马，置之外栈。忽一日，军中享士，乐作，马舞不能已，厮养皆谓其为妖，拥彗以击之。马谓其舞不中节，抑扬顿挫，犹存故态。厩吏遽以马怪白。承嗣命棰之，甚酷，马舞甚整，而鞭挞愈加，竟毙于枥下。时人亦有知其舞马者，惧暴而终不敢言。（出《明皇杂录》）
续坤
咸通乾符中，京师医者续坤颇得秦医和之术，评脉知吉凶休咎，至于得失，皆可预言。适有燕中奏事大将暴得风疾，服医药而愈，所酬帛甚多，仍以边马一匹留赠，马之骨相甚奇，然步骤多蹶。虽制以衔勒，加之鞭策，而芭段之性，竟莫能改。坤以浪费刍粟，托人以贱价卖之。求骏者才试，还复如此，累月不售。邻伍有王生，货易于中贵之门，颇甚贫窭，忽诣坤云： 有青州监军将发，须鞍马备行李。亦知驰骋非骏，但欲置于牵控之间。 坤直以无用之畜付焉，亦不约鬻马之价。自此经旬不至，谓其脱略亡逸。一旦复来，所直且逾十万。坤既获善价，因以十千遗之。俄见王生，易衣装，致仆马，至于妻孥服饰，亦皆鲜洁。或曰： 王生卖马，金帛兼资，计三四百万。坤甚惊，试询其事，王生初不备说。坤曰： 某以无用之物，获价颇多，但未知驽劣之材，何以至此？ 云： 初致马于青社监军，举足如有羁绊。及将还，途遇小马坊中使，因遣留试。信宿而往，不复见焉，密询左右，数日前，魏博进一马，毛骨大小与此同，圣人常乘打球，骏异未有偶(御厩有马，毛色相类者，咸有其对。)。将到日，方遣调习步骤，萦转如风，今则进御数朝，所赐之物甚厚。其后王生因大索起价，遂以四百万酬之。是以物逢时亦有数，不遇其主，则驽骥莫分。乃知耕莘野，筑傅岩，未遇良途，奚异于此。（出《剧谈录》）
杨翁佛(别鸟语)
汉广陵杨翁佛听鸟兽之音，乘蹇驴之野，田间有放眇马，相遇，鸣声相闻。翁佛谓其御者，彼放马目眇。其御曰： 何以知之？ 曰： 骂此辕中马曰蹇，此马亦骂之曰眇。 其御不信，使往视之，目果眇焉。（出《论衡》）
季南
季南乘赤马行，逢人乘白马。白马先鸣，赤马应之。南谓从者曰： 白马言，汝南见一黄马，左目盲，是吾子，可令快行相及也。 须臾，果逢黄盲马，白马先鸣，盲马应之。（出《抱朴子》）
赵固
晋赵固所乘马忽死，因问郭璞，璞曰： 可遣数十人，持竹竿东行三十里，有山陵林树，便搅打之，当有一物出，急抱将归。 于是如璞言，果得一物似猴。入门，见死马，跳梁，走往死马头，嘘吸其鼻，马即能起，亦不见猴。（出《搜神记》）
韩晞
唐韩晞常知永丰仓。有一马，乘来日久，遇过客有一蜀马，啮颇甚。晞令取来，系于庭树。晞谓客曰： 此小马，岂能如此？但亦痛治耳。 晞市圉人善骑调恶马，即令召之，遣取鞭辔。此马怒目，斜睨于晞。忽然掣缰走上阶，跑晞落床，屈膝于地，将啮之。时晞所乘马，系在别柱。见此，亦掣断缰，来啮此马。遂啮数口，方得免。众买此马，杀而食之。晞自后弥爱其马焉。（出《原化记》）
江东客马
顷岁，江东有一客，常乘一马，颇有至性。客常于饮处醉甚，独乘马至半路，沉醉，从马上倚着一树而睡，久不动，直至五更。客奴寻觅，方始扶策，而马当时倒地，久乃能起，病十余日方愈。此人无何，以马卖与宣州馆家。经二年，客后得一职，奉使至宣州。知马在焉，请乘此马。此马索视良久知本主也。既乘，遂跃此人于地，践啮颇甚，众救乃免。意恨其卖己也。（出《原化记》）
陈璋
淮南统军陈璋加平章事，拜命于朝。李升时执政，谓璋曰： 吾将诣公贺，且求一女婿于公家。公其先归，吾将至。 璋驰一赤马而去。中路，马蹶而坠。顷之，升至，璋扶疾而出。升坐少选即去。璋召马数之曰： 吾以今日拜官，又议亲事，尔乃以是而坠我。畜生! 不忍即杀，使牵去，勿与刍秣，饿杀之。是夕，圉人窃具刍粟，马视之而已，达旦不食。如是累日，圉人以告，璋复召语之曰： 尔既知罪，吾赦尔。 马跳跃而去。是夕，乃饮饩如故。璋后出镇宣城，罢归而薨。旬月，马亦悲鸣而死。（出《稽神录》）


甾丘朱遵赵云吕蒙魏任城王桓石虔杨大眼麦铁杖彭乐高开道
杜伏威尉迟敬德柴绍弟秦叔宝薛仁贵公孙武达程知节薛万李楷固
王君毚宋令文彭博通李宏辛承嗣
甾丘
周世，东海之上，有勇士甾丘以勇闻于天下。过神泉，令饮马。其仆曰：饮马于此者，马必死。丘曰：以丘之言饮之。其马果死。丘乃去衣拔剑而入，三日三夜，杀二蛟一龙而出。雷神随而击之，十日十夜，眇其左目。要离闻而往见之，丘出送有丧者。要离往见丘于墓所曰：雷神击子，十日十夜，眇子左目。夫天怨不旋日，人怨不旋踵。子至今弗报，何也？叱之而去。墓上振愤者不可胜数。要离归，谓人曰：甾丘诉天下勇士也，今日我辱之于众人之中，必来杀我。暮无闭门，寝无闭户。丘至夜半果来，拔剑柱颈曰：子有死罪三，辱我于众人之中，死罪一也；暮无闭门，死罪二也；寝不闭户，死罪三也。要离曰：子待我一言而后杀也。子来不谒，一不肖也；拔剑不刺，二不肖也；刃先词后，三不肖也。子能杀我者，是毒药之死耳。丘收剑而去曰：嘻，天下所不若者，唯此子耳。（出《独异志》）
朱遵
汉朱遵仕郡功曹。公孙述僭号，遵拥郡人不伏。述攻之，乃以兵拒述。埋车绊马而战死。光武追赠辅汉将军，吴汉表为置祠。一曰。遵失首，退至此地，绊马讫，以手摸头，始知失首。于是土人感而义之，乃为置祠，号为健儿庙。后改勇士祠。（出《新津县图经》）
赵云
蜀赵云，字子龙，身长八尺，姿容雄伟。居刘备前锋，为曹公所围，乃大开门，偃旗鼓。曹公引去，疑有伏兵。云于后射之，公军大骇，死者甚多。备明日自来，视昨日战处，曰：子龙一身都是胆也。（出《赵云别传》）
吕蒙
吴吕蒙随姊夫邓当击贼，时年十六，呵叱而前，当不能禁。归言于母曰：贫贱难可居，设有功，富贵可致。又曰：不探虎穴，安得虎子。果就成大名。（出《独异志》）
魏任城王
魏任城王章，武帝子也。少而刚毅，学阴阳纬候之术，诵六韬洪范之书数千言。武帝谋伐吴，问章，取其利师之决。王善左右射，好击剑，百步中于悬发。乐闻国献彪虎，文如锦斑，以铁为栏。骁勇之徒，莫放轻视。章曳虎尾以绕臂，虎弭无声矣。莫不伏其神勇。时南越献白象子，在帝前，手顿其鼻，象伏不动。文帝铸万钧钟置崇华殿前，欲徙之，力士百人，引之不动，章乃负之而趋，四方闻其神勇，皆寝兵自固。帝曰：以王权武吞并吴蜀，如鸱衔腐鼠耳。章薨，如汉东平王葬礼。及丧出，空中闻数百人泣声。送丧者皆言，昔乱军伤杀者皆无椁，王之仁惠，收其朽骨。死者欢于九土，精灵知其怀感。故人美王之德。国史撰《任城旧事》二卷。至东晋初，藏于密阁。（出《拾遗录》）
桓石虔
晋桓石虔有才干，矫捷绝伦，随父豁在荆州。于猎围中，见猛兽被数箭而伏。诸督将素知其勇，戏令拔箭。石虔因急往，拔一箭，猛虎踞跃，石虔亦跳，高于猛兽。复拔一箭而归。时人有患疾者，谓曰：桓石虔来以怖之，病者多愈。（出《独异志》）
杨大眼
后魏杨大眼，武都氐难当之孙。少有胆气，跳走如飞。高祖南伐，李冲典选征官，大眼求焉。冲不许。大眼曰：尚书不见知，为尚书出一技。便以绳长三丈，系髻而走，绳直如矢，马驰不及。见者莫不惊叹。冲曰：千载以来，未有逸材若此者。遂用为军主。稍迁辅国将军。王肃初归国也，谓大眼曰：在南闻君之名，以为眼如车轮。今（今原作令，据明抄本、许刻本、黄刻本改）见，乃不异人眼。大眼曰：若旗鼓相望，瞋眸奋发，足使君亡魂丧胆，何必大如车轮？当代推其骁果，以为张关不过也。（出《谈薮》）
麦铁杖
麦铁杖，韶州翁源人也。有勇力，日行五百里。初仕陈朝，常执伞随驾。夜后，多潜往丹阳郡行盗。及明，却趁仗下执役。往回三百余里，人无觉者。后丹阳频奏盗贼踪由，后主疑之，而惜其材力，舍而不问。陈亡入隋，委质于杨素。素将平江南诸郡，使铁杖夜泅水过扬子江，为巡逻者所捕。差人防守，送于姑苏，到庱亭，过夜。伺守者寐熟，窃其兵刃，尽杀守者走回，乃口衔二首级，携剑复浮渡大江。深为杨素奖用。后官至本郡太守。今南海多麦氏，皆其后也。（出《岭表录异》）
彭乐
北齐将领彭乐勇猛无双。时神武帝率乐等十余万人，于沙苑与宇文护战。时乐饮酒，乘醉深入，被刺得肝肚俱出，内之不尽，截去之，复入战。护兵遂败，相枕籍死者三万余人。（出《独异志》）
高开道
隋末，高开道被箭，镞入骨，命一医工拔之，不得。开道问之，云：畏王痛。开道斩之。更命一医云：我能拔之。以一小斧子，当刺下疮际，用小棒打入骨一寸，以钳拔之。开道饮啗自若，赐医工绢三百匹。后为其将张金树所杀。（出《独异志》）
杜伏威
隋大业末，杜伏威与陈棱战于齐州，裨将射中伏威额。怒曰：不杀射者，终不拔此箭。由是奋入，获所射者，乃令拔箭，然后斩首。棱乃大败。（出《独异志》）
尉迟敬德
王充兄子琬使于窦建德军中，乘炀帝所御骏马，铠甲甚鲜。太宗曰：彼所乘真良马也。尉迟敬德请往取之。乃与三骑，直入贼军擒琬，引其马以归。贼众无敢当者。敬德常侍宴庆善宫，时有班在其上者，敬德怒曰：汝有何功，合坐我上？任城王道宗次其下，解喻之，敬德勃焉，拳殴道宗，目几至眇。（出《谭宾录》）
柴绍弟
唐柴绍之弟某，有材力，轻矫迅捷，踊身而上，挺然若飞，十余步乃止。太宗令取赵公长孙无忌鞍鞯，仍先报无忌，令其守备。其夜，见一物如鸟，飞入宅内，割双鞎而去，追之不及。又遣取丹阳公主镂金函枕，飞入内房，以手拈土公主面上，举头，即以他枕易之而去。至晓乃觉。尝著吉莫靴走上砖城，且至女墙，手无攀引。又以足蹈佛殿柱，至檐头，捻掾覆上。越百尺楼阁，了无障碍。太宗奇之曰：此人不可处京邑。出为外官。时人号为壁龙。太宗尝赐长孙无忌七宝带，直千金。时有大盗段师子从屋上椽孔间而下露，拔刀谓曰：公动即死。遂于枕函中取带去，以刀拄地，踊身椽孔间出。（出《朝野佥载》）
秦叔宝
唐太宗每临阵，望贼中骁将骁士，炫耀人马，出入来去者，颇病之。辄命秦叔宝取之。叔宝应命跃马，负枪而进，必刺之于万众之中，人马俱倒。及后叔宝居多疾病，谓人曰：吾少长戎马，前后所经二百余阵，屡中重疮，计吾出血亦数斛矣，何能不病乎？（出《谭宾录》）
薛仁贵
唐太宗征辽东，驻跸于阵。薛仁贵著白衣，握戟橐鞬，张弓大呼，所向披靡。太宗谓曰： 朕不喜得辽东，喜得卿也。 后率兵击突厥于云州。突厥先问唐将为何，曰： 薛仁贵也。 突厥曰： 吾闻薛仁贵流会州死矣，安得复生？ 仁贵脱兜鍪见之，突厥相视失色，下马罗拜，稍遁去。（出《谭宾录》）
公孙武达
唐左武卫大将军公孙武达有膂力。尝遇贼，尽劫其衣物，逼武达索靴，武达授足与之。贼俯就引靴，武达殴之，死于手下，以其兵仗御余寇，获免。（出《谭宾录》）
程知节
唐裴行俨与王充战，先驰赴敌，为流矢所中，坠于地。程知节救之，杀数人，充军披靡。知节乃抱行俨，重骑而还，为充骑所逐，刺槊洞过。知节回身，捩折其槊，斩获者，与行俨皆免。（出《谭宾录》）
薛万
唐契苾阿（明抄本阿作何，下同），力征辽东。以骑八百，遇贼合战，被槊中腰，为贼所窘。尚辇奉御薛万备单马入杀贼骑，救阿力于群贼之中，与之俱出。阿力气尽，束疮而战，贼乃退。（出《谭宾录》）
李楷固
唐天后时，将军李楷固，契丹人也，善用搨索。李尽忠之败也，麻仁节、张玄遇等并被搨将。獐鹿狐兔，走马遮截，放索搨之，百无一漏。鞍马上弄弓矢矛矟，状如飞仙。天后惜其材，不杀，用以为将。稍贪财好色，出为潭州乔口镇将，愤恚而卒也。（出《朝野佥载》）
王君毚
唐王君毚摄御史中丞，判凉州都督事。玄宗于广达楼，引君毚及妻夏氏宴设，赐金帛。夏氏亦勇决，每君毚临阵，夏氏亦有战功。凉州有回纥契苾思结阵（明抄本阵作战，按《旧唐书·王君毚传》阵作浑），四部落为酋长。君毚微时往来凉府，为回纥所轻。及君毚为河西节度使，回纥等怏怏，耻在麾下。君毚奏回纥等部落难制，潜有谋叛，遂留四部都督。后四部落党与谋叛君毚以复怨。会吐蕃间道往突厥，君毚率精骑往肃州掩之。还至甘州南巩笔驿，四部落伏兵突起，君毚与贼力战，自朝至晡，左右尽死，遂杀君毚。（出《谭宾录》）
宋令文
唐宋令文者有神力。禅定寺有牛触人，莫之敢近，筑圈以阑之。令文怪其故，遂袒褐而入。牛竦角向前，令文接两角拔之，应手而倒，颈骨皆折而死。又以五指撮碓觜，壁上书得四十字诗。为太学生以一手挟讲堂柱起，以同房生衣于柱下压之，许重设酒，乃为之出。令文有三子，长之问有文誉，次之逊善书，次之悌有勇力。之悌后左降朱鸢。会贼破欢州，以之悌为总管击之。募壮士得八人。之悌身长八尺，被重甲，直前大叫曰：獠贼，动即死！贼七百人，一时俱剉，大破之。（出《朝野佥载》）
彭博通
唐彭博通者，河间人也，身长八尺。曾于讲堂阶上，临阶而立。取鞋一双，以臂夹，令有力者后拔之，鞋底中断，博通脚终不移。牛驾车正走，博通倒曳车尾，却行数十步，横拔车辙深二尺，皆纵横破裂。曾游瓜步江，有急风张帆，博通捉尾缆挽之，不进。（出《朝野佥载》）
李宏
唐定襄公李宏，虢王之子，身长八尺。曾猎，遇虎搏之，踣而卧，虎坐其上。奴走马旁过，虎跳攫奴后鞍。宏起，引弓射之而毙。宏及奴一无所伤。（出《朝野佥载》）
辛承嗣
唐忠武将军辛承嗣轻捷。曾解鞍绊马，脱衣而卧，令一人百步，走马持枪而来。承嗣鞴马解绊，著衣擐甲，上马盘枪，逆拒刺马，擒人而还。承嗣后与将军元帅奖驰聘，一手捉鞍桥，双足直上捺蜻蜓，走马二十里。与中郎裴绍业，于青海被吐番所围。谓绍业曰：将军相随共出。绍业惧，不敢。承嗣曰：为将军试之。单马持枪，所向皆靡，却迎绍业出。承嗣马被箭，乃跳下，夺贼壮马乘之，一无所伤。裴旻与幽州都督孙佺北征，被奚贼所围。旻马上立走，轮刀雷发，箭若星流，应刀而断。贼不敢取，蓬飞而去。（出《朝野佥载》）


杨准王乙韦栗河间刘别驾王玄之郑德懋朱敖裴虬赵佐歧州佐史
杨准
唐杨淮者，宋城人，士流名族。因出郊野，见一妇人。容色殊丽。准见挑之，与野合。经月余日，每来斋中，复求引准去。准不肯从，忽而心痛不可忍，乃云：必不得已，当随君去，何至苦相料理。其疾遂愈，更随妇人行十余里。至舍，院宇分明，而门户卑小。妇人为准设食，每一举尽椀。心怪之，然亦未知是鬼。其后方知。每准去之时，闭房门，尸卧床上，积六七日方活。如是经二三年。准兄渭准曰：汝为人子，当应绍绩。奈何忽与鬼为匹乎？准惭惧，出家被缁服，鬼遂不至。其后准反初服。选为县尉，别婚家人子。一年后，在厅事理文案，忽见妇人从门而入，容色甚怒。准惶惧，下阶乞命，妇人云：是度无放君理。极辞搏之，准遇疾而卒。（出《广异记》）
王乙
临汝郡有官渠店，店北半里许李氏庄王乙者，因赴集，从庄门过。遥见一女年可十五六，相待欣悦，使侍婢传语。乙徘徊槐阴，便至日暮，因诣庄求宿。主人相见甚欢，供设亦厚。二更后，侍婢来云：夜尚未深，宜留烛相待。女不久至，便叙绸缪，事毕。女悄然忽患，乙云：本不相识，幸相见招。今叙平生，义即至重。有何不畅耶？女云：非不尽心，但适出门闭，逾垣而来。（逾字来字原缺，据明钞本补。）墙角下有铁爬，爬齿刺脚，贯彻心痛，痛不可忍。便出足视之。言讫辞还，云：已应必死。君若有情，回日过访，以慰幽魂耳。后乙得官东归，涂次李氏庄所，闻其女已亡。私与侍婢持酒馔至殡宫外祭之，因而痛哭。须臾，见女从殡宫中出，乙乃伏地而卒，侍婢见乙魂魄与女同入殡宫，二家为冥婚焉。（出《广异记》）
韦栗
韦栗者，天宝时为新淦丞，有少女十余岁。将之官，行上扬州，女向（向明钞本作白。）栗，欲市一漆背金花镜。栗曰：我上官艰辛，焉得此物？待至官与汝求之。岁余女死，栗亦不记宿事。秩满，载丧北归，至扬州，泊河次。女将一婢持钱市镜，行人见其色甚艳，状如贵人家子，争欲求卖。有一少年年二十余，白皙可喜，女以黄钱五千余之，少年与漆背金花镜，径尺余。另一人云：有镜胜此，只取三千。少年复减两千。女因留连。色授神与，（与字原缺，据明钞本补。）须臾辞去。少年有意淫之，令人随去，至其所居。须臾至铺，但得黄纸三贯，少年持至栗船所，云：适有女郎持钱市镜，入此船中。今成纸钱。栗云：唯有一女，死数年矣。君所见者，其状如何？少年具言服色容貌，栗夫妻哭之。女正复如此。因领少年入船搜检，初无所得。其母剪黄纸九贯，置在榇边案上，检失（失字原缺，据明钞本补。）三贯，众颇异之，乃复开棺，见镜在焉，莫不悲叹。少年云：钱已不论。具言本意，复赠十千，为女设斋。（出《广异记》）
河间刘别驾
河间刘别驾者，常云：世间无妇人，何以适意？后至西京通化门，见车中妇人有美色，心喜爱悦，因随至其舍，在资圣寺后曲。妇人留连数宵，彼此兼畅。刘侯不觉有异，但中宵寒甚，菌衾累重，然犹肉不煖。心窃怪之，后一日将曙，忽失妇人并屋宇所在，其身卧荒园中数重乱叶下，因此遇痼病。（出《广异记》）
王玄之
高密王玄之，少美风彩，为蕲春丞，秩满归乡里，家在郭西。尝日晚徙倚门外，见一妇人从西来，将入郭，姿色殊绝，可年十八九。明日出门又见，如此数四，日暮辄来。王戏问之曰：家在何处？向暮来此？女笑曰：儿家近在南冈，有事须至郭耳。王试挑之，女遂欣然，因留宿，甚相亲昵，明旦辞去。数夜辄一来，后乃夜夜来宿。王情爱甚至，试谓曰：家既近，许相过否？答曰：家甚狭陋，不堪延客，且与亡兄遗女同居，不能无嫌疑耳。王遂信之，宠念转密。于女工特妙，王之衣服，皆其裁制，见者莫不叹赏之。左右一婢，亦有美色，常随其后。虽在昼日，亦不复去。王问曰：兄女得无相望乎？答曰：何须强预他家事？如此积一年，后一夜忽来，色甚不悦，啼泣而已。王问之，曰：过蒙爱接，乃复离去，奈何？因呜咽不能止，王惊问故，女曰：得无相难乎？儿本前高密令女，嫁为任氏妻，任无行见薄，父母怜念，呼令归。后乃遇疾卒，殡于此。今家迎丧，明日当去。王既爱念，不复嫌忌。乃便悲惋。问明日得至何时，曰：日暮耳。一夜叙别不眠，明日临别，女以金缕玉杯及玉环一双留赠，王以繍衣答之，握手挥涕而别。明日至期，王于南冈视之，果有家人迎丧。发衬，女颜色不变，粉黛如故。见繍衣一箱在棺中，而失其所送金杯及玉环。家人方觉有异。王乃前见陈之，兼示之玉杯与环，皆捧之而悲泣。因问曰：兄女是谁？曰：家中二郎女，十岁病死，亦殡其旁。婢亦帐中木人也，其貌正与从者相似。王乃临柩悲泣而别，左右皆感伤。后念之，遂恍惚成病，数日方愈。然每思辄忘寝食也。（出《广异记》）
郑德懋
荥阳郑德懋，常独乘马，逢一婢，姿色甚美，马前拜云：崔夫人奉迎郑郎。鄂然曰：素不识崔夫人，我又未婚，何故相迎？婢曰：夫人小女，颇有容质，且以清门令族，宜相匹敌。郑知非人，欲拒之，即有黄衣苍头十余人至曰：夫人（曰夫人原作日未入，据明钞本、陈校本改。）趣郎进。辄控马。其行甚疾，耳中但闻风鸣。奄至一处，崇垣高门，外皆列植楸桐。郑立于门外，婢先白。须臾，命引郑郎入。进历数门，馆宇甚盛，夫人著梅绿罗裙，可年四十许，姿容可爱，立于东阶下。侍婢八九，皆鲜整。郑趋谒再拜。夫人曰：无怪相屈耶？以郑郎清族美才，愿讬姻好。小女无堪，幸能垂意。郑见逼，不知所对，但唯而已。夫人乃堂上（堂上明钞本作上堂。）命引郑郎自西阶升。堂上悉以花罽荐地，左右施局脚床七宝屏风黄金屈膝，门垂碧箔，银钩珠络。长筵列馔，皆极丰洁。乃命坐。夫人善清谈，叙置轻重，世难以比。食毕命酒，以银贮之，可三斗余，琥珀色，酌以镂杯。侍婢行酒，味极甘香。向暮，一婢前白：女郎已严妆讫。乃命引郑郎出就外间，（间原作门，据明钞本改。）浴以百味香汤，左右进衣冠履珮。美婢十人扶入，恣为调谑。自堂及门，步致花烛，乃延就帐。女年十四五，姿色甚艳，目所未见。被服粲丽，冠绝当时，郑遂欣然，其后遂成礼。明日，夫人命女与就东堂，堂中置红罗繍帐，衾褥茵席，皆悉精绝。女善弹箜篌，曲词新异。郑问：所迎婚前乘来马，今何在许？（许原作诈，据明钞本改。）曰：今已反矣。如此百余日，郑虽情爱颇重，而心稍嫌忌。因谓女曰：可得同归乎？女惨然曰：幸讬契会，得侍中栉。然幽冥理隔，不遂如何？因涕泣交下。郑审其怪异，乃白夫人曰：家中相失，颇有疑怪，乞赐还也。夫人曰：适蒙见顾，良深感慕。然幽冥殊途，理当暂隔。分离之际，能不泫然。郑亦泣下。乃大醼会，与别曰：后三年，当相迎也。郑因拜辞，妇出门，挥泪握手曰：虽有后期，尚延年岁。欢会尚浅，乖离苦长。努力自爱。郑亦悲惋。妇以衬体红衫及金钗一双赠别，曰：若未相忘，以此为念。乃分袂而去。夫人敕送郑郎，乃前青骢，被（被原作故，据明钞本改。）带甚精。郑乘马出门，倏忽复至其家，奴遂云：家中失已一年矣。视其所赠，皆真物也。其家语云：郎君出行后，其马自归，不见有人送来。郑始寻其故处，唯见大坟，旁有小塚，茔前列树，皆已枯矣。而前所见，悉华茂成阴。其左右人传崔夫人及小郎墓也。郑尤异之，自度三年之期，必当死矣。后至期，果见前所使婢乘车来迎。郑曰：生死固有定命，苟得乐处，吾得何忧？乃悉分判家事，预为终期，明日乃卒。（出《宣室志》）
朱敖
杭州别驾朱敖旧隐河南之少室山。天宝初，阳翟县尉李舒在岳寺，使骑招敖。乘马便骋，从者在后，稍行至少姨庙下，时盛暑，见绿袍女子，年十五六，姿色甚丽。敖意是人家臧获，亦讶其暑月挟纩。驰马问之，女子笑而不言，走入庙中。敖亦下马，不见有人。遂壁上观画，见绿袍女子，乃途中睹者也，叹息久之。至寺具说其事，舒等尤所叹异。尔夕既寐，梦女子至，把被欣悦，精气越泆，累夕如此。嵩岳道士吴筠书一符辟之，不可。又吴以道术制之，亦不可。他日，宿程道士房。程于法清净，神乃不至。敖后于河南府应举，与渭南县令陈察微往诣道士程谷神。为设薯药，不托莲花，（托莲花明钞本作施荤馔。）鲜胡麻馔。留连笑语，日暮方回。去少室五里所，忽嵩黑云腾踊，中掣火电。须臾晻昧，骤雨如泻。敖与察微从者一人伏枥林下，旁抵巨壑。久之，有异光，与日月殊状。忽于光中遍是松林，见天女数人，持一舞筵，周竟数里，施为松林上。有天女数十人，状如天仙，对舞筵上。兼有诸神若（神若原作若异，据明钞本改。）观世音。终其两舞，如半日许。曲终，有数人状如俳优，卷筵回去，便天地昧黑，复不见人。敖等夤缘夜半，方至舍耳。（出《广异记》）
裴虬
苏州山人陆去奢亭子者，即宋散骑戴颙宅也。天宝末，河东裴虬常旅寄此亭，暴亡，久之方悟。说云：初一人来云： 戴君见召。 虬问戴为谁，人曰： 君知宋散骑常侍戴颙乎？ 虬曰： 知之。 曰：今呼君者，即是人也。 虬至见颙，颙求以己女妻虬，云： 先以结婚，不当再娶。 颙曰： 人神殊道，何若也？ 虬言 已适有禄位，不合为君女婿。 久之，言相往来。颙笑虬不可屈，乃释之，遂活也。（出《广异记》）
赵佐
赵佐者，天宝末辅国子四门生。常寝疾，恍惚有二黄衣吏拘行至温泉宫观风楼西，别有府署。吏引入，始见一人如王者。佐前拜谒，王谓佐曰：君识我否？佐辞不识。王曰：君闻秦始皇乎？我即是也。君人主于我家侧造诸宫殿，每奏妓乐，备极奢侈，诚美王也。故我亦如此起楼以观乐。因访问人间事甚众。又问佐曰：人间不久大乱，宜自谋免难，无久住京城也。言讫。使人送还。（出《广异记》）
岐州佐史
岐州佐史尝因事至京，停兴道里。忽见二人及一无头人来云：王令追己。佐史知其鬼，因问：君在地下，并何职掌？云：是捉事。佐史谓曰：幸与诸君臭味颇同，能相救否？事了，当奉万张纸钱。王人许诺：期后五日，若不复来者，即是事了。其钱可至天门街烧之。至五日不来，吏乃烧钱毕，因移居崇仁里。后京中事了，西还岐州，至杏树店，复逢二人，问：何所来？顷于旧处相访不是，所处分事已得免，劳致钱贱地，所由已给永年优复牒讫。非大期至，更无疾病耳。（出《广异记》）


王法智李佐时韦皋窦参李伯禽肖复第李纳崔汾卒秘
王法智
桐庐女子王法智者，幼事郎子神。大历中，忽闻神作大人语声，法智之父问：此言非圣贤乎？曰：然。我姓滕，名传胤。本京兆万年人，宅在崇贤坊。本与法智有因缘。与酬对，深得物理，前后州县甚重之。桐庐县令郑锋，好奇之士，常呼法智至舍。令屈滕十二郎，久之方至。其辨对言语，深有士风，锋听之不倦。每见词人，谈经诵诗，欢言终日。常有客僧诣法智乞丐者，神与交言，赠诗云：卓立不求名出家，长怀片志在青霞。今日英雄气冲盖，谁能久坐宝莲花。又曾为诗赠人云：平生才不足，立身信有余。自叹无大故，君子莫相疏。六年二月二十五日疲，戴孚与左卫兵曹徐晃、龙泉令崔向、丹阳县丞李从训、邑人韩谓苏修，集于锋宅。会法智至，令召滕传胤，久之方至，与晃等酬献数百言。因谓诸贤：请人各诵一章。诵毕，众求其诗，率然便诵二首云：浦口潮来初淼漫，莲舟摇荡采花难。春心不惬空归去，会待潮平更折看。云：众人莫厮笑。又诵云：忽然湖上片云飞，不觉舟中雨湿衣。折得莲花浑忘却，空将荷叶盖头归。自云：此作亦颇蹀躞。又嘱法智弟与锋献酬数百言，乃去。（出《广异记》）
李佐时
山阴县尉李佐时者，以大历二年遇劳，病数十日中愈，自会稽至龙丘。会宗人述为令，佐时止令厅数日。夕复与客李举，明灯而坐。忽见衣绯紫等二十人，悉秉戎器，趋谒庭下。佐时问何人，答曰：鬼兵也。大王用君为判官，特奉命迎候，以充驱使。佐时曰：己在哀制，为是非礼。且王何以得知有我？答云：是武义县令窦堪举君。佐时云：堪不相知，何故见举？答云：恩命已行，难以辞绝。须臾堪至，礼谒，蕴籍如平人，坐谓佐时曰：王求一子婿，兼令取甲族，所以奉举，亦由缘业使然。佐时固辞不果。须臾王女亦至，芬香芳馥，车骑云合。佐时下阶迎拜，见女容姿服御，心颇悦之。堪谓佐时曰：人谁不死，如君盖稀。无宜数辞，以致王怒。佐时知终不免。久之，王女与堪去，留将从二百余人，祗承判官。翌日，述并弟造，同诣佐时。佐时且说始末，云：既以不活，为求一顿食。述为致盛馔。佐时食雉臛，忽云：不见碗。呵左右：何以收羹？仆于食案，便卒。其妻郑氏在会稽，丧船至之夕，婢忽作佐时灵语云：王女已别嫁，但遣我送妻还。言甚凄怆也。（出《广异记》）
韦皋
韦皋初薄游剑外，西川节度使兵部尚书平章事张延赏以女妻之，既而恶焉，厌薄之情日露。公郁郁不得志，时入幕府，与宾朋从游，且摅其忿。延赏愈恶之，谓皋曰：幕僚无非时奇，延赏尚敬惮之，韦郎无事，不必数到。其轻之如此。他日，其妻尤悯之曰：男儿固有四方志，今厌贱如此不知，欢然度日，奇哉！妾辞家事君子，荒隅一间茅屋，亦君之居；炊菽羹藜，箪食瓢饮，亦君之食。何必忍愧强安，为有血气者所笑。于是入告张行意，延赏遗帛五十疋。夫人薄之，不敢言。时有女巫在焉，见皋入西院，问夫人曰：向之绿衣入西院者为谁？曰：韦郎。曰：此人极贵，位过宰相远矣。其禄将发，不久亦镇此，宜殊待之。问其所以，曰：贵人之所行，必有阴吏。相国之侍一二十人耳，如韦郎者，乃百余人。夫人闻之大喜，遽言于延赏，延赏怒曰：赠薄请益可矣，奈何假托巫妖，以相调乎？韦行月余日到歧，歧帅以西川之贵婿，延置幕中，奏大理评事。寻以鞫狱平允，加监察，以陇州刺史卒出知州事。俄而朱泚乱，驾幸奉天。陇州有泚旧卒五百人，兵马使牛云光主之。云光谋作乱，不克，率其众奔朱泚。道遇泚使，以伪诏除皋御史中丞，因与之俱还。皋受其命，谓云光曰：受命必无疑矣，可悉纳器械，以明不相诈。云光从之。翌日大飨，伏甲尽杀之，立坛盟诸将。泚复许皋凤翔节度，皋斩其使。行在闻之，人心皆奋，乃除陇州刺史奉义军节度使。及驾还宫，乃授兵部尚书西川节度使。延赏闻之，将自抉其目，以惩不知人。（出《续玄怪录》）
窦参
窦参常为蒲圻县令，县有神祠，前后令宰皆祀之，窦至即欲除毁，有日矣。梦神谓己曰：欲毁吾所居，吾害公未得者，盖以公当为相。然幸且相存，自知与君往来，可以预知休咎。既惊觉，乃自入祠祭酹，以兄事之。后凡有迁命，皆先报之，颇与神交焉。其神欲相见，必具盛馔于空室之内，围以帘幕。窦入之后，左右闻二人笑语声。窦为郴（校者按，原文作柳，据史改）州别驾，官舍有空院，窦因闭之。俄闻有呼声三四，寻之则无人。窦心动，乃具服仰问之曰：得非几兄乎？曰：是也。君宜促理家事，三两日内有北使到，君不免矣。窦依言处之讫。坐待使。不数日，王人遽至，果有后命。（出《戎幕闲谈》）
李伯禽
贞元五年，李伯子伯禽，充嘉兴监徐浦下场籴盐官。场界有蔡侍郎庙，伯禽因谒庙。顾见庙中神女数人，中有美丽者，因戏言曰：娶妇得如此，足矣。遂沥酒祝语之。后数日，正昼视事，忽闻门外有车骑声。伯禽惊起，良久，具服迎于门，乃折旋而入。人吏惊愕，莫知其由。乃命酒肴，久之，祗叙而去。后乃语蔡侍郎来。明日又来，傍人并不之见。伯禽迎于门庭，言叙云：幸蒙见录，得事高门。再拜而坐，竟夕饮食而去。伯禽乃告其家曰：吾已许蔡侍郎论亲。治家事，别亲党，数日而卒。（出《通幽记》）
肖复第
肖复亲弟，少慕道不仕。服食芝桂，能琴，尤善南风。因游衡湘，维舟江岸。见一老人，负书携琴。肖生揖坐曰：父善琴，得南风耶？曰：素善此。因请抚之，尤妙绝，遂尽传其法。饮酒数杯，问其所居，笑而不答。及北归，至沅江口，上岸理南风。有女子双鬟，挈一小竹笼曰：娘子在近好琴，欲走报也。肖问何来此，曰：采果耳。去顷却回，曰：娘子召君。肖久在船，颇思闲行，遂许之。俄有苍头棹画舸至。肖登之，行一里余，有门馆甚华。召生升堂，见二美人于上，前拜。美人曰：无怪相迎，知君善南风，某亦素爱，久不习理，忘其半，愿得传受。生遂为奏，美人亦命取琴。肖弹毕，二美人及左右皆掩泣。问生授于何人，乃言老父，具言其状。美人流涕曰：舜也。此亦上帝遣君子受之，传于某，某即舜二妃。舜九天为司徒已千年，别受此曲，年多忘之。遂留生啜茶数碗。生辞去，曰：珍重厚惠。然亦不欲言之于人。遂出门，复乘画舸，至弹琴之所。明日寻之，都不见矣。（出《逸史》）
李纳
贞元初，平卢帅李纳病笃，遣押衙王祐，祷于岱岳。斋戒而往，及岳之西南，遥见山上有四五人，衣碧汗衫半臂。其余三四人，杂色服饰，乃从者也。碧衣持弹弓，弹古树上山鸟。一发而中，鸟堕树，从者争掩捉。王祐见前到山下人，尽下车却盖，向山齐拜。比祐欲到，路人皆止祐下车：此三郎子、七郎子也。遂拜碧衣人。从者挥路人，令上车，路人踌躇，碧衣人自挥手，又令人上。持弹弓，于殿西南，以弹弓斫地俯视，如有所伺。见王祐，乃召之前曰：何为来？祐具以对。碧衣曰：君（君原作吾。据明抄本改。）本使已来矣，何必更为此行。要见使者乎？遂命一人曰：引王祐见本使。遂开西院门引入，见李纳荷校灭耳，踞席坐于庭。王祐惊泣前伏，抱纳左脚，噬其肤。引者曰：王祐可退。却引出。碧衣犹在殿阶，谓祐曰：要见新使邪？又命一人从东来，形状短阔，神彩可爱。碧衣曰：此君新使也。祐拜讫无言。祐似欠嚏而迟者久之，忽无所见，唯苍苔松柏，悄然严静。乃荐奠而回。见纳，纳呼入卧内。问王祐，祐但以荐奠毕，掷樗蒲投，具得吉兆告纳。纳曰：祐何不实言？何故噬吾足？于是举足，乃祐所噬足迹。祐顿首，具以实告。纳曰：适见新使为谁？祐曰：见则识，不知其名也。纳乃召三人出，至师古，曰：此是也。纲遂授以后事，言毕而卒。王祐初见纳荷校，问曰：仆射何故如此？纳曰：平生为臣之辜也，盖不得已如何。今日复奚言也。（出《集异记》）
崔汾
澧泉尉崔汾，仲兄居长安崇贤里。夏夜，乘凉于庭际。月色方午，风过，觉有异香。俄闻南垣土动簌簌，崔生意其蛇鼠也。忽见一道士，大言曰：大好月色。崔惊惧避之。道士缓步庭中，年可四十，风仪清古。良久，妓女十余。排大门而入，轻绡翠翘，艳色绝世。有从者具香茵，列坐月下。崔生疑其妖魅，以枕击门惊之。道士小顾，怒曰：我以此差静，复贪月色。初无延伫之意，敢此粗率。乃厉声曰：此处有地界耶？欻有二人，长才三尺，巨首儋耳，唯伏其前。道士颐指崔生所止曰：此人合有亲属入阴籍，可领来。二人趋出。俄见其父母及兄悉至，卫者数人，捽拽批抶之。道士叱曰：我在此，敢纵子无礼乎？父母叩头曰：幽明隔绝，诲责不及。道人叱遣之。复顾二鬼曰：捉此疑人来。二鬼跳及门，以赤物如弹丸，遥投崔生口中，乃细赤绠也。遂钓出于庭，又叱辱。崔惊失音，不得自理，崔仆妾悉哭泣。其妓罗拜曰：彼凡人，因讶仙官无状而至，似非大过。怒解，乃拂衣由大门而去。崔某病如中恶，五六日方差。因迎祭酒醮谢，亦无他。崔生初隔隙见亡兄，以帛抹唇，如损状。仆使共讶之，一婢泣曰：儿郎就木之时，而衣忘开口。其时匆匆就剪，误伤下吻。然旁人无见者，不知幽冥中二十余年，尤负此苦。（出《酉阳杂俎》）
辛秘
辛秘五经擢第后，常州赴婚。行至陕，因息于树阴。旁有乞儿箕坐，痂面虮衣。访辛行止，辛不对即去，乞儿迹随之。辛马劣，不能相远，乞儿强言不已。前及一绿衣者，辛揖而与之俱行里余。绿衣者忽前马骤去，辛怪之，独言：此人何忽如是？乞儿曰：彼时至，岂自由乎？辛觉语异，始问之曰：君言时至何也？乞儿曰：少顷当自知之。将及店，见数十人拥店门，问之，乃绿衣者卒矣。辛惊异，遽卑下之，因解衣衣之，脱乘乘之。乞儿初无谢意，语言往往有精义。至汴，谓辛曰：某止是矣，公所适何事也？辛以娶约语之。乞儿笑曰：公士人，业不可止此行。然非君妻，公婚期甚远。隔一日，乃扛一器酒与辛别，指相国寺刹曰：及午而焚，可迟此而别。如期，刹无故火发，坏其相轮。临去，以绫帊复赠辛，带有一结，语辛：异时有疑，当发视也。积二十余年，辛为谓南尉，始婚裴氏。洎裴生日，会亲宾客，忽忆乞儿之言。解帊复结，得幅纸，大如手板，署曰：辛秘妻河东裴氏，某月日生。乃其日也。辛计别乞儿之日，妻尚未生。（出《酉阳杂俎》）


宋子贤胡僧祖珍俭叶道士河南妖主梁州妖主明崇俨刘靖妻鼎师李慈德叶法善罗公远北山道者东明观道士东岩寺僧荆术士梵僧难陀太白老僧
宋子贤
隋炀帝大业九年，唐县人宋子贤善为幻术。每夜楼上有光明，能变作佛形，自称弥勒佛出世。又悬镜于堂中，壁上尽为兽形。有人来礼谒者，转其镜，遣观来生像，或作蛇兽形。子贤辄告之罪业。当更礼念，乃转人形示之。远近惑信，聚数千百人，遂潜作乱。事泄。官捕之。夜至，绕其所居。但见火坑，兵不敢进。其将曰：此地素无坑，止妖妄耳。及进，复无火，遂擒斩之。（出《广古今五行记》）
胡僧
唐贞观中，西域献胡僧。咒术能死人，能生人。太宗令于飞骑中取壮勇者试之。如言而死，如言而生。帝以告太常少卿傅奕。奕曰：此邪法也。臣闻邪不犯正，若便咒臣，必不能行。帝召僧咒奕，奕对之无所觉。须臾，胡僧忽然自倒，若为所击，便不复苏矣。（出《国朝杂记》）
祖珍俭
唐咸亨中，赵州祖珍俭有妖术。悬水瓮于梁上，以刀砍之，绳断而瓮不落。又于空房内密闭门，置一瓮水，横刀其上。人良久入看，见俭支解五段，水瓮皆是血。人去之后，平复如初。冬月极寒。石臼冰冻，咒之拔出。卖卜于信都市，日取百钱，盖君平之法也。后被人纠告，引向市斩之，颜色自若，了无惧，命纸笔作词，精彩不挠。（出《朝野佥载》）
叶道士
唐陵空观叶道士，咒刀。尽力斩病人肚，横桃柳于腹上，桃柳断而肉不伤。后将双刀砍一女子，应手两段，血流遍地。家人大哭。道士取续之，喷水而咒。须臾，平复如故。（出《朝野佥载》）
河南妖主
唐河南府立德坊及南方西坊，皆有胡妖神庙。每岁，商胡祈福，烹猪杀羊，琵琶鼓苗，酣歌醉舞。酬神之后，募一胡为妖主。看者施钱并与之。其妖主取一横刀，利同霜雪，吹毛不过。以刀刺腹，刃出于背，仍乱扰肠肚流血。食顷，喷水咒之，平复如故。此盖西域之幻法也。（出《朝野佥载》）
梁州妖主
唐梁州妖神祠。至祈祷日，妖主以利铁，从额上钉之，直洞腋下，即出门。身轻若飞，须臾数百里。至西妖神前，舞一曲，即却至旧妖所，乃拔钉，一无所损。卧十余日，平复如初。莫知其所以然也。（出《朝野佥载》）
明崇俨
唐明崇俨有术法。大（大原作文。据明抄本改。）帝试之，为地窖，遣妓奏乐。引俨至，谓曰：此地常闻弦管，是何祥也？卿能止之？俨曰：诺。遂书二桃符，于其上钉之，其声寂然。上笑，唤妓人问，云：见二龙头，张口向下，（下原作上。据明抄本改。）遂怖俱不敢奏乐也。上大悦。（出《朝野佥载》）
刘靖妻
唐蜀县令刘靖妻患。正谏大夫明崇俨诊之曰：须得生龙肝，食之必愈。靖以为不可得。俨乃书符，乘风放之上天。须臾有龙下，入瓮水中，剔取肝，食之而差。大（大原作文。据明抄本改。）帝盛夏须雪及枇杷、龙眼子。俨坐顷间，往阴山取雪，至岭取果子，并到。食之无别。时瓜未熟，上思之，俨索百钱将去。须臾，得一大瓜。云：缑氏老人园内得之。上追老人至，问之；云：土埋一瓜，拟进。适看，（看原作卖。据明抄本改。）唯得百钱耳。俨独卧堂中，夜被刺死，刀子仍在心上。敕求贼甚急，竟无踪绪。或以为俨役鬼劳动，被鬼杀之。孔子曰：攻乎异端，斯害也已。信哉！（出《朝野佥载》）
鼎师
唐则天朝，有鼎师者，瀛博野人，有奇行。太平公主进，则天试之。以银瓮盛酒三斗，一举而饮尽。又曰：臣能食酱。即令以银瓮盛酱一斗，鼎师以匙抄之，须臾即竭。则天欲与官。鼎曰：情愿出家。即与剃头。后则天之复辟也。鼎曰：如来螺髻，菩萨宝首。若能修道，何必剃除。遂长发，使张潜决一百。不废行动，亦无疮痍，时人莫测。（出《朝野佥载》）
李慈德
唐大足年中，有妖妄人李慈德，自云能行符书厌。则天于内安置。布豆成兵马，画地为江河。与给使相知，削竹为枪，缠被为甲，三更于内反。宫人扰乱，相投者十二三。羽林将军杨玄基闻内里声叫，领兵斩关而入，杀慈德阉竖数十人。惜哉，慈德以厌为容，以厌而丧。（出《朝野佥载》）
叶法善
唐孝和帝，令内道场僧与道士，各述所能，久而不决。玄都观叶法善，取胡桃二升，并壳食之并尽。僧仍不伏。法善烧一铁钵赫赤，两手欲合老僧头上。僧唱贼，袈裟掩头而走。孝和抚掌大笑。（出《朝野佥载》）
罗公远
唐道士罗公远，幼时不慧。遂入梁山数年，忽有异见，言事皆中。敕追入京。先天中，皇太子设斋，远从太子乞金银器物，太子靳固不与。远曰：少时自取。太子自封署房门。须臾开视，器物一无所见。东房见封闭，往视之，器物并在其中。又借太子所乘马，太子怒，不与。远曰：已取得来，见于后园中放在。太子急往枥上检看，马在如故。侍御史袁守一，将食器数枚，就罗公远看年命，奴擎衣袱在门外。不觉须臾，在远公衣箱中。诸人大惊，莫知其然。（出《朝野佥载》）
北山道者
唐张守珪之镇范阳。檀州密云令有女，年十七，姿色绝人。女病逾年，医不愈。密云北山中有道者，衣黄衣，在山数百年，称有道术。令自至山请之。道人既至，与之方，女病立已。令喜，厚其货财。居月余，女夜卧，有人与之寝而私焉。其人每至，女则昏魇。及明人去，女复如常。如是数夕，女惧告母。母以告令。乃移床近己，夜而伺之。觉床动，掩焉，擒一人，遽命灯至，乃北山道者。令缚而讯之。道者泣曰：吾命当终，被惑乃尔。吾居北山六百余载，未常到人间，吾今垂千岁矣。昨蒙召殷勤，所以到县。及见公女，意大悦之，自抑不可，于是往来。吾有道术，常昼日能隐其形，所以家人不见。今遇此厄，夫复何言。令竟杀之。（出《纪闻》）
东明观道士
唐开元中，宫禁有美人，忽夜梦被人邀去，纵酒密会，极欢而归，归辄流汗倦怠。后因从容奏于帝，帝曰：此必术士所为也。汝若复往，但随宜以物识之。其夕熟寐，飘然又往。美人半醉，见石砚在前，乃密印手文於曲房屏风之上。寤而具启。帝乃潜以物色，令于诸宫观中求之。果于东明观得其屏风，手文尚在，所居道士已遁矣。（出《开天传信记》）
东岩寺僧
博陵崔简少敏惠，好异术。尝遇道士张元肃晓以道要，使役神物，坐通变化。唐天宝二载如蜀郡。郡有吕谊者，遇简而厚币以遗，意有所为。简问所欲，乃曰：继代有女，未尝见人，闺帷之中，一夕而失。意者明公蕴非常之术，愿知所捕，瞑目无恨矣。简曰：易耳。即于别室，夜设几席，焚名香以降神灵。简令吕生伏剑于户，若胡僧来可执之求女，慎无伤也。简书符呵之，符飞出。食顷间，风声拔树发屋。忽闻一甲卒进曰：神兵备，愿王所用。简曰：主人某日失女，可捕来。卒曰：唯东山上人，每日以咒水取人，得非是乎？简曰：若然，可速捕来。卒去，须臾还曰：东山上人闻之骇怒，将下金刚伐君，奈何简曰：无苦。又书符飞之。倏忽有神兵万计，皆奇形异状，执剑戟列庭。俄而西北上见一金刚来，长数十丈，张目叱简兵。简兵（兵字原缺。据明抄本补。）俯伏不敢动。简剑步于坛前，神兵忽隐，即见金刚骇（明抄本骇作走。）矣！久之无所见。忽有一物，猪头人形，著豹皮水褌，云：上人愿起居仙官。简踞（踞原作路。据明抄本改。）坐而命之。紫衣胡僧趋入。简让曰：僧盗主人女，安敢妄有役使！初僧拒诈。吕生忽于户间跃出，执而尤之。僧迫不隐，即曰：伏矣！贫道行大力法，盖圣者致耳，非僧所求。今即归之，无苦相逼。向非仙宫之命，君岂望乎？愿令圣者取来。俄顷，见猪头负女至，冥然如睡。简曰：宜取井花水为桃汤，洗之即醒。遂自陈云：初睡中，梦一物猪头人身摄去，不知行近远，至一小房中，见胡僧相凌。问何处，乃云天上也，便禁闭无得出。是夜。有兵骑造门，猪头又至，云： 崔真人有命。 方得归。然某来时，私于僧房门上涂少脂粉，有三指迹，若以此寻可获。吕生厚遗简，而阴求僧门所记。余数月，游东岩寺，入曲房，忽见指迹于门右扇，遽追之，僧宿昔已去，莫知所之。寺与吕生居处，可十里有余耳。（出《通幽记》）
荆术士
唐大历中，有荆士从南来，止于陟圯寺。好酒，少有醒时。因寺中大斋会，人众数千，术士忽曰：余有一技。可代拤（拤原作祚。据明抄本改。）瓦磕珠之欢也。乃合彩色于一器中，驔步抓目。徐祝数十言，方饮水再三，噀壁上。成维摩问疾变相，五色相宜，如新写，逮半日余，色渐薄，至暮都灭。惟金粟纶巾鹙子衣上一花，经两日犹在。（出《酉阳杂俎》）
梵僧难陀
唐丞相魏公张延赏，在蜀时，有梵僧难陀得如幻三昧，入水火，贯金石，变化无穷。初入蜀，与三尼俱行，或大醉狂歌，戍将将断之。乃僧至，且曰：某寄迹桑门，别有药术。因指三尼。此妙于歌管。戍将反敬之，遂留连，为办酒。夜会客与剧饮，僧假裲裆巾帼。市铅黛，饰其三尼。及坐，含睇调笑，逸态绝世。饮将阑，僧谓尼曰：可谓押衙踏某曲也。因徐进对舞，曳绪回雪，迅赴摩趺，技又绝伦也。良久，曲终而舞不已。僧喝曰：妇女风耶？忽起取戍将佩刀，众谓酒狂，惊走，僧乃拔刀砍之，皆踣于地，血及数尺。戍将大惧，呼左右缚僧。僧笑曰：无草草。徐举尼，三枝筇枝也，血乃酒耳。又尝在饮会，令人断其头，钉耳于柱，无血。身坐席上，酒至，泻入脰疮中，面赤而歌，手复抵节。会罢，自起提首安之，初无痕也。时时预言人凶衰，皆迷语，事过方晓。成都有百姓，供养数日，僧不欲住，闭关留之，僧因走入壁间，百姓遽牵，渐入，惟余袈裟角，顷亦不见。来日壁上有画僧焉，其状形似，日月渐薄。积七日，空有黑迹，至八日，黑迹亦灭，已在彭州矣。后不知所之。（出《酉阳杂俎》）
太白老僧
大唐中，有平阳路氏子，性好奇。少从道士游，后庐于太白山。尝一日，有老僧叩门，路君延坐，与语久之。僧曰：檀越好奇者，然未能臻玄奥之枢，徒为居深山中。莫若袭轻裘，驰骏马，游朝市，可不快平生志，宁能与麋鹿为伍乎？路君谢曰：吾师之言，若真有道者。然而不能示我玄妙之迹，何为张虚词以自炫耶？僧曰：请弟子观我玄妙之迹。言讫，即于衣中出一合子，径寸余，其色黑而光。既启之，即以身入，俄而化为一鸟，飞冲天。（出《宣室志》）


王济婢王范妾宋宫人金荆杜嶷妾后周女子张公瑾妾范略婢胡亮妾
梁仁裕婢张景先婢李训妾花严晋阳人妾
王济婢
晋王济侍者，常于闱中就婢取济衣物，婢遂欲奸之。其人云： 不敢。 婢言若不从我，我当大叫，此人卒不肯。婢遂呼云： 某甲欲奸我。 济即令杀之，此人具陈说，济不信，故牵将去。顾谓济曰： 枉不可受，要当讼府君于天。 济乃病，忽见此人语之曰： 前具告实，既不见理，便应去。 济数日而死。（出《还冤记》）
王范妾
晋富阳县令王范妾桃英，殊有姿色，遂与阁下丁丰、史华期二人奸通。范当出行不还，帐内督孙元弼闻丁丰户中有环珮声，觇视，见桃英与同被而卧，无弼扣户叱之。桃英即起，揽裙理发，蹑履还内。元弼又见华期带佩桃英麝香。二人惧元弼告之，乃共谤元弼与桃英有私，范不辩察，遂杀元弼。有陈超者，当时在座，劝成元弼罪。后范代还，超亦出都看范，行至赤亭山下，值雷雨日暮。忽然有人扶超腋，径曳将去，入荒泽中。雷光照见一鬼，面甚青黑，眼无瞳子，曰： 吾孙元弼也。诉怨皇天，早见申理，连时候汝，乃今相遇。 超叩头流血。鬼曰： 王范既为事主，当先杀之。贾景伯、孙文度在泰山玄堂下，共定死生名录。桃英魂魄，亦取在女青亭。 至天明，失鬼所在。超至杨都诣范，未敢谢之，便见鬼从外来，径入范帐。至夜，范始眠，忽然大魇，连呼不醒，家人牵青牛临范上，并加桃人左索。向明小苏，十数日而死，妾亦暴亡。超乃逃走长干寺，易姓名为何规。后五年二月三日，临水酒酣，超云： 今当不复畏此鬼也。 低头，便见鬼影已在水中，以手博超，鼻血大出，可一升许，数日而死。（出《冥报志》。明抄本作出《还冤记》）
宋宫人
宋少帝子业常使妇人裸形相逐。有一女子不从，命斩之。其夜，梦有一女子骂曰： 汝悖逆，明年不及熟矣。 帝怒，于宫中求得似梦见者，斩之。其夕，复梦所戮者曰： 汝枉杀我，我已诉上帝，集群巫与六宫捕鬼。 帝寻被杀。（出《广古今五行记》）
金荆
后魏末，嵩阳杜昌妻柳氏甚妒。有婢金荆，昌沐，令理发，柳氏截其双指。无何柳被狐刺，螫指双落。又有一婢，名玉莲，能唱歌，昌爱而叹其善。柳氏乃截其舌。后柳氏舌疮烂，事急，就稠禅师忏悔。禅师已先知，谓柳氏曰： 夫人为妒，前截婢指，已失指。又截婢舌，今又合断舌。悔过至心，乃可以免。 柳氏顶礼求哀，经七日，禅师大张口咒之，有二蛇从口出，一尺以上，急咒之，遂落地，舌亦平复。自是不复妒矣。（出《朝野佥载》）
杜嶷妾
梁襄阳杜嶷新纳一妾，年貌兼美，宠爱特甚。妾得其父书，倚帘读之。嶷外还，而妾自以新来，羞以此事闻嶷，因嚼吞之。嶷谓是情人所寄，遂命剖腹取书。妾气未断，而书已出，嶷看讫，叹曰： 吾不自意，忽忽如此，伤天下和气，其能久乎。 其夜见妾诉冤，嶷旬日而死。（出《广古今五行记》）
后周女子
后周宣帝在东宫时，武帝训督甚严，恒使宦者成慎监察之，若有纤毫罪失而不奏，慎当死。于是慎常陈太子不法之事，武帝杖之百余。及即位，顾见髀上杖瘢，问及慎所在。慎于时已出为郡，遂敕追之，至便赐死。慎奋厉曰： 此是汝父为，成慎何罪？悖逆之余，滥以见及，鬼若有如，终不相放。 于时宫掖禁忌，相逢以目，不得转共言笑，分置监官，记录愆罪。左皇后下有女子欠伸泪出，因被劾，谓有所思，奏使敕拷讯之。初击其头，帝便头痛，更击之，亦然。遂大发怒曰： 此冤家耳。 乃使拉折其腰，帝复腰痛。其夜出南宫，病渐重，明旦还，腰痛不得乘马。御车而归，所杀女子之处，有黑晕如人形，时谓是血，随刷之，旋复如故，如此再三。有司掘除旧地，以新土填之，一宿之间如故。因此七八日，举身疮烂而崩，及初下尸，诸局脚床，牢不可脱，唯此女子所引（明抄本引作卧。）之床，独是直脚，遂以供用，盖亦鬼神之意焉。帝崩去成慎死，仅二十许日焉。（出《还冤记》）
张公瑾妾
唐魏郡马嘉运，以贞观六年正月居家，日晚出大门，忽见两人各捉马一匹，先在门外树下立，嘉运问是何人，答云： 东海公迎马生耳。 嘉运素有学识，知名州里，每台使及四方贵客多请见之。及是弗复怪也。谓使者曰： 吾无马。 使者进马，嘉运即于树下上马而去，其身倒卧于树下也。俄至一官曹，将入大门，有男女数十人，门外如讼者。有一妇人，先与嘉运相识，是同郡张公瑾妾，姓元氏，手执一纸文书，迎谓嘉运曰： 马生尚相识否？昔张总管交某数相见，总管无状，非理杀我，我诉天曹，于今三年，为王天主救护公瑾。故常见抑，今乃得申，官已追之，不久将至。疑我独见枉害，马生那亦来耶？ 嘉运先知元氏被杀，及见方自知死。使者引入门，门者曰： 公眠未可谒，宜可就霍司刑。 乃益州行台郎中霍璋也，见嘉运延坐，曰： 此府记室官阙，东海公闻君才学，欲屈为此官耳。 嘉运曰： 贫守妻子，不愿为官，得免幸甚。 璋曰： 若不能作，自陈无学，君当有相识，可举令作。 俄有人来云： 公眠已起。 引嘉运入，见一人在厅事坐，肥短黑色，呼嘉运前，谓曰： 闻君才学，欲屈为记室耳，能为之乎？ 嘉运拜射曰： 幸甚！但鄙夫田野，颇以经业教授后生，不足以当记室之任耳。 公曰： 识霍璋否？ 答曰： 识之。 因使召璋，问以嘉运才术，璋曰： 平生知其经学，不见作文章。 公曰： 谁有文章者？ 嘉运曰： 有陈子良者，解文章。 公曰： 放马生归。 即命追子良，嘉运辞去，璋与之别。嘉运问曰： 向见张公瑾妾，所言天主者为谁？ 璋曰： 公瑾乡人王五戒者，死为天主，常救公瑾，故得到今，今已不免矣。 言毕而别，遣使者送嘉运至一小涩道，指令由此路归。其年七月，绵州人姓陈子良暴死，经宿而苏，自言见东海公，用为记室，辞不识文字。别有是人陈子良卒，公瑾亦亡。至贞观中，车驾在九成宫，闻之，使中书侍郎岑文本就问其事，文本录以奏云尔。嘉运后为国子博士，卒官。（出《冥报记》）
范略婢
唐贞观中，濮阳范略妻任氏。略先幸一婢，任以刀截其耳鼻，略不能制。有顷，任有娠，诞一女，无耳鼻。女年渐大，其婢仍在，女问婢，具说所由。女悲泣，以恨其母。母深有愧色，悔之无及。（出《朝野佥载》）
胡亮妾
唐广州化蒙县丞胡亮从都督周仁轨讨僚，得一首领妾，幸之，将至县。亮向府不在，妻贺氏，乃烧钉烙其双目，妾遂自缢死。后贺氏有娠，产一蛇，两目无睛。以问禅师，师曰： 夫人曾烧钉烙一女妇眼，以夫人性毒，故为蛇报。此是被烙女妇也，夫人好养此蛇，可以免难，不然，祸及身矣。 贺氏养蛇，一二年渐大，不见物，唯在衣被中，亮不知也。发被见蛇，大惊，以刀砍杀之。贺氏两目俱枯，不复见物，悔无及焉。（出《朝野佥载》）
梁仁裕婢
唐梁仁裕为骁卫将军，先幸一婢。妻李氏，甚妒而虐，缚婢击其脑。婢号呼曰： 在下卑贱，制不自由，娘子锁项，苦毒何甚！ 婢死后月余，李氏病，常见婢来唤。李氏头上生四处瘅疽，脑溃，昼夜鸣叫，苦痛不胜，数月而卒。（出《朝野佥载》）
张景先婢
唐荆州枝江县主簿夏荣判冥司。县丞张景先宠一婢，其妻杨氏妒之。景出使不在，妻杀婢，投之于厕。景至，绐之曰： 婢逃矣。 景以妻酷虐，不问也。 婢讼之于荣，荣追对之，问景曰： 公夫人病困。 说形状，景疑其有私也，怒之。荣曰： 公夫人枉杀婢，投于厕，今见推勘，公试问之。 景悟，问其妇。妇病甚，具首其事。荣令厕内取其骸骨，香汤浴之，厚加殡葬。婢不肯放，月余日而卒。（出《朝野佥载》）
李训妾
唐左仆射韦安石女，适太府主薄李训。训未婚以前，有一妾，成亲之后，遂嫁之，已易两主。女患传尸瘦病，恐妾厌祷之。安石令河南令秦守一捉来，榜掠楚苦，竟以自诬，前后决三百以上，投井死。不出三日，其女遂亡，时人咸以为冤魂之所致也。安石坐贬蒲州，太极元年八月卒。（出《朝野佥载》）
花严
唐王弘，冀州衡水人，少无赖，告密罗织善人。曾游河北赵定，（定原作具。据明抄本改。）见老人每年作邑斋，遂告杀二百人，授游击将军，俄除侍御史。时有告胜州都督王安仁者，密差弘往推，索大枷夹颈，安仁不承伏，遂于枷上斫安仁死，便即脱之，其男从军，亦擒而斩之。至汾州，与司马毛公对食，须臾喝下，斩取首，百姓震悚。后坐诬枉，流雷州，将少姬花严，素所宠也。弘于舟中，伪作敕追，花严谏曰： 事势如此，何忍更为不轨乎？ 弘怒曰： 此老妪欲败吾事！ 缚其手足，投之于江，船人救得之，弘又鞭二百而死，埋于江上。俄而伪敕友，御史胡元礼推之，锢身领回，至花严死处，忽云： 花严来唤对事。 左右皆不见，唯弘称叩头死罪，如授枷棒之声，夜半而卒。（出《朝野佥载》）
晋阳人妾
唐牛肃舅之尉晋阳也。县有人杀其妾，将死言曰： 吾无罪，为汝所杀，必报！ 后数年，杀妾者夜半起，至母寝门呼。其母问故，其人曰： 适梦为虎所啮，伤至甚，遂死。觉而心悸，甚惊恶，故启之。 母曰： 人言梦死者反生，梦想颠倒故也，汝何忧！然汝夜来未饭牛，亟饭之。 其人曰： 唯。 暗中见物，似牛之脱也，前执之，乃虎矣，遂为所噬，其人号叫竟死。虎既杀其人，乃入院，至其房而处其床，若寝者。其家何其寝，则闭锁其门而白于府。季休光为留守，则使取之。取者登焉，破其屋，攒矛以刺之，乃死。舅方为留守判官，得其头，漆之为枕。至今时人以虎为所杀之妾也。（出《纪闻》）


采药民元柳二公
采药民
唐高宗显庆中，有蜀郡青城民，不得姓名。尝采药于青城山下，遇一大薯药，劚之深数丈，其根渐大如瓮。此人劚之不已，渐深五六丈，而地陷不止，至十丈余。此人堕中，无由而出。仰视穴口，大如星焉。分必死矣。忽旁见一穴，既入，稍大，渐渐匍匐，可数十步，前视，如有明状。寻之而行，一里余，此穴渐高。绕穴行可一里许，乃出一洞口。洞上有水，阔数十步。岸上见有数十人家村落，桑柘花物草木，如二三月中。有人，男女衣服，不似今人。耕夫钓童，往往相遇。一人惊问得来之由，遂告所以。乃将小舠子渡之。民告之曰： 不食已经三日矣。 遂食以胡麻饭柏子汤诸菹。止可数日，此民觉身渐轻。问其主人，此是何所，兼求还蜀之路。其人相与笑曰： 汝世人，不知此仙镜。汝得至此，当是合有仙分。可且留此，吾当引汝谒玉皇。 又其中相呼云： 明日上已也，可往朝谒。 遂将此人往。其民或乘云气，或驾龙鹤。此人亦在云中徒步。须臾，至一城，皆金玉为饰。其中宫阙，皆是金宝。诸人皆以次入谒。独留此人于宫门外。门侧有一大牛，赤色，形状甚异，闭目吐涎沫。主人令此民礼拜其牛，求乞仙道。如牛吐宝物，即便吞之。此民如言拜乞。少顷，此牛吐一赤珠，大逾径寸。民方欲捧接，忽有一赤衣童子拾之而去。民再求，得青珠，又为青衣童子所取。又有黄者白者，皆有童子夺之。民遂急以手捧牛口，须臾得黑珠，遽自吞之。黑衣童子至，无所见而空去。主人遂引谒玉皇。玉皇居殿，如王者之像，侍者七人，冠剑列左右，玉女数百，侍卫殿庭。奇异花果，馨香非世所有。玉皇遂问民。具以实对，而民贪顾左右玉女。玉皇曰： 汝既悦此侍卫之美乎。 民俯伏请罪。玉皇曰： 汝但勤心妙道，自有此等；但汝修行未到，须有功用，不可轻致。 敕左右，以玉盘盛仙果，其果绀赤，绝大如拳，状若世之林檎而芳香无比，以示民曰： 恣汝以手捧之（自其果绀赤起，至恣汝以手捧之止。原作示民曰： 恣汝以手拱之，所得之数也。其果绀赤，绝大如拳，状若世之林檎而芳香无比，自手拱之。今据明抄本改），所得之数，即侍女之数也。自度尽拱可得十余。遂以手捧之，唯得三枚而已。玉皇曰： 此汝分也。 初至未有位次。且令前主人领往彼处。敕令三女充侍，别给一屋居之。令诸道侣，导以修行。此人遂却至前处，诸道流传授真经，服药用气，洗涤尘念。而三侍女亦授以道术。后数朝谒，每见玉皇，必勉甚至意。其地草木，常如三月中，无荣落寒暑之变。度如人间，可一岁余。民自谓仙道已成，忽中夜而叹。左右问。曰： 吾今虽得道，本偶来此耳。来时妻产一女，才经数日，家贫，不知复如何，思往一省之。玉女曰： 君离世已久，妻子等已当亡，岂可复寻。盖为尘念未祛，至此误想。 民曰： 今可一岁矣，妻亦当无恙，要明其事耳。 玉女遂以告诸邻。诸邻共嗟叹之。复白玉皇。玉皇命遣归。诸仙等于水上作歌乐饮馔以送之。其三玉女又与之别，各遗以黄金一铤，曰： 恐至人世，归求无得，以此为费耳。 中女曰： 君至彼，倘无所见，思归，吾有药在金铤中，取而吞之，可以归矣。 小女谓曰： 恐君为尘念侵，不复有仙，金中有药，恐有（明抄本有作不）固耳。吾知君家已无处寻，唯舍东一擣练石尚在，吾已将药置石下。如金中无，但取此服可矣。 言讫，见一群鸿鹄，天际飞过。众谓民曰： 汝见此否，但从之而去。 众捧民举之，民亦腾身而上，便至鹄群，鹄亦不相惊扰，与飞空。回顾，犹见岸上人挥手相送，可百来人。乃至一城中，人物甚众。问其地，乃临海县也，去蜀已甚远矣。遂鬻其金资粮，经岁乃至蜀。时开元末年，问其家，无人知者。有一人年九十余，云： 吾祖父往年因采药，不知所之，至今九十年矣。 乃民之孙也，相持而泣，云： 姑叔父皆已亡矣，时所生女适人身死，其孙已年五十余矣。 相寻故居，皆为瓦砾荒榛，唯故砧尚在。民乃毁金求药，将吞之，忽失药所在。遂举石，得一玉合，有金丹在焉。即吞之，而心中明了，却记去路。此民虽仙洞得道，而本庸人，都不能详问其事。时罗天师在蜀，见民说其去处。乃云： 是第五洞宝仙九室之天。玉皇即天皇也。大牛乃驮龙也。所吐珠，赤者吞之，寿与天地齐；青者五万岁；黄者三万岁；白者一万岁；黑者五千岁；此民吞黑者，虽不能学道，但于人世上亦得五千岁耳。玉皇前立七人，北斗七星也。 民得药，服却入山，不知所之，盖去归洞天矣。（出《原仙记》，明抄本作出《原化记》）
元柳二公
元和初，有元彻、柳实者，居于衡山。二公俱有从父为官浙右。李庶人连累，各窜于欢、爱州。二公共结行李而往省焉。至于廉州合浦县，登舟而欲越海，将抵交趾，舣舟于合浦岸。夜有村人飨神，箫鼓喧哗。舟人与二公仆吏齐往看焉。夜将午，俄飓风歘起，断缆漂舟，入于大海，莫知所适。罥长鲸之鬐，抢巨鳌之背，浪浮雪峤，日涌火轮。触蛟室而梭停，撞蜃楼而瓦解。摆簸数四，几欲倾沉，然后抵孤岛而风止。二公愁闷而陟焉，见天王尊像，莹然于岭所，有金炉香烬，而别无一物。二公周览之次，忽睹海面上有巨兽，出首四顾，若有察听，牙森剑戟，目闪电光，良久而没。逡巡，复有紫云自海面涌出，漫衍数百步，中有五色大芙蓉，高百余丈，叶叶而绽，内有帐幄，若绣绮错杂，耀夺人眼。又见虹桥忽展，直抵于岛上。俄有双鬟侍女，捧玉合，持金炉，自莲叶而来天尊所，易其残烬，炷以异香。二公见之，前告叩头，辞理哀酸，求返人世。双鬟不答。二公请益良久。女曰： 子是何人，而遽至此。 二公具以实白之。女曰： 少顷有玉虚尊师当降此岛，与南溟夫人会约。子但坚请之，将有所遂。 言讫，有道士乘白鹿，驭彩霞，直降于岛上。二公并拜而泣告。尊师悯之曰： 子可随此女而谒南溟夫人，当有归期，可无碍矣。 尊师语双鬟曰： 余暂修真毕，当诣彼。 二子受教，至帐前行拜谒之礼。见一女未笄，衣五色文彩，皓玉凝肌，红流腻艳，神澄沆瀣，气肃沧溟。二子告以姓字。夫人哂之曰： 昔时天台有刘晨，今有柳实；昔有阮肇，今有元彻；昔时有刘阮，今有元柳：莫非天也。设二榻而坐。俄顷尊师至，夫人迎拜，遂还坐。有仙娥数辈，奏笙簧箫笛。旁列鸾凤之歌舞，雅合节奏。二子恍惚。若梦于钧天，即人世罕闻见矣。遂命飞觞。忽有玄鹤，衔彩牋自空而至曰： 安期生知尊师赴南溟会，暂请枉驾。 尊师读之，谓玄鹤曰： 寻当至彼。 尊师语夫人曰： 与安期生间阔千年，不值南游，无因访话。 夫人遂促侍女进馔，玉器光洁。夫人对食，而二子不得饷。尊师曰： 二子虽未合饷，然为求人间之食而饷之。 夫人曰： 然！ 即别进馔，乃人间味也。尊师食毕，怀中出丹箓一卷而授夫人。夫人拜而受之，遂告去。回顾二子曰： 子有道骨，归乃不难；然邂逅相遇，合有灵药相贶。子但宿分自有师，吾不当为子师耳。 二子拜。尊师遂去。俄海上有武夫，长数丈，衣金甲，仗剑而进曰： 奉使天真清道（道原作进，据陈校本改）不谨，法当显戮，今已行刑。 遂趋而没。夫人命侍女紫衣凤冠者曰： 可送客去。而所乘者何？ 侍女曰： 有百花桥可驭二子。 二子感谢拜别。夫人赠以玉壶一枚，高尺余。夫人命笔题玉壶诗赠曰： 来从一叶舟中来，去向百花桥上去。若到人间扣玉壶。鸳鸯自解分明语。 俄有桥长数百步，栏槛之上，皆有异花。二子于花间潜窥，见千龙万蛇，遽相交绕为桥之柱。又见昔海上兽，已身首异处，浮于波上。二子因诘使者。使者曰： 此兽为不知二君故也。 使者曰： 我不当为使而送子，盖有深意欲奉托，强为此行。 遂襟带间解一琥珀合子，中有物隐隐若蜘蛛形状，谓二子曰： 吾辈水仙也。水仙阴也，而无男子。吾昔遇番禺少年，情之至而有子，未三岁，合弃之。夫人命与南岳神为子，其来久矣。闻南岳回雁峰使者，有事于水府。返日，凭寄吾子所弄玉环往，而使者隐之，吾颇为恨。望二君子为持此合子至回雁峰下，访使者庙而投之，当有异变。倘得玉环，为送吾子。吾子亦自当有报效耳。慎勿启之。 二子受之，谓使者曰： 夫人诗云： 若到人间扣玉壶，鸳鸯自解分明语。 何也？ 曰： 子归有事，但扣玉壶，当有鸳鸯应之，事无不从矣。 又曰： 玉虚尊师云，吾辈自有师，师复是谁？ 曰： 南岳太极先生耳。当自遇之。 遂与使者告别。桥之尽所，即昔日合浦之维舟处，回视已无桥矣。二子询之，时已一十二年。欢、爱二州亲属，已殒谢矣。问道将归衡山，中途因馁而扣壶，遂有鸳鸯语曰： 若欲饮食，前行自遇耳。 俄而道左有盘馔丰备，二子食之。而数日不思他味。寻即达家。昔日童稚，已弱冠矣。然二子妻各谢世已三昼。家人辈悲喜不胜，曰： 人云郎君亡没大海，服阕已九秋矣。 二子厌人世，体以清虚，睹妻子丧，不甚悲感，遂相与直抵回雁峰，访使者庙，以合子投之。倏有黑龙长数丈，激风喷电，折树揭屋，霹雳一声而庙立碎。二子战栗，不敢熟视。空中乃有掷玉环者。二子取之而送南岳庙。及归，有黄衣少年，持二金合子，各到二子家曰： 郎君令持此药，曰还魂膏，而报二君子。家有毙者，虽一甲子，犹能涂顶而活。 受之而使者不见。二子遂以活妻室，后共寻云水，访太极先生，而曾无影响，闷却归。因大雪，见大(老)叟负樵而鬻，二子哀其衰迈，饮之以酒，睹樵担上有太极字，遂礼之为师，以玉壶告之。。叟曰： 吾贮玉液者，亡来数十甲子。甚喜再见。 二子因随诣祝融峰，自此而得道，不重见耳。（出《续仙传》）


窦凝妾严武盗妾缘翘马全节婢鲁思郾女鄂州小将金卮
窦凝妾
唐开元二十五年，晋州刺史柳涣外孙女博陵崔氏，家于汴州。有扶风窦凝者，将聘焉，行媒备礼。而凝旧妾有孕，崔氏约遣妾后成礼。凝许之，遂与妾俱之宋州，扬舲下至车道口宿，妾是夕产二女，凝因其困羸毙之，实沙于腹，与女俱沈之。既而还汴，绐崔氏曰： 妾已遣去。 遂择日结亲。后一十五年，崔氏产男女数人，男不育，女二人，各成长。永泰二年四月，无何，几上有书一函，开见之，乃凝先府君之札也。言汝枉魂事发，近在暮月，宜疾理家事，长女可嫁汴州参军崔延，幼女嫁前开封尉李馹，并良偶也。凝不信，谓其妻曰： 此狐狸之变，不足征也。 更旬日，又于室内见一书： 吾前已示汝危亡之兆，又何颠倒之甚也。 凝尚犹豫，明日，庭中复得一书，词言哀切，曰： 祸起旦夕。 凝方仓惶，妻曰： 君自省如何？宜禳避之。 凝虽秘之，而实心惮妾事。五月十六日午时，人皆休息，忽闻扣门甚急。凝心动，出候之，乃是所杀妾，盛妆饰，前拜凝曰： 别久安否？ 凝大怖，疾走入内隐匿，其鬼随踵至庭，见崔氏。崔氏惊问之，乃敛容自叙曰： 某是窦十五郎妾。凝欲娶娘子时，杀妾于车道口，并二女同命。但妾无负凝，而凝枉杀妾，凝欲娶妻，某自屏迹，奈何忍害某性命，以至于此。妾以贱品，十五余年，诉诸岳渎，怨气上达，闻于帝庭。上帝降鉴，许妾复仇，今来取凝，不干娘子，无惧也。 崔氏悲惶请谢： 愿以功德赎罪，可乎？ 鬼厉色曰： 凝以命还命足矣，何功德而当命也？臂杀娘子，岂以功德可计乎！ 词不为屈，乃骂凝曰： 天纲不漏，何用狐伏鼠窜！ 便升堂擒得凝，而啮咬掐捩，宛转楚毒，竟日而去，言曰： 汝未虑即死，且可受吾能事耳。 如是每日辄至，则啗嚼支体，其鬼或奇形异貌，变态非常，举家危惧，而计无从出，并搏二女，不堪其苦。于时有僧昙亮，颇善持咒，凝请之。置坛内阁，须臾鬼至，不敢升阶。僧让之曰： 鬼道不合干人，何至是耶！吾召金刚，坐见糜碎。 鬼曰： 和尚事佛，心合平等，奈何掩义隐贼。且凝非理杀妾，妾岂干人乎？上命照临，许妾仇凝，金刚岂私杀负冤者耶！ 言讫登阶，擒凝如初。崔氏令僧潜求聘二女，鬼知而怒曰： 和尚为人作媒，得无怍乎！ 僧惭而去。后崔氏李氏聘女遁逃，而鬼不追，乃言曰： 吾长缚汝足，岂能远耶！ 数年，二女皆卒。凝中鬼毒，发狂，自食支体，入水火，啗粪秽，肌肤焦烂，数年方死。崔氏于东京出家，众共知之。（出《通幽记》）
严武盗妾
唐（ 唐 原作 广 ，据明抄本、许本改。）西川节度使严武，少时仗气任侠。尝于京城，与一军使邻居，军使有室女，容色艳绝。严公因窥见之，乃赂其左右，诱至宅，月余，遂窃以逃，东出关，将匿于淮泗间。军使既觉，且穷其迹，亦讯其家人，乃暴于官司，亦以状上闻。有诏遣万年县捕贼官专往捕捉。捕贼乘递，日行数驿，随路已得其踪矣。严武自巩县，方雇船而下，闻制使将至，惧不免，乃以酒饮军使之女，中夜乘其醉，解琵琶弦缢杀之，沈于河。明日制使至，搜捕严公之船，无迹乃已。严公后为剑南节度使，病甚，性本强，尤不信巫祝乏类，有云云者，必罪之。忽一日亭午，有道士至衙门，自云从峨眉山来，欲谒武。门者初不敢言，道士声厉，不得已，遂进白。武亦异之，引入，见道士至阶呵叱，若与人论难者，良久方止。寒温毕，谓武曰： 公有疾，灾厄至重，冤家在侧，公何不自悔咎，以香火陈谢，奈何反固执如是。 武怒不答。道士又曰： 公试思之，曾有负心杀害人事否？ 武静思良久，曰： 无。 道士曰： 适入至阶前，冤死者见某披诉。某初谓山精木魅，与公为祟，遂加呵责。他云，上帝有命，为公所冤杀，已得请矣。安可言无也。 武不测，且复问曰： 其状若何？ 曰： 女人年才十六七，项上有物是一条，如乐器之弦。 武大悟，叩头于道士曰： 天师诚圣人矣。是也，为之奈何？ 道士曰： 他即欲面见公，公当自求之。 乃令洒扫堂中，撤去余物，焚香于内，乃舁武于堂门内，遣清心，具衫笏，留小僮一人侍侧。堂广外东间，有一阁子，亦令洒扫垂帘，道士坐于堂外，含水喷噀。又以柳枝洒地却坐，瞑目叩齿。逡巡，阁子中有人吁嗟声，道士曰： 娘子可出。 良久，见一女子被发，项上有琵琶弦，结于咽下，褰帘而至。及堂门，约发于后，向武拜。武见惊惭甚，且掩其面。女子曰： 公亦太忍，某从公，是某之失行，于公则无所负。公惧罪，弃某于他所即可，何忍见杀。 武悔谢良久，兼欲厚以佛经纸缗祈免，道士亦恳为之请。女子曰： 不可。某为公手杀，上诉于帝，（ 帝 原作 是 ，据明抄本改。）仅三十年，今不可矣。期在明日日晚。 言毕却出，至阁子门，拂然而没，道士乃谢去。严公遂处置家事，至其日黄昏而卒。（出《逸史》）
缘翘
唐西京咸宜观女道士鱼玄机，字幼微，长安里家女也。色既倾国，思乃入神，喜读书属文，尤致意于一吟一咏。破瓜之岁，志慕清虚。咸通初，遂从冠帔于咸宜，而风月赏玩之佳句，往往播于士林。然蕙兰弱质，不能自持，复为豪侠所调，乃从游处焉。于是风流之士，争修饰以求狎。或载酒诣之者，必鸣琴赋诗，间以谑浪，懵学辈自视缺然。其诗有 绮陌春望远，瑶徽秋兴多 ；又 殷勤不得语，红泪一双流； 又 焚香登玉坛，端简礼金阙； 又 云情自郁争同梦，仙貌长芳又胜花。 此数联为绝矣。一女僮曰缘翘，亦明慧有色。忽一日，机为邻院所邀，将行，诫翘曰： 无出，若有客，但云在某处。 机为女伴所留，迨暮方归院。缘翘迎门曰： 适某客来，知练师不在，不舍辔而去矣。 客乃机素相暱者，意翘与之私。及夜，张灯扃户，乃命翘入卧内讯之。翘曰： 自执中盥数年，实自检御，不令有似是之过，致忤尊意。且某客至款扉，翘隔阖报云； 练师不在。 客无言策马而去。若云情爱，不蓄于胸襟有年矣，幸练师无疑。 机愈怒，裸而笞百数，但言无之。既委顿，请杯水酹地曰： 练师欲求三清长生之道，而未能忘解珮荐枕之欢，反以沈猜，厚诬贞正，翘今必毙于毒手矣，无天则无所诉，若有，谁能抑我强魂？誓不蠢蠢于冥冥之中，纵尔淫佚。 言讫，绝于地。机恐，乃坎后庭瘗之，自谓人无知者，时咸通戊子春正月也。有问翘者，则曰： 春雨霁逃矣。 客有宴于机室者，因溲于后庭，当瘗上，见青蝇数十集于地，驱去复来，详视之，如有血痕且腥。客既出，窃语其仆。仆归，复语其兄。其兄为府街卒，尝求全于机，机不顾，卒深衔之。闻此，遽至观门觇伺，见偶语者，乃讶不睹缘翘之出入。街卒复呼数卒，携锸具，突入玄机院发之，而缘翘貌如生。卒遂录玄机京兆，府吏诘之辞伏，而朝士多为言者。府乃表列上，至秋竟戮之。在狱中亦有诗曰： 易求无价宝，难得有心郎。明月照幽隙，清风开短襟。 此其美者也。（出《三水小牍》）
马全节婢
魏帅侍中马全节，尝有侍婢，偶不惬意，自击杀之。后累年，染重病，忽见其婢立于前。家人但讶全节之独语，如相问答。初云： 尔来有何意？ 又云： 与尔钱财。 复曰： 为尔造像书经。 哀祈移时，其亡婢不受，但索命而已。不旬日而卒。（出《玉堂闲话》）
鲁思郾女
内臣鲁思郾女，生十七年。一日临镜将妆，镜中忽见一妇人，披发徒跣，抱一婴儿，回顾则在其后，因恐惧顿仆，久之乃苏。自是日日恒见。积久，其家人皆见之。思郾自问其故，答云： 己杨子县里民之女，往岁建昌县录事某以事至杨子，因聘己为侧室，君女即其正妻，岁余，生此子。后录事出旁县，君女因投己于井，并此子，以石填之，诈其夫云逃去。我方讼于所司，适会君女卒，今虽后身，固当偿命也。 思郾使人驰至建昌验事，其录事老犹在，如言发井，果得骸骨。其家多方以禳之，皆不可。其女后嫁褚氏，厉愈甚，旦夕惊悸，以至于卒。（出《稽神录》）
鄂州小将
鄂州小将某者，本田家子，既仕，欲结豪族，而谋其故妻。因相与归宁，杀之于路，弃尸江侧，并杀其同行婢。已而奔告其家，号哭云： 为盗所杀。 人不之疑也。后数年，奉使至广陵，舍于逆旅。见一妇人卖花，酷类其所杀婢。既近，乃真是婢，见己亦再拜。因问为人耶鬼耶，答云： 人也。往者为贼所击，幸而不死，既苏，得贾人船，寓载东下。今在此，与娘子卖花给食而已。 复问娘子何在，曰： 在近，可见之乎？ 曰： 可。 即随之而去。一小曲中，指一贫舍曰： 此是也。 婢先入，顷之，其妻乃出，相见悲涕，各述艰苦。某亦忱然，莫之测也。俄而设食具酒，复延入内室，置饮食于从者，皆醉，日暮不出。从者稍前觇之，寂若无人，因直入室中，但见白骨一具，衣服毁裂，流血满地。问其邻云： 此空宅久无居人矣。
金卮
蜀青石镇陈洪裕妻丁氏，因妒忌，打杀婢金卮，潜于本家埋瘗，仍牓通衢云： 婢金卮逃走。 经年，迁居夹江，因夏潦飘坏旧居渠岸，见死婢容质不变。镇将具状报州，追勘款伏。其婢尸一夕坏烂，遂置丁氏于法。（出《儆戒录》）


李曜王铎薛昭纬孔纬宇文翰千字文语乞社山东佐史罗隐卢延让俳优人王舍城顾夐不调子司马都吴尧卿李任为赋
李曜
唐尚书李曜罢歙州，与吴圆交代。有佐酒录事名媚川，聪明敏慧。李颇留意，而已纳营籍妓韶光，托于替人，令存卹之。临发洪饮，不胜离情，有诗曰：经年理郡少欢娱，为习干戈间饮徒。今日临行尽交割，分明收取媚川珠。吴答曰：曳履优容日日欢，须言达德倍汍澜。韶光今已输先手，领得蠙珠掌内看。（出《抒情诗》）
王铎
唐中书令王铎，位望崇显，率由文雅，然非定乱才。出镇渚（渚原作清，据许本改）宫，为都统，以御黄巢。携姬妾赴镇，而妻妒忌，忽报夫人离京在道。铎谓从事曰：黄巢渐似南来，夫人又自北至，旦夕情味，何以安处？幕僚戏曰：不如降黄巢。王亦大笑。洎荆州失守，复把潼关，黄巢传语云：令公儒生，非是我敌，请自退避，无污锋刃。于是弃关，随僖皇播迁于蜀。再授都统，收复京都，大勋不成，竟罹非命。（出《北梦琐言》）
薛昭纬
唐薛昭纬未登第前，就肆买鞋。肆主曰：秀才脚第几？对曰：昭纬作脚来。未曾与立行第。（出《北梦琐言》）
孔纬
唐宰相孔纬尝拜官，教坊伶人继至求利市。有石野猪独行先到，有所赐，乃谓曰：宅中甚阙，不得厚致，若见诸野猪，幸勿言也。复有一伶至，乃召俯阶，索其笛，指笛窍问曰：何者是《浣溪沙》孔子？伶大笑之。（出《北梦琐言》）
宇文翰
唐道士程子宵登华山上方，偶有颠仆。郎中宇文翰致书戏之曰。不知上得不得，且怪悬之又悬。（出《北梦琐言》）
千字文语乞社
敬白社官三老等：切闻政本于农，当须务兹稼穑，若不云腾致雨，何以税熟贡新？圣上臣伏戎羌，爱育黎首，用能闰余成岁，律吕调阳。某人等，并景行维贤，德建名立，遂乃肆筵设席，祭祀蒸尝，鼓瑟吹笙，弦歌酒宴，上和下睦，悦豫且康，礼别尊卑，乐殊贵贱，酒则川流不息，肉则似兰斯馨，非直菜重芥姜，兼亦果珍李柰，莫不矫首顿足，俱共接杯举觞，岂徒戚谢欢招，信乃福缘善庆。但某乙某索居闲处，孤陋寡闻，虽复属耳垣墙，未曾摄职从政，不能坚持雅操，专欲逐物意移，忆内则执热愿凉，思酒如骸垢想浴，老人则饱饫烹宰，某乙则饥厌糟糠，钦风则空谷传声，仰惠则虚堂习听，脱蒙仁慈隐恻，庶有济弱扶倾，希垂顾答审详，望咸渠荷滴历。某乙即稽颡再拜。终冀勒碑刻铭，但知悚惧恐惶，实若临深履薄。（出《启颜录》）
山东佐史
唐山东一老佐史，前后县令，无不遭侮。家致巨富。令初至者，皆以文案试之，即知强弱。有令初至，因差丁造名簿，将身点过。有姓向名明府者、姓宋名郎君者、姓成名老鼠者、姓张名破袋者，此佐史故超越次第，使其名一处，以观明府强弱。先唤张破袋、成老鼠、宋郎君、向明府，其县令但点头而已，意无所问。佐史出而喜曰：帽底可知。竟还即卖之。（出《启颜录》）
罗隐
唐罗隐与周繇分深，谓隐曰：阁下有女障子诗极好，乃为绝唱。隐不喻何为也。曰：若教解语应倾国，任是无情也动人。是隐题花诗。隐抚掌大笑。（出《抒情诗》）
卢延让
唐卢延让业诗，二十五举方登第。卷中有狐冲官道过。狗触店门开之句，租庸调张浚亲见此事，每称赏之。又有饿猫临鼠穴，馋犬舔鱼砧句，为中书令成汭所赏。又有栗爆烧毡破，猫跳触鼎翻，为蜀王建所赏。卢谓人曰：平生投谒公卿，不意得力于猫鼠狗子也。人闻而笑之。（出《北梦琐言》）
俳优人
唐咸通中，俳优人李可及滑稽谐戏，独出辈流，虽不能托谊谕，然巧智敏捷，亦不可多得。尝因延庆节，缁黄讲论毕，次及倡优为戏。可及褒衣博带，摄齐以升座，自称三教论衡。偶坐者问曰：既言博通三教，释迦如来是何人？对曰：妇人。问者惊曰：何也？曰：《金刚经》云： 敷座而座 ，或非妇人。何烦夫坐然后儿坐也。上为之启齿。又问曰：太上老君何人？曰：亦妇人也。问者益所不谕。乃曰：《道德经》云： 吾有大患，为吾有身。及吾无身，吾有何患 。傥非为妇人，何患于有娠乎？上大悦。又问曰：文宣王何人也？曰：妇人也？问者曰：何以知之？曰：《论语》云： 沽之哉，沽之哉，我待价者也。 向非妇人，待嫁奚为？上意极欢，宠锡颇厚。（出《唐阙史》）
又天复元年，凤翔李茂贞请入朝奏事。昭宗御安福楼，茂贞涕泣陈匡救之言。时崔相胤密奏曰：此奸人也，未足为信，陛下宜宽怀待之。翌日，宴于寿春殿，茂贞肩舆披褐（明抄本肩作乘，褐作甲），入金銮门，易服赴宴。咸以为前代跋扈，未之有也。时中官韩全诲深结茂贞，崔相惧之，自此亦结朱全忠，竟致汴州迎驾，劫迁入洛之始。以（明抄本始以作祸矣）王子带召戎，崔胤比之。先是茂贞入关，放火烧京阙，居人殆尽。是宴也，教坊优人安辔新，号茂贞为 火龙子 ，茂贞惭惕俯首。仍窃怒曰：他日会杀此竖子。安闻之，因请告，往岐下谒茂贞。茂贞见之，大诟曰：此赋胡颜敢来邪？当求乞耳。安曰：只思上谒，非敢有干也。茂贞曰：贫俭若斯，胡不求乞？安曰：京城近日但卖麸炭，便足一生，何在求乞？茂贞大笑而厚赐之。（出《北梦琐言》）
又光化中，朱朴自《毛诗》博士拜相。而朴恃其口辩，谓可安致太平。由藩王引导，闻于昭宗，遂有此命。对扬之日，而陈言数条，每言臣必为陛下致之。洎操大柄，殊无所成，自是恩泽日衰，中外腾沸。内宴日，俳优穆刀绫作念经行者，至前朗讽曰：若见朱相，即是非相。翌日出宫。时人语曰：故为相自古有之，君子不耻其言之不出，耳恭之不逮。况未（明抄本未作今）丧乱，天下阻兵，虽负荷奇才，不能为计。而朱朴一儒生，恃区区之辩，欲其整乱，祗取辱焉。宜其涓缕未申，而黜放已至，故大为识者之所嗤也。（出《北梦琐言》）
又太祖入觐昭宣。昭宗开宴，坐定。伶伦百戏在焉。俳恒（内容缺失）圣。先祝帝德，然后说元勋梁王之功业曰：我元勋梁王，五百年间生之贤。九优太史胡趱应曰：酌然如此。（内容缺失）固教朝廷如（内容缺失）向侍宴臣僚无不失色，梁太祖但笑而已。昭宗不怿，如无奈何。趱又自好博奕。尝独跨一驴，日到故人家棋，多早去晚归。年岁之间，不曾暂辍。每到其家，主人必戒家童曰：与都知于后院喂饲驴子。趱甚感之。夜则跨归。一日非时宣召，趱仓忙索驴。及牵前至，则觉喘气，通体汗流，乃正与主人拽磑耳。趱方知自来与其家拽磨。明早，复展步而至，主人亦曰：与都知抬举驴子。曰：驴子今日偶来不得。主人曰：何也？趱曰：只从昨回宅，便患头旋恶心，起止未得，且乞假将息。主人亦大笑。□以趱之黠也如是，而不知其所乘，经年与人旋磑亨利，亦数为同人对衔揶揄之。（出《玉堂闲话》）
王舍城
伪蜀王先主，未开国前，西域僧至蜀。蜀人瞻敬，如见释迦。舍于大慈三学院，蜀主复谒坐于厅，倾都士女，就院不令止（伪蜀王先主至就院不令止四十五安原缺，据黄本补）之。妇女列次礼拜，俳优王舍城飘言曰：女弟子勤苦礼拜，愿后身面孔，一切似和尚。蜀主大笑。（出《北梦琐言》）
顾夐
伪蜀王先主起自利、阆，号亲骑军，皆拳勇之士。四百人分（内容缺失）执紫旗，凡战阵，若前军将败，麾紫旗以副之，莫不）靡，霆骇星散，未尝挫衄。此团将卒多达，或至节将（内容缺失）至散员，亦享官禄。以之定霸，皆资福人。于时（内容缺失）南黑云都，皆紫旗之类也。此从各有名号，时顾（内容缺失）亦尝典郡，多杂谈谑。曾造武举，助曰大顺（内容缺失）侍郎李吒吒下进士及第，三（内容缺失）憨子、姜癞子、张打胸、长小（内容缺失）许（内容缺失）李嗑蛆、李破肋、李吉了、樊忽雷、日游神、王号驼、郝牛屎、□□贡、陈波斯、罗蛮子。试《亡命山泽赋》、《到处不生草诗》，斯亦麦铁杖、韩擒虎之流也。（出《北梦琐言》）
不调子
有不调子，恒以滑稽为事。辈流间有慧黠过人，性识机警者，皆被诱而玩之。尝与一秀士同舟，泛江湖中，将欲登路，同船客有驴瘦劣，尾仍偏，不调子坚劝秀士市之。秀士鄙其瘦劣，勉之曰：此驴有异相，不同常等。不得已，高价市之。既舍楫登途，果尪弱，不堪乘跨。而苦尤之。不调曰：勿悔，此不同他等。其夕，忽值雪，不调曰：得之矣，请贯酒三五杯，然后奉为话其故事。秀士又侺俯贯而饮之。及举爵，言之曰：君不闻杜荀鹤诗云： 就船买得鱼偏美（明抄本鱼作驴，美作尾），踏雪沽来酒倍香 乎？请君买驴沽酒者，盖为杜诗有之，非无证据。秀士被买而玩之，殊不知觉，至是方悟焉。（出《玉堂闲话》。）
司马都
前进士司马都居于青丘，尝以钱二万，托戎帅王师范下军将市丝。经年，丝与金并为所没。都因月旦趋府，谒王公，偶见此人，问之。其人貌状，魁伟胡腮，凶顽发怒，欲自投于井。都徐曰：何至如此，足下吒一抱之髭须，色斯举矣；望千寻之玉甃，井有人焉。王公知之，毙军将于枯木。（出《玉堂闲话》）
吴尧卿
唐吴尧卿家于广陵。初佣之保于逆旅。善书计，因之出入府庭，遂闻于搢绅间。始为盐铁小吏，性敏辩，于事之利病，皆心记能调，悦人耳目。故丞相李蔚以其能，自首任之。高骈因署尧卿知泗州院，兼利国监，寻奏为刺史。制命未行，会军变，复归广陵。顷之，知浙西院，数月而罢。又知扬州院，兼榷粜使。伪朝授尧卿御史大夫。尧卿托附权势，不问贵贱，苟有歧路，纵厮养辈，必敛袵枉以金玉饵之。微以失势，虽素约为之死交，则相对终日，不复与言。趋利背义如此。权贵无不以贿赂交结之。故不离淮泗，僭窃朱紫，尘污官省。三数年间，盗用盐铁钱六十万缗。时王启知两使句务，下尧卿狱，将穷其事，为诸葛殷所保持获全。及城陷，军人识是尧卿者，咸请啗之。毕师铎不许，夜令尧卿以他服而遁。至楚州遇变，为仇人所杀，弃尸衢中。其妻以纸絮苇棺殓之，未及就圹，好事者题其上云：信物一角，附至阿鼻地狱；请去斜封，送上阎罗王。时人以为笑端。（出《妖乱志》）
李任为赋
天成年，卢文进镇邓。因出城，宾从偕至，舍人韦吉亦被召。年老，无力控驭，既醉，马逸，东西驰桑林之中，被横枝骨挂巾冠，露秃而奔突。仆夫执从，则已坠矣。旧患肺风，鼻上瘾疹而黑，卧于道周。幕客无不笑者。从事令左司郎中李任，祠部员外任瑶，各占一韵而赋之。赋项云：当其厅子潜窥，衙官共看，喧呼于麦垄之里，偃仆于桑林之畔。蓝搀鼻孔，真同生铁之椎；腼甸骷髅，宛是熟铜之罐。余不记之。闻之者无不解颐。（出《玉堂闲话》）


崔季舒安阳黄氏齐后主王惠照独孤陀杨素滕景贞元邃刘志言素娥
张易之李承嘉泰州人梁载言范季辅洛阳妇人裴休贞牛成张翰南郑县尉李泮元自虚
崔季舒
北齐崔季舒，位至侍中特进。忽尔其家池中莲，皆化为人面，著鲜卑帽。又其妻曾昼寝，见一神人，身长丈余，黑体黑毛，前来逼己。巫曰：此是五道将军，入宅者不祥也。又庭中忽流血，有一白物，大如斛，自天而下，当其子首，未至尺余，乃灭。季舒又见其家内厅中，有一大手，长丈余，从地而出，满室光耀。问左右，皆云不见，寻以非罪见诛。（出《北史》）
安阳黄氏
北齐武成时，安阳县有黄家者，住古城南。其先累世巨富，有巫师占君家财物欲出，好自防守。若去，家即大贫。其家每夜使人分守。夜有一队人，尽着黄衣，乘马，从北门出。一队白衣人，乘马，从西门出。一队青衣人，乘马，从东园门出。悉借问赵虞家此去近远。当时并忘，去后醒觉，抚心懊悔，不可复追。所出黄白青者，皆金银钱货。良之，复见一人，跛脚负薪而来，亦问赵虞，家人念极，命奴击之。就视，乃家折脚铛也。自此之后，渐贫，死亡都尽。（出《广古今五行记》）
齐后主
北齐后主武平五年，如晋阳，在路，兵人于幕下忽（忽原作无，据许本改。）唱叫，讯之曰：见无数人，皆骑小马如狐，争挥刀梢，故叫之。（出《广古今五行记》）
王惠照
武平末，广平都省主事王惠照。息休为郡学生，刻木作一小儿，盛衣带里，每食必食之，告云：奴啖。方自食，自此后迷，为魍魉著之，时饷不饲，则病友垂死。渐不飨菜蔬，要索酒肉。休兄窃取，以火焚之，休病转困。其家事急，顾工匠刻木，妙写形状，为置灵床之处。下语云：烧毁我如此，重刻何益？岁余，休成狂病卒。（出《广古今五行记》）
独孤陀
隋独孤陀，字黎邪，文帝时，为延州刺史。性好左道，其外家（家原作甥，据明抄本改。）高氏，先事猫鬼，已杀其舅郭沙罗，因转入其家，帝微闻之而不信。其姊为皇后，与杨素妻郑氏俱有疾。召医视之，皆曰：此猫鬼疾。帝以陀后之异母弟，陀妻乃杨素之异母妹也，由是疑陀所为。阴令其兄穆以情喻之，上又遣左右讽陀。言无有，上不悦，左迁陀，陀遂出怨言。上令左仆射高颖、纳言苏威、大理杨远、皇甫孝绪杂按之。而陀婢徐阿尼供言，本从陀母家来，常事猫鬼。每以子日夜祀之，言子者鼠也。猫鬼每杀人，被杀者家财遂潜移于畜猫鬼家。帝乃以事问公卿，奇章公牛弘曰：妖由人兴，杀其人，可以绝矣。上令犊车载陀夫妻，将死，弟诣阙哀求，于是免死除名，以其妻杨氏为尼。先王有人诉其母为猫鬼杀者，上以为妖妄，怒而遣之。及是，乃诏赦诉行猫鬼家焉。陀亦未几而卒。（出《北史》）
杨素
大业五年，尚书令杨素于东都造宅。潜于宫省，遣人就卫尉少卿萧吉，请择良日入新宅。吉知其不终，乃以书一卷付之。此书专是述死丧之事，素开而恶之，乃焚于前庭。素宅内造沉香堂，甚精丽。初成，闭之三日，然后择日，始开视之，四壁如新血所洒，流于地，腥气触人，素甚恶之，竟遇鸩而死。九年，素长子礼部尚书杨玄感，庭中无故有血洒地，玄感惧，遂举兵反，伏诛。（出《广古今五行记》）
滕景贞
滕景贞在广州七层寺，永徽中，罢职归家。婢炊，釜中忽有声如雷，米上芃芃隆起。滕就视，声转壮。甑上生花数十，长似莲花，色赤如金，俄顷萎灭。旬日，景贞卒。（出《酉阳杂俎》）
元邃
永淳初，同州司功元邃，其母白日在堂坐，忽见屏外有小人骑小马入来，人长二三尺，马亦相称，衣甲具装，光彩辉日，于庭内巡墙驰走，良久方灭。此后每常欲自杀，合家守之，经年稍怠。母夜卧，以衣置被中自代，便即走出。侍者觉之，分觅，以投于井，比及出之，殆亦绝矣。（出《广古今五行记》）
刘志言
长安刘志言任华州下邽县尉，此廨素凶，遂于里内借宅，然宅内不免有怪。婢晨起理发，梳堕地，婢俯取梳，见床下有布袋，中似有数岁小儿。婢引手取之，袋内跳出。婢惊惧走出，举家就视，了无所见。志言秩满而卒。（出《五行记》）
素娥
素娥者，武三思之妓人也。三思初得乔氏青衣窈娘，能歌舞。三思晓知音律，以窈娘歌舞，天下至艺也。未几，沉于洛水，遂族乔氏之家。左右有举素娥曰：相州凤阳门宋媪女，善弹五弦，（弦原作言，据明抄本、许本、黄本改。）世之殊色。三思乃以帛三百段往聘焉。素娥既至，三思大悦，遂盛宴以出素娥。公卿大夫毕集，唯纳言狄仁杰称疾不来。三思怒，于座中有言。宴罢，有告仁杰者。明日谒谢三思曰：某昨日宿疾暴作，不果应召。然不覩丽人。亦分也。他后或有良宴，敢不先期到门。素娥闻之。谓三思曰：梁公强毅之士。非欵狎之人。何必固抑其性？再宴不可无，请不召梁公也。三思曰：傥阻我宴，必族其家。后数日，复宴，客未来，梁公果先至。三思特延梁公坐于内寝，徐徐饮酒，待诸宾客。请先出素娥，略观其艺。遂停杯，设榻召之。有倾，苍头出曰：素娥藏匿，不知所在。三思自入召之，皆不见。忽于堂奥隙中闻兰麝芬馥，乃附耳而听，即素娥语音也，细如属丝，才能认辨，曰：请公不召梁公，今固召之，不复生也。三思问其由，曰：某非他怪，乃花月之妖，上帝遣来，亦以多言荡公之心，将兴李氏。今梁公乃时之正人，某固不敢见。某尝为仆妾，敢无情？愿公勉事梁公，勿萌他志。不然，武氏无遣种矣。言迄更问。亦不应也。三思出。见仁杰。称素娥暴疾。未可出。敬事之礼。仁杰莫知其由。明日，三思密奏其事，则天叹曰：天之所授，不可废也。（出《甘泽谣》）
张易之
张易之将败也，母韦氏，号阿藏，在宅坐，家人报云，有车马骑从甚多，至门而下，疑其内官也。藏出迎之，无所见，又野狐数擎饭瓮墙头而过。未旬日而祸及。垂拱之后，诸州多进雌鸡化为雄鸡者，则天之应也。（出《朝野佥载》）
李承嘉
唐神龙中，户部尚书李承嘉，不识字，不解书，为御史大夫，兼洛州长史。名判司为狗，骂御史为驴，威振朝廷。西京造一堂新成，坊人见野狐无数，直入宅。须臾堂舍四裂，瓦木一聚，判事笔管，手中直裂。别取笔，复裂如初。数日，出为藤州员外司马卒。（出《朝野佥载》）
泰州人
太定年中，泰州赤水店，有郑家庄。有一儿，年二十余，日晏，于驿路上，见一青衣女子独行，姿容殊丽，问之，云：欲到郑县，待二婢未来，踌躇伺候。此儿屈就庄宿，安置厅中，供给酒食，将衣被同寝。至晓，门久不开，呼之不应。于窗中窥之，惟有脑骨头颅在，余并食讫。家人破户入，于梁上暗处，见一大鸟，冲门飞出，或云是罗刹魅也。（出《朝野佥载》）
梁载言
唐怀州刺史梁载言，昼坐厅事，忽有物如蝙蝠，从南飞来，直入口中，翕然似吞一物，腹中遂绞痛，数日而卒。（出《朝野佥载》）
范季辅
鄜城尉范季辅，未娶。有美人崔氏，宅在永平里，常依之。开元二十八年二月，崔氏晨起下堂，有物死在阶下。身如狗，项有九头，皆如人面，面状不一，有怒者，喜者，妍者，丑者，老者，少者，蛮者，夷者，皆大如拳，尾甚长，五色。崔氏恐，以告季辅。问诸巫，巫言焚之五道，灾则消矣。乃于四达路积薪焚之，后数日，崔氏母殂，又数日，崔氏死，又数日，季辅亡。（出《记闻》）
洛阳妇人
玄宗时，洛阳妇人患魔魅，前后术者治之不愈。妇人子诣叶法善道士，求为法遣。善云：此是天魔，彼自天上负罪，为帝所谴，暂在人间。然其谴已满，寻当自去，无烦遣之也。其人意是相解之词，故求祐助，善云：诚不惜往，乃携人深入阳翟山中。绝岭有池水，善于池边行禁，久之，水中见一头髻，如三间屋，冉冉而出，至两目，睒如电光。须臾云雾四合，因失所在。（出《广异记》）
裴休贞
金吾将军裴休贞，微时，居教业里。有客过之，休贞饮客，其弟皆预。日晚客去，休贞独卧厅事。昏后，休贞醒，绕床有声曰：哥哥去娘子。如此不绝。休贞视呼者，状甚可畏，绕之不止。休贞惧，跳门呼奴，奴以灯来，其弟亦至。于是怪依灯影中，状若昆仑，齿大而白，长五尺。休贞弟休元，素多力，击之以拳，应手有声，如击铁石，怪形即灭。其岁，休贞母殂。（出《记闻》）
牛成
京城东南五十里，曰孝义坊，坊之西原，常有怪。开元二十九年，牛肃之弟成，因往孝义，晨至西原，遇村人任杲，与言。忽见其东五百步，有黑气如轜车，凡十余。其首者高二三丈，余各丈余，自北徂南，将至原穷。又自南还北，累累相从。日出后，行转急，或出或没。日渐高，皆失。杲曰：此处常然，盖不足怪。数月前，有飞骑者，番满南归，忽见空中有物，如角驮之像。（如角五字原阙，据明抄本补。）飞骑刀刺之，角驮涌出为人，身长丈余，而逐飞骑。飞骑走，且射之，中。怪道少留，又来踵，飞骑又射之，乃止。既明，寻所射处，地皆有血，不见怪。因遇疾，还家，数日而卒。（出《记闻》）
张翰
右监门卫录事参军张翰，有亲故妻，天宝初，生子，方收所生男，更有一无首孩子，在傍跳跃。揽之则不见，手去则复在左右。按《白泽图》曰。其名曰常。依图呼名。至三呼。奄然已灭。（出《记闻》）
南郑县尉
南郑县尉孙旻，为山南采访支使，尝推覆在途，舍于山馆。忽有美妇人面，出于柱中，顾旻而笑。旻拜而祈之，良久方灭，惧不敢言也。后数年，选授桑泉尉，在京疾，友人问疾，旻乃言之而卒。（出《记闻》）
李泮
咸阳县尉李泮，有甥勇而顽，常对客自言，不惧神鬼，言甚夸诞。忽所居南墙，有面出焉，赤色，大尺余，跌鼻睔目，锋牙利口，殊可憎恶。甥大怒，拳殴之，应手而灭。俄又见于西壁，其色白。又见东壁，其色青，状皆如前，拳击亦灭。后黑面见于北墙，貌益恐人，其大则倍。甥滋怒，击数拳不去，拔刀刺之，乃中。面乃去墙来掩，甥手推之。不能去，黑面遂合于甥面，色如漆，甥仆地死。及殡殓，其色终不改。（出《记闻》）
元自虚
开元中，元自虚为汀洲刺史。至郡部，众官皆见，有一人，年垂八十，自称萧老，一家数口，在使君宅中累世，幸不占厅堂。言讫而没。自后凡有吉凶，萧老为预报，无不应者。自虚刚正，常不信之。而家人每夜见怪异，或见有人坐于檐上，脚垂于地；或见人两两三三，空中而行；或抱婴儿，问人乞食；或有美人，浓妆美服，在月下言笑，多掷砖瓦。家人乃白自虚曰：常闻厨后空舍是神堂，前人皆以香火事之。今不然，故妖怪如此。自虚怒，殊不信。忽一日，萧老谒自虚云：今当远访亲旧，以数口为托。言讫而去。自虚以问老吏，吏云：常闻使宅堂后枯树中，有山魈。自虚令积柴与树齐，纵火焚之，闻树中冤枉之声，不可听。月余，萧老归，缟素哀哭曰：无何远出，委妻子于贼手。今四海之内，孑然一身，当令公知之耳。乃于衣带，解一小合，大如弹丸，掷之于地，云：速去速去。自虚俯拾开之，见有一小虎，大才如绳，自虚欲捉之，遂跳于地，已长数寸，跳掷不已。俄成大虎，走入中门，其家大小百余人，尽为所毙，虎亦不见。自虚者，亦一身而已。（出《会昌解颐录》）


周穆王周灵王王子乔方丈山昆吾山汉太上皇汉武帝轻玉罄李夫人吉光裘西毒国桂宫西胡渠王汉宣帝刘表
周穆王周穆王时，西戎献玉杯，光照一室。置杯于中庭，明日水满。杯香而甘美，斯仙人之器也。（出《十洲记》）
周灵王
周灵王二十三年起昆阳台。渠胥国来献玉骆驼高五尺，琥珀凤凰高六尺，火齐镜高三尺，暗中视物如昼，向镜则影应声。周人见之如神。灵王末，不知所之。（出《王子年拾遗记》）
王子乔
王子乔墓在京陵，战国时，有人盗发之。都无见，惟有一剑悬在圹中。欲取而剑作龙虎之声，遂不敢近。俄而径飞上天。《神仙经》云：真人去世，多以剑代。五百年后，剑亦能灵化。此其验也。（出《世说》）
方丈山
方丈山一名峦稚。东有龙场千里，玉瑶为林。龙常斗此处，膏血如流水。膏色黑者，著地坚凝如漆，而有紫光，可为宝器。（出《王子年拾遗记》）
昆吾山
昆吾山，其下多赤金，色如火。昔黄帝伐蚩尤，陈兵于此地。掘深百丈，犹未及泉，惟见火光如星。地中多丹，炼石为铜。铜色青而利，泉色赤。山草木皆劲利，土亦刚而精。至越王句践，使工人以白牛马祠昆吾之神。采金铸之，以成八剑。一名掩日，以之指日则光昼暗。金阴物也，阴盛则阳灭。二名断水，以之划水，开而即不合。三名转魄，以之指月，则蟾兔为之侧转。四名悬翦，飞鸟游虫，遇触其刃，如斩截焉。五名惊鲵，以之泛海，则鲸鲵为之深入。六名灭魂，挟之夜行，不逢魑魅。七名却邪，有妖魅者，见之则止。八名真刚，以之切玉断金，如刻削土木矣。以应八方之气铸之者。（出《王子年拾遗记》）
汉太上皇
汉太上皇微时，常佩一刀长三尺。上有铭，其字虽难识，疑是殷高宗伐鬼方时，作此物也。太上皇游丰沛山泽中，穷谷里有人欧冶铸。上皇息其傍，问曰：此铸何器？工人笑而答曰：为天子铸剑，勿泄言。上皇谓为戏言，了无疑色。工曰：今所铸铁，钢砺难成。若得翁腰间佩刀，杂而冶之，即成神器，可以克定天下。星精为辅佐，以歼三猾。水衰火盛，此为异兆也。上皇曰：余有此物，名为匕首，其利难俦。水断虬龙，陆斩虎兕。魑魅魍魉，莫难逢之。削玉镌金，其刃不卷。工人曰：若不得此匕首以和铸，虽欧冶专精，越工砥锷，终为鄙器。上皇即解腰间匕首，以投于炉中。俄而烟焰冲天，日为之昼暗。及乎剑成，杀三牲衅祭之。铸工问上皇：何时得此匕首。曰：秦昭襄王之时，余行，逢一野人于路。授余云： 殷时灵物，世世相传。 上有古书，记其年月。及剑成，工人规之，其铭面存，叶前疑也。工人即持剑授上皇，上皇以赐高祖。高祖长佩于身，以歼三猾。及天下已定，授吕后，藏于宝库之中。守藏者见白气如云，出于户外，如龙蛇，改其库名曰灵金藏。及诸吕擅权，白气亦灭。及惠帝即位，以此库贮禁兵器，改曰灵金内府。（出《王子年拾遗记》）
又汉帝相传以秦王（相传以秦王五字原作□为□奏□。据明抄本改补。）子婴所奉白玉玺，高祖斩白蛇剑。剑上皆用七采珠（上皆用七四字及珠字原空缺，据黄本补。）九华玉以为饰，杂厕五色琉璃为剑匣。剑在室中其光（室中其光四字原空缺，据黄本补。）景犹照于外，与挺剑不殊（殊原作昧，据明抄本改。）十二年一加磨龙，刃上常若霜（上常若霜四字原空缺，据明抄本补。）雪。开匣板鞘，辄有风气，光彩射人。（出《酉阳杂俎》）
汉武帝
孙氏（氏字原缺，据明抄本补。）《应瑞图》云：（云原作六，据明抄本改。）神鼎者文质精也。知吉凶，知存亡。能轻能重，能息能行。不灼自沸，不汲自满，中生五味。王者兴则出，衰则去。《说苑》云：孝武时，汾阴人得宝鼎，献之甘泉宫，群臣毕贺。上寿曰：陛下得周鼎。侍中吾丘寿王曰：非周鼎。上召问之：有说则生，无说则死。寿王对曰：周德者，始于天授，成于文武，显于周公。德泽上畅于天，下漏三泉。上天报应，鼎为周出。今汉继周，德□显行，六合和同，至陛下之身而逾盛，天瑞并至。昔秦始皇亲求鼎于彭城而不得，天昭有德，神宝自至。此天所以遗汉，乃汉鼎，非周鼎也。上曰：善。魏文帝《典论》亦云：墨子曰，昔夏后启使飞廉折金，以精神于昆吾。使翁乙灼自若之龟，鼎成。四定而方，不灼自烹，不举自灭，不迁自行。《拾遗录》云：周末大乱，九鼎飞入天池。《末世书论》云，入泗水，声转谬焉。（出《小说》）
轻玉磬
汉武帝起招仙阁于甘泉宫西，其上悬浮金轻玉之磬。浮金者，自浮水上。轻玉者，其质贞明而轻也。（出《洞冥记》）
李夫人
汉武帝（汉武帝原作□□辛，据明抄本改补。）过李夫人，就取玉簪拴头。（明抄本拴作搔）自此宫（自此宫原作白比言，据明抄本改。）人搔（搔原作检，据明抄本改。）头皆用玉，为之（为之二字处原空缺三字，据明抄本补。）贵焉。夫以象牙为篦，赐李夫人。（出《小说》）
吉光裘
汉武帝（武帝原作王□，据明抄本改补。）时，西成献吉光裘。入水数日不濡，入火不焦。元凤（元凤二字原空缺，据黄本补。）不道之（明抄本无元凤不道四字，之作上）时服此裘，以视朝焉。（出《十洲记》，明抄本作出《西京杂记》）
西毒国
汉武帝时，西毒国献连环羁。皆以白玉作之，玛瑙石为勒，白光琉璃为鞍。安在暗室中，尝照十余丈，其光如昼。（出《西京杂记》）
桂宫
汉武帝为七宝床、杂宝案、杂宝屏风、杂宝帐，设于桂宫。时人谓之四宝宫。（出《西京杂记》）
西胡渠王
汉武帝冢裹，先有玉箱瑶杖各一，是西胡渠王所献。帝平素常玩之。后有人扶风郿市买得二物，帝左右识而认之。说卖者形状，乃帝也。（出《异苑》）
汉宣帝
汉采女常以七月七日夜，穿七针于开襟楼，俱以习之。宣帝被收，系郡邸狱。臂上犹带史良娣合采婉转丝绳，系身毒国宝镜一枚，大如八铢钱。旧传此镜照见妖魅，得佩之者，为天神所福，故宣帝从危获济。及即大位，每持此镜，感咽移辰。常以琥珀笥盛之，缄以戚里织成。一曰斜纹织成。宣帝崩，不知所在。（出《西京杂记》）
刘表
刘表跨有南土，子弟骄贵，并好酒。为三爵：大曰伯雅受七升，次曰仲雅受六升，次曰季雅受五升。（出《魏文典论》）


时苗王思李凝道尧君卿萧颖士裴枢崔珙韩皋杜佑皇甫湜段文昌李德裕李潘卢罕王珙高季昌
时苗
汉时苗为寿春令。谒治中蒋济，济醉，不见之。归而刻木人，书酒徒蒋济。以弓矢射之。牧长闻之，不能制。（出《独异志》）
王思
王思性急。执笔作书，蝇集笔端，驱去复来。思恚怒，自起逐之，不能得。还取笔掷地，蹋坏之。（出《魏略》，明抄本作出《魏书》）
李凝道
唐衢州龙游县令李凝道性褊急。姊男年七岁，故恼之。即往逐之，不及。遂饼诱得之，咬其胸背流血。姊救之得免。又乘驴于街中，有骑马人，靴鼻拨其膝，遂怒大骂，将殴之。走马遂无所及，忍恶不得，遂嚼路傍棘子血流（出《朝野佥载》）
尧君卿
唐贞观中，冀州武强丞尧君卿失马。既得贼，枷禁未决，君卿指贼面骂曰：老贼，吃虎胆来。敢偷我物！贼举枷击之，应时脑碎而死。（出《朝野佥载》）
萧颖士
唐萧颖士，开元中年十九擢进士第，至二十余，该博三教。性急躁忿戾，举无其比。常使一佣仆杜亮，每一决责，以待调养平复，遵其指使如故。或劝亮曰：子佣夫也，何不择其善主，而受苦若是乎？亮曰：愚岂不知。但爱其才学博奥，以此恋恋不能去。卒至于死。（出《朝野佥载》）
裴枢
河东裴枢字环中。季父耀卿，唐玄宗朝，位至丞相。开元二十一年奏（奏原作春，据明抄本改。）开河漕，以赡国用，上深嘉纳之。亲姨夫中书舍人薛邕，时有知贡举之耗。元日，因来谒枢亲。乃曰：几姊有处（处字原空缺，据黄本补。）分亲故中举人否？其亲指枢。邕整容端手板对曰：三十六郎，自是公共积选之才，不待处分矣。伏恐别有子弟。枢即应声曰：娭子失言。因举酒沥地，誓曰：薛姨夫知举，枢当绝迹匿形，不履人世。其亲决责，令拜谢邕，枢竟不屈。永泰二年，贾至侍郎中举，枢一举而登选。后大历二年，薛邕方知举。枢及第后，归丹阳里，不与杂流交通。又韦元甫除此州，计到郡之明日，合来拜其亲。元甫至丹阳之明日，专使送衣服书状信物，枢怒言不纳。后三日，元甫亲拥骑到枢别业，枢戒其仆，不令报。久停元甫车徒，不得进。元甫不怒，但云：裴君太褊。某乍到，须与军吏监军相识。遽此深责，未敢当也。亲乃遣女奴传话，延元甫就厅事，置酒。元甫陈以公事，枢方出欢话。（出《乾馔子》）
崔珙
唐崔珙为东都留守，判尚书省事。中书舍人崔荆为庶子，公务谒珙，珙不为见。荆乃求与珙素厚善者，使候问之，珙怒不已。他曰，因酒酣，复诘之。居守益忿曰：珙誓不与此人相面。且人为文词，言语何限，岂可以珙弟兄作假对耶？荆尤不喻，亲族咸忧栗不安。甥族中有颖悟者，采取文采，许之。乃掌制日，贬崔珙为抚州郡丞云：因缘雁序，鼓扇浇风。荆因尔成疾。（出《芝田录》）
韩皋
唐韩皋，自中书舍人除御史中丞。西省故事，阁老改官词头，送以次舍人。是时吕渭草敕，皋恐，问曰：仆何故转。习不告。皋劫之曰：与君一时左降？渭急，乃告之。皋又欲诉于改相，渭执之。夺其靴笏。哅哅久之，乃止。（出《国史补》）
杜佑
唐杨茂卿客游杨州，与杜佑书。词多捭阖，以周公吐握之事为讽。佑讶之，时刘禹锡在坐，亦使召杨至，共饮。佑持茂卿书与禹锡曰：请文人一为读之。既毕，佑曰：如何？禹锡曰：大凡布衣之士，皆须摆阖，以动尊贵之心。佑曰：休休，摆阖之事烂也。独不见王舍乎，摆阖陈少游，少游刎其头，今我与公饭吃。过犹不及也。翌日，杨不辞而去。（出《嘉话录》）
皇甫湜
唐皇甫湜气貌刚质，为文古雅，恃才傲物，性复偏直。（明抄本直作急）为郎时，乘酒使气忤同列者。及醒，不自适，求分务东洛。值伊瀍仍岁歉食，淹滞曹不迁，省奉其微，困悴且甚。尝因积雪，门无行迹，庖突不烟。裴度时保厘洛宅，以美词厚币，辟为留守府从事。湜简率少礼，度亦优容之。先是度讨淮西日，恩赐钜万，贮于集贤私第。度信浮图教，念其杀戮者众，恐贻其殃。因舍讨淮叛所得，再修福先佛寺。备极壮丽，就有日矣。将至书于白居易，请为碑。湜在座，忽发怒曰：近舍某而远征白，信获戾于门下矣。某文若（若字原空缺，据黄本补。）方白之作，所谓宝琴瑶瑟而比之桑间濮上也。然何门不可曳长裾，某自此请长揖而退。宾客无不惊栗。度婉词谢之，且曰：初不敢以仰烦长者，虑为大手笔见拒。今既尔，是所愿也。湜怒稍解，则请斗酒而归。至家，独饮其半，乘醉挥毫，其文立就。又明日，洁本以献。文思古謇，字复怪辟。度寻绎久之，不能分其句读。毕叹曰：木玄虚，郭景纯江海之流！因以宝车名马，缯采器玩，约千余缗，置书，遣小将就第酬之。湜省书大怒，掷书于地，谓小将曰：寄谢侍中，何相待之薄也？某之文，非常流之文也。曾与顾况为集序外，未尝造次许人。今者请为此碑，盖受恩深厚耳。其碑约三千字，一字三疋绢，更减五分钱不得。小校既恐且怒，归具告之。僚属列校，咸振腕愤悱，思脔其肉。度闻笑曰：真奇才也。立遣依数酬之。自居守府正郎里第，辇负相望。洛人聚观，比之雍绛泛舟之役。湜领受之无愧色。而卞急之性，独异于人。尝为蜂螫手指，因大躁急。命奴仆暨里中小儿辈，箕敛蜂巢，购以善价。俄顷山聚于庭，则命碎于砧儿，烂于杵臼，绞取津液。以酬其痛。又常命其子松，录诗数首。一字小误，诟詈且跃。手杖不及，则啮腕血流。其性褊急，皆若此。（出《阙史》，黄本作出《国史》）
段文昌
唐段相文昌性介狭。宴席宾客，有眉睫之失，必致怪讶。在西川，有进士薛大白，饮酒称名太多，明日遂不复召。（出《因语录》）
李德裕
刘禹锡（刘禹锡三字原缺，据明抄本补。）唐太和中为宾客，时李德裕同分司东都。禹锡因谒于德裕曰：近曾得白居易文集否？德裕曰：累有相示，别令收贮，然未一披。今日为吾子览之。及取看，而箱笥盈溢，尘土蒙覆。既启而复卷之，谓禹锡曰：吾于此人不足久矣，其文章何必览焉。但恐回吾精绝之心，所以不欲看览。其抑才也如此。初文宗命德裕朝中朋党，首以杨虞卿、牛僧孺为言。杨、牛即白之密友也。其不引翼，皆如此类。（出《北梦琐言》）
李潘
唐礼部侍郎李潘尝缀李贺歌诗，为之集序，未成。知贺有表兄，与贺笔砚之交者。召之见，讬以搜访所遗。其人敬谢，且请曰：某盖记其所为，亦常见其多点窜者。请得所缉者视之，当为改正。潘喜，并付之。弥年绝迹。潘怒，复召诘之。其人曰：某与贺中外，自少多同处。恨其傲忽，尝思报之。所得歌诗，兼旧有者，一时投溷中矣。潘大怒，叱出之，嗟恨良久。故贺歌什传流者少也。（出《幽闲鼓吹》）
卢罕
唐李讷除浙东，路由淮楚，时卢罕为郡守。讷既到，适值远日，罕命设将送素膳于讷。讷初见忻然，迨览状。乃将名与讷父（讷父原作谢，据《玉泉子》改为讷父二字。）讳同。讷，建子也，雅性褊躁，大怒。翌日仅旦，已命鼓棹前去。罕闻之，亟命驾而往，舟且行矣。罕知其故，逊谢良久，且言所由以不谨，笞之。讷去意益坚。罕度不可留，怒曰：大小人多名建，公何怒之深也！遂拂衣而去。（出《玉泉子》）
王珙
唐给事中王柷，名家子，以刚鲠自任。黄寇前，典常州。京国乱离，盘桓江湖，甚有时望。及诏征回，路经于陕。时王珙为帅，颇凶暴。然柷将来必居廊庙，亦加礼待之。柷鄙其人，殊不降接。珙乃于内厅盛张宴席，列妓乐。敛容白柷曰：某虽鄙人，叨忝旌钺，今日多幸，遇轩盖经过。苟不弃末宗，愿厕子侄之列。柷坚不许。珙勃然作色曰：给事王程有限，不敢淹留。俄而罢宴，命将吏速请王给事离馆。暗授意旨，并令害之，一家悉投黄河，尽取其囊橐。以舟行没溺闻奏，朝庭多故，舍而不问。时柷有一子，行至襄州，亦无故投井而死。（出《北梦琐言》）


陶侃谢尚襄阳军人吕顺桓恭庾崇曹公船王志都唐邦王矩周义袁乞王恒之刘遁王思规华逸张君林蛮兵陈皋袁无忌新蔡王昭平远学诸生
陶侃
陶侃，字士竹，曾如厕，见数十人，悉持大印。有一人单衣平上帻，自称后帝，云：君长者，故出见。三载勿言，富贵至极。侃便起，旋失所在。有大印作公字，当其秽所。杂五行书曰：厕神曰后帝也。（出《异苑》）
谢尚
夏侯弘自云见鬼，与其言语。镇西谢尚所乘马忽死，忧恼甚至，谢曰：卿若能令此马生者，卿真为见鬼也。弘去良久，还曰：庙神乐君马，故取之。当活。尚对死马坐，须臾，马忽自门外走还，至马尸间，便灭，应时能动起行。谢曰：我无嗣，是我一身之罚？弘经时无所告，曰：顷所见小鬼耳，必不能辨此源由。后忽逢一鬼，乘新车，从十许人，着青丝布袍。弘前提牛鼻，车中人谓弘曰：何以见阻？弘曰：欲有所问，镇西将军谢尚无儿，此君风流令望，不可使之绝嗣？车中人动容曰：君所道，正是仆儿。年少时，与家中婢通，誓约不再婚而违约。今此婢死，在天诉之。是故无儿？弘具以告。尚曰：吾少时诚有此事。弘于江陵，见一大鬼，提矛戟，有小鬼随从数人。弘畏惧，下路避之。大鬼过后，提得一小鬼。问此何物，曰：杀人以此矛戟，若中心腹者，无不辄死。弘曰：治此病有方否？鬼曰：以乌鸡薄之，即差。弘又曰：今欲何行也？鬼曰：当至荆扬二州。尔时比日行心腹病，无有不死者，弘乃教人杀乌鸡以薄之，十不失八九。今有中恶，辄用乌鸡薄之，弘之由也。（出《志怪录》）
襄阳军人
晋太（晋太二字原空缺。据黄本补。）元初，苻坚遣将杨安侵襄阳。其一人于军中亡，有同乡人扶丧归，明日应到家，死者夜与妇梦曰：所送者非我尸，仓（我尸仓三字原空缺，据黄本补。）乐面下者是也。汝昔为吾作结发犹存，可解看便知。迄明（知迄明三字原空缺，据黄本补。）日送丧者果至。妇语母如此，母不然之。妇自至南半细检（半细检三字原空缺。据黄本补。）他家尸，发如先分明是其手迹。（出《幽明录》）
吕顺
吕顺丧妇，要娶妻之从妹，因作三墓。构累垂就，辄无成。一日顺昼卧，见其妇来就同寝，体冷如冰。顺以死生之隔，语使去。后妇又见其妹，怒曰：天下男子复何限，汝乃与我共一婿，作冢不成，我使然也。俄而夫妇俱殪。（出《幽明录》）
桓恭〔译者按，此条与卷第三百二十《桓恭》条重。但内文略有不同。〕
桓恭与桓安（安字原空缺，据明钞本补。）民参军，在丹阳，所住廨，床前有一陷穴。详见古冢，视之果有坏棺。恭每食，常先以饭投穴中。如此经年，忽见一人在床前，云：吾没已来七百余年，嗣息绝灭，烝尝莫及。常食见餐，感君之德，报君以宁州刺史也。未几果迁。（出《幽明录》，黄本无此篇。）
庾崇
庾崇者，建元中，于江州溺死。尔日即还家见形，一如平生，多在妻乐氏室中。妻初恐惧，每呼诸从女作伴。于是作伴渐疏，时或暂来。辄恚骂云：贪与生者接耳。反致疑恶，岂副我归意耶？从女在内纺绩，忽见纺绩之具在空中，有物拨乱，或投之于地。从女怖惧皆去，鬼即常见。有一男，才三岁，就母求食，母曰：无钱，食那可得？鬼乃凄怆，抚其儿头曰：我不幸早世，令汝穷乏，愧汝念汝，情何极也。忽见将二百钱置妻前，云：可为儿买食。如此径年，妻转贫苦不立，鬼云：卿既守节，而贫苦若此，直当相迎耳。未几。妻得疾亡，鬼乃寂然。（出《幽明录》）
曹公船
濡须口有大船，船覆在水中，水小时便出见。长老云：是曹公船。常有渔人夜宿其旁，以船系之。但闻竽笛弦歌之音，又香气非常，渔人始得眠。梦人驱遣云：勿近官妓。传曰，曹公载妓船覆于此，至今在焉。（出《广古今五行记》）
王志都
马仲叔、王志都，并辽东人也。相知至厚，叔先亡。后年忽形见，谓曰：吾不幸早亡，心恒相念。念卿无妇，当为卿得妇。期至十一月二十日，送诣卿家，但扫除设床席待之。至日，都密扫除施设，天忽大风，白日昼昏，向暮风止。寝室中忽有红帐自施，发视其中，床上有一妇，花媚庄严。卧床上，才能气息。中表内外惊怖，无敢近者，唯都得往。须臾便苏，起坐。都问卿是谁，妇曰：我河南人，父为清河太守。临当见嫁，不知何由，忽然在此。都具语其意，妇曰：天应令我为君妻。遂成夫妇。往诣其家，大喜，亦以为天相与也，遂与之。生一男，后为南郡太守。（出《幽明录》）
唐邦
恒（恒字原空缺，据黄本补。）山唐邦，义熙中，闻扣门者。出视，见两朱衣吏。云：官欲得汝。遂将至县东岗殷安冢中，冢中有人语吏云：本取唐福，何以滥取唐邦？敕鞭之，遣将出。唐福少时而死。（出《异苑》）
王矩
衡阳太守王矩，为广州。矩至长沙，见一人长丈余，着白布单衣。将奏在岸上，呼：矩奴子过我。矩省奏，为杜灵之。入船共语，称叙希阔。矩问：君京兆人，何时发来？答矩朝发。矩怪问之，杜曰：天上京兆，身是鬼，见使来诣君耳。矩大惧，因求纸笔，曰：君必不解天上书，乃更作。折卷之，从矩求一小箱盛之，封付矩曰：君今无开，比到广州，可视耳。矩到数月，悁悒，乃开视，书云：令召王矩为左司命主簿。矩意大恶，因疾卒。（出《幽明录》）
周义
汝南周义，取沛国刘旦孙女为妻。义豫章艾县令弟，路中得病，未至县十里，义语：弟必不济。便留家人在后，先与弟至县。一宿死，妇至临尸，义举手别妇，妇为梳头，因复拔妇钗。殓讫，妇房宿，义乃上床，谓妇曰：与卿共事虽浅，然情相重，不幸至此。兄不仁，离隔人室家，终没不得执别。实为可恨。我向举手别，他又拔卿钗，因欲起，人多气逼不果。自此每夕来寝息，与平生无异。（出《述异记》）
袁乞
吴兴袁乞，妻临亡，把乞手云：我死，君再婚否？乞曰：不忍。后遂更娶。白日见其妇语云：君先结誓，何为负言？因以刀割阴，虽不致死，（死字原缺，据明抄本补。）人理永废也。（出《异苑》）
王恒之
沙门竺法师，会稽人，与北中郎王恒（《搜神后记》卷六恒作坦。）之，周旋甚厚，共论死生罪福报应之事，茫昧难明，因便共要，若有先死，当先报语。后王于庙中，忽见法师来曰：贫道以某月日命过，罪福皆不虚，应若影响，檀越当勤修道德，以升跻神明耳。先与君要，先死者相报，故来相语。言讫，不复见。（出《续搜神记》）
刘遁
安帝义熙中，刘遁母忧在家。常有一鬼，来住遁家。搬徙床几，倾覆器物，歌哭骂詈。好道人之阴私，仆役不敢为罪。遁令弟守屋，遁见绳系弟头，悬著屋梁，狼狈下之，因失魂，逾月乃差。遁每爨欲熟，辄失之。遁密市野葛，煮作糜，鬼复窃之，于屋北乃闻吐声，从此寂灭。故世传刘遁药鬼。遁后为刘毅参军，为宋高祖所杀。（出《广古今五行记》）
王思规
长沙王思规，为海盐令。忽见一吏，思规问是谁。吏云：命召君为主簿。因出板置床前。吏又曰：期限长远，在十月。若不给我，到七月十五日日中时，视天上，当有所见。思规敕家人，至期看天。闻有哭声，空中见人，垂旐罗列，状为送葬。（出《甄异录》）
华逸
广陵华逸，寓居江陵，亡后七年来还。初闻语声，不见其形。家人苦请，求得见之。答云：我因瘁，未忍见汝。问其所由，云：我本命虽不长，犹应未尽。坐平生时伐挞失道，又杀卒反奴，以此减算。云：受使到长沙，还当复过。如期果至，教其二子云：我既早亡，汝等当勤自勖励。门户沦没，岂是人子。又责其兄不垂教诲，色甚不平，乃曰：孟禺已名配死录，正余有日限耳。尔时，禺气强力壮，后到所期，暴亡。（出《甄异录》）
张君林
吴县张君林，居东乡杨里。隆安中，忽有鬼来助驱使。林原有旧藏器物中破甑，已无所用，鬼使撞瓮底穿为甑。比家人起，饭已熟。此鬼无他须，唯喝甘蔗。自称高褐。或云，此鬼为反语，（语原作器，据明抄本改。）高褐者葛号。丘垅累积，尤多古冢，疑此物是其鬼也。林每独见之，形如少女，年可十七八许，面青黑色。遍身青衣。乃令林家取白罂，盛水，覆头。明旦视之，有物在中。林家素贫，遂致富。尝语：毋恶我，日月尽自去。后果去。（出《甄异录》）
蛮兵
南平国蛮兵，义熙初，随众来姑熟，便有鬼附之。声呦呦细长，或在檐宇之际，或在庭树上。若占吉凶，辄先索琵琶，随弹而言。于时郄倚为府长史，问当迁官，云：不久持节也。寻为南蛮校尉，（尉字原空缺，据明抄本、许本补。）予为国郎中，亲领此土。（土原作上，据明抄本改。）荆州俗语云，是老鼠所作，名曰鬼侯。（出《灵鬼志》）
陈皋
平原陈皋，于义熙中，从广陵樊梁后乘船出。忽有一赤鬼，长可丈许，首戴绛冠，形如鹿角，就皋求载，倏尔上船。皋素能禁气，因歌俗家南地之曲，鬼乃吐舌张服。以杖竿掷之，即四散成火，照于野。皋无几而死。（出《灵鬼志》）
袁无忌
晋陈国袁无忌，寓居东平。永嘉初，得疫疠，家百余口，死亡垂尽。徙避大宅，权住田舍。有一小屋，兄弟共寝，板床荐席数重。夜眠及晓，床出在户外，宿昔如此。兄弟怪怖，不能得眠。后见一妇人，来在户前，知忌等不眠，前却户外。时未曙月明，共窥之，綵衣白妆，头上有花插及银钗象牙梳。无忌等共逐之，初绕屋走而倒，头髻及花插之属皆坠，无忌悉拾之，仍复出门南走。临道有井，遂入其中。无忌还眠，天晓，视花钗牙梳，并是真物。遂坏井，得一楸棺，具已朽坏。乃易棺并服，迁于高燥处葬之，遂断。（出《志怪录》）
王昭平
晋世新蔡王昭平，犊车在厅事上，夜无故自入斋室中，触壁而后出。又数闻呼噪攻击之声，四面而来。昭乃聚众，设弓弩战斗之备，指声弓弩俱发，而鬼应声接矢，数枚皆倒入土中。（出《搜神记》）
远学诸生
有诸生远学，其父母夜作，儿忽至，叹息曰：今我但魂魄耳，非复生人。父母问之，儿曰：此月初病，以今日某时亡，今在琅邪任子成家。明日当殓，来迎父母。父母曰：去此千里，虽复颠倒，那得及汝！儿曰：外有车乘，但乘之，自得至矣。父母从之，上车忽若睡，比鸡鸣，已至所在，视其驾乘，但魂车木马。遂与主人相见，临儿悲哀，问其疾消息，如其言。（出《续搜神记》）


率然蛇丘昆仑西北山绿蛇报冤蛇毒蛇种黍来蛇蚺蛇蚺蛇胆
鸡冠蛇爆身蛇黄领蛇蓝蛇巴蛇蛮江蛇两头蛇颜回蜀五丁
昭灵夫人张宽窦武楚王英女张承母冯绲魏舒杜预吴猛
颜含司马轨之章苟太元士人慕容熙邛都老姥天门山忻州刺史
余干县令王真妻朱觐
率然
西方山中有蛇，头尾差大，有色五彩。人物触之者，中头则尾至，中尾则头至，中腰则头尾并至，名曰 率然 。会稽常山，最多此蛇。孙子兵法曰： 将之三军，势如率然也。 （出《神异经》）
蛇丘
东海有蛇丘，地险，多渐洳，众蛇居之，无人民，蛇或人头而蛇身。（出《方中记》）
昆仑西北山
昆仑西北有山，周回三万里，巨蛇绕之，得三周，蛇为长九万里。蛇常居此山，饮食沧海。（出《玄中记》）
绿蛇
顾渚山頳石洞，有绿蛇长可三尺余，大类小指。好栖树杪，视之若鞶带，缠于柯叶间。无螫毒，见人则空中飞。（出《顾渚山记》）
报冤蛇
岭南有报冤蛇，人触之，即三五里随身即至。若打杀一蛇，则百蛇相集。将蜈蚣自防，乃免。（出《朝野佥载》）
毒蛇
山南五溪黔中，皆有毒蛇，乌而反鼻，蟠于草中。其牙倒勾，去人数步，直来，疾如激箭。螫人立死，中手即断手，中足即断足，不然则全身肿烂，百无一活，谓蝮蛇也。有黄喉蛇，好在舍上，无毒，不害人，唯善食毒蛇，食饱，垂头直下，滴沫，地喷起，变为沙虱。中人为疾。额上有大王字，众蛇之长，常食蝮蛇。（出《朝野佥载》）
种黍来蛇
种黍来蛇，烧羚羊角及头发，则蛇不敢来。（出《朝野佥载》）
蚺蛇
蚺蛇，大者五六丈，围五六尺。以次者亦不下三四丈，围亦称是。身斑，文如锦缬。里人云，春夏多于山林中等鹿，鹿过则衔之。自尾而吞，唯头角碍于口外，即深入林树间，阁其首，伺鹿坏，头角坠地，鹿身方咽入腹。如此后，蛇极羸弱，及其鹿消。壮俊悦泽，勇健于未食鹿者。或云，一年则食一鹿。（出《岭表录异》）
又一说，蚺蛇常吞鹿，鹿消尽，乃绕树出骨。养疮时，肪腴甚美。或以妇人衣投之，则蟠而不起。其胆上旬近头，中旬近尾。（出《酉阳杂俎》）
蚺蛇胆
泉建州进蚺蛇胆，五月五日取时胆。两柱相去五六尺，击蛇头尾，以杖于腹下来去扣之，胆即聚，以刀刲取。药封放之，不死。复更取，看肋下有痕，即放。（出《朝野佥载》）
鸡冠蛇
鸡冠蛇，头如雄鸡有冠。身长尺余，围可数寸，中人必死。会稽山下有之。（出《录异记》）
爆身蛇
爆身蛇，长一二尺，形如灰色。闻人行声，林中飞出，状若枯枝，横来击人，中者皆死。（出《录异记》）
黄领蛇
黄领蛇，长一二尺，色如黄金，居石缝中。欲雨之时，作牛吼声，中人亦死。四明山有之。（出《录异记》）
蓝蛇
蓝蛇，首有大毒，尾能解毒，出梧州陈家洞。南人以首合毒药，谓之蓝药，药人立死。取尾服，（ 服 原作 脂 。据明抄本改。）反解毒药。（出《酉阳杂俎》）
巴蛇
巴蛇食象，三岁而出其骨，食之无心腹之疾。（出《博物志》）
蛮江蛇
南安蛮江蛇，到五六月，有巨蛇泛流登岸，首如张帽，万万蛇随之，入越王城。（出《酉阳杂俎》）
两头蛇
韶州多两头蛇，为蚁封以避水。蚁封者，蚁子聚土为台也。苍梧亦多两头蛇，长不过一二尺。或云，蚯蚓所化。（出《岭南异物志》）
颜回
颜回、子路共坐于夫子之门，有鬼魅求见孔子，其目若合日，其状（ 状 原作 时 。据明抄本改。）甚伟。子路失魄，口噤不得言。颜渊乃纳履杖剑前，捲握其腰，于是形化成蛇，即斩之。孔子出观，叹曰： 勇者不惧，智者不惑；智者不勇，勇者不必有智。 （出《小说》）
蜀五丁
周显王三十二年，蜀使使朝秦。秦惠王数以美女进蜀王，感之故朝。惠王知蜀王好色，许嫁五女于蜀。蜀遣五丁迎之，还到梓潼，见一蛇入穴中，一人揽其尾，拽之不禁。至五人相助，大呼拔蛇，山崩，同时压杀五丁及秦五女，而山分为五岭，直上有平石。蜀王痛悼，（ 悼 原作 复 ，据明抄本改。）乃登之，因命曰 五女冢山 ，于平石上为 望妇侯 。作 思妻台 。今其山或名 五丁冢 。（出《华阳国志》）
昭灵夫人
小黄县者，宋地黄乡也。沛公起兵野战，丧皇妣于黄乡。天下平定，乃使使者以梓宫招魂幽野。于是有丹蛇在水，自洒濯，入于梓宫。其浴处有遗发，故谥曰昭灵夫人。（出《陈留风俗传》）
张宽
汉武帝时，张宽为扬州刺史。先是有老翁二人争地山，诣州讼疆界，连年不决。宽视事复来，宽窥二翁形状非人，令卒持戟将入。问： 汝何等精？ 翁走，宽呵格之，化为二蛇。（出《搜神记》）
窦武
后汉窦武母产武而并产一蛇，送之野中。后母卒，及葬未窆，有大蛇捧草而出，径至丧所，以头击柩，涕血皆流，俯仰诘屈，若哀泣之容。有顷而去，时人知为窦氏之祥。（出《搜神记》）
楚王英女
鲁少千者得仙人符，楚王的少儿英为魅所病，请少千。少千未至数十里，止宿。夜有乘鳖盖车，从数千骑来，自称伯敬，候少千。遂请内酒数榼，肴餤数案。临别言： 楚王女病，是吾所为。君若相为一还，我谢君二十万。 千受钱，即为还，从他道诣楚，为治之。于女舍前，有排户者，但闻云： 少千欺汝翁。 遂有风声西北去，视处有血满盆，女遂绝气，夜半乃苏。主使人寻风，于城西北得一死蛇，长数丈，小蛇千百，伏死其旁。后诏下郡县，以其日月，大司农失钱二十万，太官失案数具。少千载钱上书，具陈说，天子异之。（出《列异传》）
张承母
张承之母孙氏怀承之时，乘轻舟游于江浦之际，忽有白蛇长三丈，腾入舟中。母咒曰： 君为吉祥，勿毒噬我。 乃箧而将还，置诸房内。一宿视之，不复见蛇，嗟而惜之。邻人相谓曰： 昨见张家有一白鹤，耸翮凌云。 以告承母，使筮之。卜人曰： 此吉祥也。蛇鹤延年之物，从室入云，自卑升高之象。昔吴王阖闾葬其妹，殉以美女，名剑宝物，穷江南之富。未及十七年，雕云覆于溪谷，美女游于街上，白鹤翔于林中，白虎啸于山侧，皆是昔之精灵。今出世，当使子孙位超臣极，擅名江表。若生子，可以为名。 及生承，名白鹤。承生昭，位至丞相，为辅吴将军，年逾九十，蛇鹤之祥也。（出王子年《拾遗记》）
冯绲
车骑将军巴郡冯绲为议郎，发绶笥，有二赤蛇可长三尺，分南北走。大用忧怖，卜云： 此吉祥也，君后当为边将，以东为名。 复五年，果为大将军，寻拜辽东太守。（出《风俗通》）
魏舒
晋咸宁中，魏舒为司徒。府中有蛇二，其长十丈，屋厅事平脊之上，止之数年，而人不知。但怪府中数失小儿及鸡犬之属。后一蛇夜出，经柱侧，伤于刃，病不能登，于是觉之。发徒数百，共攻击移时，然得杀之。视所居，骨骼盈宇之间，于是毁府舍，更立之。（出《搜神记》）
杜预
杜预为荆州刺史，镇襄阳时。有宴集，大醉，闭斋独眠，不听人前。后尝醉，外闻（ 闻 原作 有 ，据明抄本改。）斋中呕吐，其声甚苦，莫不悚栗。有一小吏，私开户看之，正见床上一大蛇，垂头床边吐，都不见人，出密道如此。（出《刘氏小说》）
吴猛
永嘉末，豫章有大蛇，长十余丈，断道，经过者，蛇辄吸取之，吞噬已百数。道士吴猛与弟子杀蛇，猛曰： 此是蜀精，蛇死而蜀贼当平。 既而果杜弢灭也。（出《豫章记》）
颜含
晋颜含嫂病，须髯蛇胆，不能得。含忧叹累日，有一童子持青囊授含，含视，乃蛇胆也，童子化为青鸟飞去。（出《晋中兴书》）
司马轨之
司马轨之字道援，善射雉。太元中，将媒下翳，此媒雊，野雉亦应。试令寻觅所应者，头翅已成雉，半身故是蛇。晋中朝武库内，忽有雉，时人或谓为怪。张司空云： 此蛇所化耳。 即使搜库中，果得蛇蜕。（出《异苑》）
又太元中，汝南人入山，见一竹，中蛇形已成，上枝叶如故。吴郡桐庐（ 郡桐庐 原作 都相虑 ，据《异苑》三改。）人尝伐馀遗竹。一宿，见竿为雉，头颈尽就，身犹未变化，亦竹为蛇之化。（出《异苑》）
章苟
吴兴章苟于田中耕，以饭置菰里，每晚取食，饭亦已尽，如此非一。后伺之，见一大蛇偷食，苟逐以鈠叉之。蛇走，苟逐之，至一穴，但闻啼声云： 斫伤我矣。 或言付雷公，令霹雳杀。须臾，雷雨，霹雳覆苟上，苟乃跳梁大骂曰： 天使我贫穷，展力耕垦。蛇来偷食，罪当在蛇，反更霹雳我耶？乃是无知雷公。雷公若来，吾当以鈠斫汝腹！ 须臾，云雨渐散，转霹雳于蛇穴中，蛇死者数十。（出《搜神记》）
太元士人
晋太元中，士人有嫁女于近村者。至时，夫家遣人来迎，女家好发遣，又令女弟送之。既至，重门累阁，拟于王侯。廊柱下有灯火，一婢子严妆直守，后房帷帐甚美。至夜，女抱乳母涕泣，而口不得言。乳母密于帐中，以手潜摸之，得一蛇，如数围柱，缠其女，从足至头。乳母惊走出，柱下守灯婢子，悉是小蛇，灯火是蛇眼。（出《续搜神纪》）
慕容熙
西晋末，慕容熙光始三年，熙出游还，城南有柳树如人呼曰： 大王止。 熙恶之，伐其树，下有蛇，长一丈。至六年，熙为冯政（按《晋书》载记， 政 当作 跋 。）所灭。（出《广古今五行记》）
邛都老姥
益州邛都县有老姥家贫孤独，每食，辄有小蛇，头上有角，在柈之间。姥怜而饲之，后渐渐长大丈余。县令有马，忽被蛇吸之，令因大怒，收姥。姥云： 在床下。 遂令人发掘，愈深而无所见，县令乃杀姥。其蛇因梦于令曰： 何故杀我母？当报仇耳！ 自此每常闻风雨之声。三十日，是夕，百姓咸惊相谓曰： 汝头何得戴鱼。 相逢皆如此言。是夜，方四十里，整个城一时俱陷为湖，土人谓之邛河，亦邛池。其母之故宅基独不没，至今犹存。鱼人采捕，必止宿。又言此水清，其底犹见城郭楼槛宛然矣。（出《穷神秘苑》）
天门山
天门山，山多峻秀，岩谷逶逦。有大岩壁直上数千仞，草木交连，云雾拥蔽。其下有迳途微细，行人往，忽然上飞而出林表，若升仙，遂绝世。如此者渐不可胜纪，往来南北，号为仙谷。时有乐于道者，不远千里而来，洗浴岩畔，以来升仙，在（ 在 字原缺，据明抄本补。）此林下，无不飞去。会一夕，有智能者谓他人曰： 此必妖怪，非是仙道。 因以石自系，而牵一犬入其谷，犬复飞去，然知是妖邪之气以噏之。乃遣近山乡里，募年少者数百人，执兵器，持大棒。而先纵火烧其草，及伐竹木，至山畔观之，遥见一物，长数十丈，高下隐隐，垂头下望。及更渐逼，乃一大蟒蛇。于是命少年鼓跃击射，然后斫刺。而口张尺余，尚欲害人，力不加众，久乃卒。其所吞人骨与他兽之骸，积（ 积 原作 稍 ，据明抄本改。）在左右如阜焉。又有人出行，坠深泉涧者，无出路。饥饿分死，左右见龟蛇甚多，朝暮引颈向东方，人因伏地学之，遂不复饥。体加轻便，能登岩岸。数年后，试竦身举臂，遂超出涧上，即得还家。颜色悦怿，颇更黠慧胜故。还食谷，啖滋味，百余日中，复其本质。（出《博物志》）
忻州刺史
唐忻州刺史是天荒阙，前后历任多死。高宗时，有金吾郎将来试此官。既至，夜独宿厅中。二更后，见檐外有物黑色，状如大船，两目相去数丈。刺史问为何神，答云： 我是大蛇也。 刺史令其改貌相与语，蛇遂化作人形，来至厅中。乃问何故杀人，蛇云： 初无杀心，其客自惧而死尔。 又问： 汝无杀心，何故数见形躯？ 曰： 我有屈滞，当须府主谋之。 问有何屈，曰： 昔我幼时，曾入古冢，尔来形体渐大，求出不得。狐兔狸狢等，或时入冢，方得食之。今长在土中，求死不得，故求于使君尔。 问： 若然者，当掘出之，如何？ 蛇云： 我逶迤已十余里，若欲发掘，城邑俱陷。今城东有王村，村西有楸树。使君可设斋戒，人掘树深二丈，中有铁函，开函视之，我当得出。 言毕辞去。及明，如言往掘，得函，归厅开之，有青龙从函中飞上天，迳往杀蛇，首尾中分。蛇既获死。其怪绝矣。（出《广异记》）
余干县令
鄱阳余干县令，到官数日辄死，后无就职者，宅遂荒。先天中，有士人家贫，来为之。既至，吏人请令居别廨中，令因使治故宅，剪薙榛草，完葺墙宇。令独处其堂，夜列烛伺之。二更后，有一物如三斗白囊，跳转而来床前，直跃升几上。令无惧色，徐以手伥触之，真是韦囊而盛水也。乃谓曰： 为吾徙灯直西南隅。 言讫而灯已在西南隅。又谓曰： 汝可为我按摩。 囊转侧身上，而甚便畅。又戏之曰： 能使我床居空中否？ 须臾，已在空中。所言无不如意。将曙，乃跃去。令寻之，至舍池旁遂灭。明日，于灭处视之，见一穴，才如蚁孔，掘之，长丈许而孔转大，围三尺余，深不可测。令乃敕令多具鼎镬樵薪，悉汲池水为汤，灌之。可百余斛，穴中雷鸣，地为震动。又灌百斛，乃怗然无声，因并力掘之，数丈，得一大蛇，长百余尺。旁小者巨万计，皆并命穴中。令取大者脯之，颁赐县中，后遂平吉。（出《广异记》）


谢自然卢眉娘
谢自然谢自然者，其先兖州人。父寰，居果州南充，举孝廉，乡里器重。建中初，刺史李端，以试秘书省校书表为从事。母胥氏，亦邑中右族。自然性颖异，不食荤血。年七岁，母令随尼越惠，经年以疾归。又令随尼日朗，十月求还。常所言多道家事，词气高异。其家在大方山下，顶有古像老君。自然因拜礼，不愿却下。母从之，乃徙居山顶，自此常诵《道德经》、《黄庭》内篇。年十四，其年九月，因食新稻米饭，云： 尽是蛆虫。 自此绝粒。数取皂荚煎汤服之，即吐痢困剧，腹中诸虫悉出，体轻目明。其虫大小赤白，状类颇多。自此犹食柏叶，日进一枝，七年之后，柏亦不食；九年之外，乃不饮水。贞元三年三月，于开元观诣绝粒道士程太虚，受五千文《紫灵宝箓》。六年四月，刺史韩佾至郡，疑其妄，延入州北堂东阁，闭之累月，方率长幼，开钥出之，肤体宛然，声气朗畅，佾即使女自明师事焉。先是，父寰旅（旅原作旋，据明抄本改）游多年，及归，见自然修道不食，以为妖妄，曰： 我家世儒风，五常之外，非先王之法，何得有此妖惑？ 因锁闭堂中四十余日，益加爽秀，寰方惊骇焉。七年九月，韩佾舆于大方山，置坛，请程太虚具《三洞箓》。十一月，徙自然居于州郭。贞云九年，刺史李坚至，自然告云： 居城郭非便，愿依泉石。 坚即筑室于金泉山，移自然居之。山有石嵌窦，水灌其口中，可澡饰形神，挥斥氛泽。自然初驻山，有一人年可四十，自称头陀，衣服形貌，不类缁流，云： 速访真人。 合门皆拒之，云： 此无真人。 头陀但笑耳。举家拜之，独不受自然拜。施钱二百，竟亦不受；乃施手巾一条，受之，云： 后会日当以此相示。 须臾出门，不知何在。久之，当午有一大蛇，围三尺，长丈余，有两小白角，以头枕房门，吐气满室。斯须云雾四合，及雾散，蛇亦不见。自然所居室，唯容一床，四边才通人行。白蛇去后，常有十余小蛇，或大如臂，或大于股，旦夕在床左右。或黑或白，或吐气，或有声，各各盘结，不相毒螫。又有两虎，出入必从，人至则隐伏不见。家犬吠虎凡八年，自迁居郭中，犬留方山（山原作出，据明抄本改），上升之后，犬不知何在。自然之室，父母亦不敢同坐其床，或辄诣其中，必有变异，自是呼为仙女之室。常昼夜独居，深山穷谷，无所畏怖。亦云： 误踏蛇背，其冷如冰；虎在前后。异常腥臭。 兼言常有天使八人侍侧。二童子青衣戴冠，八使衣黄，又二天神卫其门屏。如今壁画诸神，手持枪钜，每行止，则诸使及神驱斥侍卫。又云： 某山神姓陈名寿，魏晋时人。 并说真人位高，仙人位卑，言己将授东极真人之任。贞元十年三月三日，移入金泉道场。其日云物明媚，异于常景。自然云： 此日天真群仙皆会。 金泉林中长有鹿，未尝避人。士女虽众，亦驯扰。明日，上仙送白鞍一具，缕以宝钿。上仙曰： 以此遗之，其地可安居也。 五月八日，金母元君命卢使降之，从午止亥；六月二十日闻使，从午至戌；七月一日，崔、张二使，从寅至午。多说神仙官府之事，言上界好弈棋，多音乐，语笑率论至道玄妙之理。又云： 此山千百蛇虫，悉驱向西矣，尽以龙镇其山。 道场中常有二虎五麒麟两青鸾，或前或后，或飞或鸣。麟如马形，五色有角，紫麟，鬃尾白者常在前，举尾苕帚（帚字原阙，据明抄本补）。七月十一日，上仙杜使降石坛上，以符一道，丸如药丸，使自然服之。十五日，可焚香五炉于坛上，五炉于室中，至时真人每来。十五日五更，有青衣七人，内一人称中华，云： 食时上真至。 良久卢使至，云： 金母来。 须臾，金母降于庭，自然拜礼。母曰： 别汝两劫矣！ 自将几案陈设，珍奇溢目。命自然坐。初，卢使侍立，久，亦令坐。卢云： 暂诣紫极宫。 看中元道场，官吏士庶咸在。逡巡卢使来云： 此一时全胜以前斋。 问其故，云： 此度不烧乳头香，乳头香天真恶之。唯可烧和香耳。 七日，崔、张二使至，问自然： 能就长林居否？ 答云： 不能。 二使色似不悦。二十二日午前，金母复降云： 为不肯居长林，被贬一阶。 长林仙宫也。戌时金母去，崔使方云： 上界最尊金母。 赐药一器，色黄白，味甘。自然饵不尽，却将去。又将衣一副，朱碧绿色相间，外素，内有文，其衣缥缈，执之不着手。且却将去， 已后即取汝来。 又将桃一枝，大于臂，上有三十桃，碧色，大如碗。云： 此犹是小者。 是日金母乘鸾，侍者悉乘龙及鹤，五色云雾，浮泛其下。金母云： 便向州中过群仙。 后去，望之皆在云中。其日州中马坊厨戟门皆报云： 长虹入州。 翌日李坚问于自然，方验之。紫极宫亦报虹入，远近共见。八月九日、十日、十一日，群仙日来，传金母敕，速令披发四十日。金母当自来。所降使或言姓崔名某（某字原阙，据黄本补），将一板，阔二尺，长五尺，其上有九色。每群仙欲至，墙壁间悉荧煌似镜，群仙亦各自有几案随从。自然每披发，则黄云缭绕其身。又有七人，黄衣戴冠，侍于左右。自八月十九日已后，日诵《黄庭经》十遍。诵时有二童子侍立，丹一遍即抄录，至十遍，童子一人便将向上界去。九月一日，群仙又至，将桃一枝，大如斗，半赤半黄半红，云： 乡里甚足此果。 割一脔食，余则侍者却收。九月五日，金母又至，持三道符，令吞之，不令着水，服之觉身心殊胜。金母云： 更一来则不来矣。 又指旁侧一仙云： 此即汝同类也。 十五日平明，一仙使至，不言姓名，将三道符，传金母敕，尽令服之。又将桃六脔令食；食三脔，又将去。其使至暮方还。十月十一日，入静室之际，有仙人来召，即乘麒麟升天。将天衣来迎，自然所着衣留在绳床上，却回，着旧衣，置天衣于鹤背将去。云： 去时乘麟，回时乘鹤也。 十九日，卢仙使来，自辰至未方去。每天使降时，鸾鹤千万，众仙毕集。位高者乘鸾，次乘麒麟，次乘龙。鸾鹤每翅各大丈余。近有大鸟下长安，鸾之大小，几欲相类，但毛彩异耳。言下长安者名曰天雀，亦曰神雀，每降则国家当有大福。二十五日。满身毛发孔中出血，沾渍衣裳。皆作通帔山水横纹。就溪洗浊，转更分明，向日看似金色，手触之如金声。二十六日、二十七日，东岳夫人并来，劝令沐浴，兼用香汤，不得令有乳头香。又云： 天上自有神，非鬼神之神。上界无削发之人，若得道后，悉皆戴冠，功德则一。凡斋食，切忌尝之，尤宜洁净，器皿亦尔。上天诸神，每斋即降而视之，深恶不精洁，不唯无福，亦当获罪。 李坚常与夫人于几上诵经，先读外篇，次读内篇，内即《魏夫人传》中本也。大都精思讲读者得福，粗行者招罪立验。自然绝粒，凡一十三年。昼夜寐，两膝上忽有印形，小于人间官印，四坎若有古篆六字，粲如白玉。今年正月，其印移在两膝内，并膝则两印相合，分毫无差。又有神力，日行二千里，或至千里，人莫知之。冥夜深室，纤微无不洞鉴。又不衣绵纩，寒不近火，暑不摇扇。人问吉凶善恶，无不知者。性严重深密，事不出口，虽父母亦不得知。以李坚崇尚至道，稍稍言及，云： 天上亦欲遣世间奉道人和之，俾其尊明道教。 又言： 凡礼尊像，四拜为重，三拜为轻。 又居金泉道场，每静坐则群鹿必至。又云： 凡人能清静一室，焚香讽《黄庭》、《道德经》，或一遍，或七遍，全胜布施修斋。凡诵经在精心。不在遍数多。事之人，中路而退，所损尤多，不如元不会者。慎之慎之！人命至重，多杀人则损年夭寿，来往之报，永无休止矣。 又每行常闻天乐，皆先唱《步虚词》，多止三首，第一篇、第五篇、第八篇。《步虚》讫，即奏乐，先抚云璈。云璈形圆似镜，有弦。凡传道法，必须至信之人。《魏夫人传》中，切约不许传教，但令秘密，亦恐乖于折中。夫药力只可益寿，若升天驾景，全在修道服药。修道事颇不同，服柏便可绝粒。若山谷难求侧柏，只寻常柏叶，但不近丘墓，便可服之，石上者尤好。曝干者难将息，旋采旋食，尚有津润，易清益人。大都柏叶、茯苓、枸杞、胡麻，俱能常年久视，可试验。修道要山林静居，不宜俯近村栅。若城郭不可，以其荤腥，灵仙不降，与道背矣。炼药饮水，宜用泉水，尤恶井水，仍须远家及血属，虑有恩情忽起，即非修持之行。凡食米体重，食麦体轻。辟谷入山，须依众方，除三虫伏尸。凡服气，先调气，次闭气，出入不由口鼻，令满身自由，则生死不能侵矣。是年九月，霖雨甚，自然自金泉往南山省程君，凌晨到山，衣履不湿。诘之，云： 旦离金泉耳。 程君甚异之。十一月九日，诣州与季坚别，云： 中旬的去矣。 亦不更入静室。二十日辰时，于金泉道场白日升天，士女数千人，咸共瞻仰。祖母周氏、母胥氏、妹自柔、弟子李生，闻其诀别之语曰： 勤修至道。 须臾五色云遮亘一川，天乐异香，散漫弥久。所着衣冠簪帔一十事，脱留小绳床上，结系如旧。刺史李坚表闻，论褒美之。李坚述《金泉道场碑》，立本末为传，云： 天上有白玉堂，老君居之。殿壁上高列真仙之名，如人间壁记。时有朱书注其下云： 降世为帝王 或为 宰辅 者。 又自然当升天时，有堂内东壁上书记五十二字，云： 寄语主人及诸眷属：但当全身，莫生悲苦，自可勤修功德。并诸善心，修立福田，清斋念道，百劫之后，冀有善缘，早会清原之乡，即与相见。 其书迹存焉。（出《集仙录》）
卢眉娘
唐永真年，南海贡奇女卢眉娘，年十四岁。眉娘生，眉如线且长，故有是名。本北祖帝师之裔，自大定（定字明抄本作足）中流落岭表。后汉卢景裕、景祚、景宣、景融，兄弟四人，皆为皇王之师，因号帝师。眉娘幼而慧悟，工巧无比，能于一尺绢上，绣《法华经》七卷，字之大小，不逾粟粒，而点画分明，细如毛发，其品题章句，无不具矣。更善作飞仙盖，以丝一钩，分为三段，染成五色，结为金盖五重。其中有十洲三岛、天人玉女、台殿麟凤之像，而持幢捧节童子，亦不啻千数。其盖阔一丈，种无三两，煎灵香膏传之，则坚硬不断。唐顺宗皇帝嘉其工，谓之神姑，因令止于宫中。每日止饮酒二三合。至元和中，宪宗嘉其聪慧而又奇巧，遂赐金凤环，以束其腕。眉娘不愿在禁中，遂度为道士，放归南海，仍赐号曰逍遥。及后神迁，香气满堂，弟子将葬，举棺觉轻，即撤其盖，帷见之旧履而已。后人见往往乘紫云游于海上。罗浮处士李象先作《罗逍遥传》，而象先之名无闻，故不为时人传焉。（出《杜阳杂编》）


柳智感李播狄仁杰王万彻太学郑生赵州参军妻
柳智感
唐河东柳智感，以贞观初为长举县令。一夜暴死，明旦而苏。说云：始忽为冥官所追。大官府使者以智感见，谓感曰： 今有一官缺，故枉君任之。 智感辞以亲老，且自陈福业，未应便死。王使勘籍，信然。因谓曰： 君未当死，可权判录事。 智感许诺谢。吏引退至曹，有五判官，感为第六。其厅事是长屋，（屋原作官。据明抄本改。）人坐三间，各有床案，务甚繁拥，西头一坐处无判官，吏引智感就空坐。群吏将文书簿帐来，取智感署，署（署原作于。据明抄本改。）案上，退立阶下。智感问之，对曰：气恶逼公，但遥以中事答。智感省读，如人间者，于是为判句文。有顷食来，诸判官同食。智感亦欲就之，诸判官曰：君既权判，不宜食此。感从之。日暮，吏送智感归家，苏而方晓。自归家中。日暝吏复来迎至旦如（至下原有彼字。如字原缺。据明抄本删补。）故。知幽显昼夜相反矣。于是夜判冥事，昼临县职。岁余，智感在冥曹，因起至厕，于堂西见一妇女。年三十许，姿容端正，衣服鲜明，立而掩涕。智感问何人，答曰：兴州司仓参军之妇也。摄来此，方别夫子，是以悲伤。智感以问吏，史曰：官摄来，有所案问，且以证其夫事。智感因谓女人曰：感长举县令也。夫人若被堪问，幸自分就。无为牵引司仓，俱死无益。妇人曰：诚不愿引之，恐官相逼耳。感曰：夫人幸勿相牵，可无逼迫之虑。妇人许之。既而还州，先问司仓妇有疾。司仓曰：吾妇年少无疾。智感以所见告之，说其衣服形貌，且劝令作福。司仓走归家，见妇在机中织，无患也，不甚信之。后十余日，司仓妇暴死。司仓始惧而作福禳之。又兴（兴原作与。据明抄本改。）州官二人考满，当赴京选。谓智感曰：君判冥道事，请问吾选得何官？智感至冥，以某姓名问小录事。曰：名簿并封左右函中，检之二日方可得。后日，乃具告二人。二人至京选，吏部拟官，皆与报不同。州官闻之，以语智感。后问小录事，覆检簿，云：定如所检，不错也。既而选人过门下，门下审退之。吏部重送名，果是名簿检报者。于是众威信服。智感每于冥簿，见其亲识名状及死时日月，报之，使修福，多得免。智感权判三年，其吏部来告曰：已得隆州李司户，授正官以代。公不复判矣。智感至州，因告刺史李德凤，遣人往隆州审焉，（焉原作为。据明抄本改。）其司户已卒。问其死日，即吏来告之时也。从此遂绝。州司遣智感领囚，送至凤州界。囚四人皆逃。智感忧惧，捕捉不获。夜宿传舍，忽见其故部吏来告曰：囚尽得矣。一人死，三人在南山西谷中，并已擒缚。愿公勿忧。言毕辞去。智惑即请共入南山西谷，果得四囚。知走不免，因来抗拒。智感格之，杀一囚，三囚受缚，果如所告。智感今存，任慈州司法。光禄卿柳亨说之。亨为邛州刺史，见智感，亲问之。然御史裴同节亦云，见数人说如此。（出《冥报录》）
李播
高宗（宗原作祖。据明抄本改。）将封东岳，而天久霖雨。帝疑之，使问华山道士李播，为奏玉京天帝。播，淳风之父也。因遣仆射刘仁轨至华山，问播封禅事。播云：待问泰山府君。遂令呼之。良久，府君至，拜谒庭下，礼甚恭。播云：唐皇帝欲封禅，如何？府君对曰：合封，后六十年，又合一封。播揖之而去。时仁轨在播侧立，见府君屡顾之。播又呼回曰：此是唐宰相，不识府君，无宜见怪。既出，谓仁轨曰：府君薄怪相公不拜，令左右录此人名，恐累盛德。所以呼回处分耳。仁轨惶汗久之。播曰：处分了，当无苦也。其后帝遂封禅。（出《广异记》）
狄仁杰
高宗时，狄仁杰为监察御史。江岭神祠，焚烧略尽。至端州。有蛮神，仁杰欲烧之。使人入庙者立死。仁杰募能焚之者，赏钱百千。时有二人出应募。仁杰问往复何用，人云：愿得敕牒。仁杰以牒与之。其人持往，至庙，便云有敕，因开牒以入，宣之。神不复动，遂焚毁之。其后仁杰还至汴州，遇见鬼者曰：侍御后有一蛮神。云被焚舍，常欲报复。仁杰问：事竟如何？见鬼者（见字者字原缺。据明抄本补。）云：侍御方须台辅，还有鬼神二十余人随从。彼亦何所能为？久之，其神还岭南矣。（出《广异记》）
王万彻
武太后暮年，宫人多死，一月之间，已数百人。太后乃召役鬼者王万彻，使祝宫中。彻奏曰：天皇以陛下久临万国，神灵不乐，以致是也。太后曰：可奈何？彻曰：臣能禳之。乃施席于殿前，持刀噀水，四向而咒。有顷曰：皇帝至。彻乃廷诘帝曰：天道有去就，时运有废兴。昔皇帝佐陛下，母临四海，大弘姜嫄、文母之化，遂见推载，万国归心。此天意，非人事也。陛下圣灵在天，幽明理隔，何至不识机会，损害生人，若此之酷哉？帝乃空中谓之曰：殆非我意，此王后诉冤得申耳。何止后宫，将不利于君。太后及左右了了闻之，太后默然改容，乃命撤席。明年而五王援立中宗，迁太后于上阳宫，以幽崩。（出《广异记》）
太学郑生
垂拱中，驾在上阳宫。太学进士郑生晨发铜驼里，乘晓月，度洛桥。下有哭声甚哀，生即下马察之。见一艳女，翳然蒙袂曰：孤养于兄嫂，嫂恶，苦我。今欲赴水，故留哀须臾。生曰：能逐我归乎？应曰：婢御无悔。遂载与之归所居。号曰汜人，能诵《楚词》《九歌》《招魂》《九辩》之书，亦常拟词赋为怨歌。其词艳丽，也莫有属者。因撰《风光词》曰：隆往秀兮昭盛时，播薰绿兮淑华归。故室荑与处萼兮，潜重房以饰姿。见耀态之韶华兮，蒙长霭以为帏，醉融光兮眇眇瀰瀰，远千里兮涵烟眉。晨陶陶兮暮熙熙，无蜲娜之秾条兮，娉盈盈以披迟。醻游颜兮倡蔓卉，縠流倩电兮发随旎。生居贫，汜人尝出轻缯一端卖之，有胡人酬千金。居岁余，生将游长安。是夕，谓生曰：我湖中蛟室之妹也。谪而从君。今岁满，无以久留君所。乃与生诀。生留之不能，竟去。后十余年，生兄为岳州刺史，会上巳日，与家徒发岳阳楼，望鄂渚，张宴乐酣。生愁思吟曰：情无限兮荡洋洋，怀佳期兮属三湘。声未终，有画舻浮漾而来，中为彩楼，高百余尺。其上帷帐栏笼，尽饰帷囊。有弹弦鼓吹者，皆神仙峨眉，被服烟电，裾袖皆广尺。中一人起舞，含颦怨慕，形类汜人。舞而歌曰：泝青春兮江之隅，拖湖波兮袅绿裾。荷拳拳兮来舒，非同归兮何如？舞毕，敛袖索然。须臾，风涛崩怒，遂不知所往。（出《异闻集》）
赵州参军妻
赵州卢参军，新婚之任，其妻甚美。数年，罢官还都。五月五日，妻欲之市，求续命物，上于舅姑。车已临门，忽暴心痛，食顷而卒。卢生号哭毕，往见正谏大夫明崇俨，扣门甚急。崇俨惊曰：此端午日，款关而厉，是必有急。遂趋而出。卢氏再拜，具告（告原作问。据明抄本改。）其事。明云：此泰山三郎所为。遂书三符以授卢：还家可速烧第一符，如人行十里，不活；更烧其次，若又不活；更烧第三符。横死必当复生，不来真死矣。卢还如言，累烧三符，其妻遂活，顷之能言。初云：被车载至泰山顶，别有宫室，见一年少，云是三郎。令侍婢十余人拥入别室，侍妆梳。三郎在堂前，与他少年双陆，候妆梳毕，方拟宴会。婢等令速妆，已缘眷恋故人，尚且悲泪。有顷，闻人款门云：是上利功曹，适奉都使处分，令问三郎，何以取户家妇？宜即遣还。三郎怒云：自取他人之妻，预都使何事！呵功曹令去。相与往复，其辞甚恶。须臾，又闻款门云：是直符使者，都使令取卢家妇人。对局劝之，不听。对局曰：非独累君，当祸及我。又不听。寻有疾风，吹黑云从崖顶来，二使唱言：太一直符，今且至矣！三郎有惧色。风忽卷宅，高百余丈放之，人物糜碎，唯卢氏获存。三使送还，至堂上，见身卧床上，意甚凄恨，被推入形，遂活。（出《广异记》）


卢仲海王垂武丘寺李佐公窦裕商顺李载高励萧遇朱自劝
卢仲海
大历四年，处士卢仲海与从叔缵客于吴。夜就主人饮，欢甚，大醉。郡属皆散，而缵大吐，甚困。更深无救者，独仲海侍之。仲海性孝友，悉箧中之物药以护之。半夜缵亡，仲海悲惶，伺其心尚煖，计无所出。忽思礼有招魂望反诸幽之旨，又先是有力士说招魂之验，乃大呼缵名，连声不息，数万计。忽苏而能言曰：赖尔呼（呼原在赖字上，据明抄本改。）救我。即问其状，答曰：我向被数吏引，言郎中命邀迎。问其名，乃称尹。（明抄本尹下有淝字）逡巡至宅，门阀甚峻，车马极盛，引入。尹迎劳曰： 饮道如何，常思曩日破酒纵思，忽承戾止。浣濯难申，故奉迎耳。 乃遥入，诣竹亭坐。客人皆朱紫，相揖而坐。左右进酒，杯盘炳曜，妓乐云集，吾意且洽，都亡行李之事。中宴之际，忽闻尔唤声。众乐齐奏，心神已眩，爵行无数，吾始忘之。俄顷，又闻尔唤声且悲，我心恻然。如是数四，且心不便，请辞，主人苦留，吾告以家中有急，主人暂放我来，当或继请。授吾职事，吾向以虚诺。及到此，方知是死，若不呼我，都忘身在此。吾始去也，宛然如梦。今但畏再命，为之奈何？仲海曰：情之·至隐，复无可行。（明抄本行作言）前事既验，当复执用耳。因焚香诵咒以备之。言语之际，忽然又没，仲海又呼之，声且哀厉激切，直至欲明方苏。曰：还赖尔呼我，我向复饮，至于酣畅。坐寮径醉，主人方敕文牒，授（授原作管。据明抄本改）我职。闻尔唤声哀厉，依前恻怛。主人讶我不始，又暂乞放归（放归原作犯贵，据明抄本改）再三。主人笑曰： 大奇 。遂放我来。今去留未诀。鸡鸣兴，阴物向息，又闻鬼神不越疆。吾与尔逃之，可乎？仲海曰：上计也。即具舟，倍道併行而愈。（出《通幽录》）
王垂
太原王垂，与范阳卢收友善，唐大历初，尝乘舟于淮浙往来。至石门驿旁，见一妇人於树下，容色殊丽，衣服甚华，负一锦囊。王卢相谓曰：妇人独息，妇囊可图耳。乃弥棹伺之，妇人果问曰：船何适？可容寄载否？妾夫病在嘉兴，今欲省之，足痛不能去。二人曰：虚舟且便可寄尔。妇人携囊而上，居船之首。又徐挑之，妇人正容曰：暂附何得不正耶？二人色炸。垂善鼓琴，以琴悦之。妇人美艳粲然，二人振荡，乃曰：娘子固善琴耶？妇人曰：少所习。王生拱琴以授，乃抚《轸泛弄》泠然。王生曰：未尝闻之，有以见文君之诚心矣。妇人笑曰：委相如之深也。遂稍亲合，其诙谐慧辨不可言，相视感悦，是夕与垂偶会船前。收稍被隔碍而深叹慕。夜深，收窃探囊中物，视之，满囊骷髅耳。收大骇，知是鬼矣，而无因达于垂。听其私狎甚缱绻。既而天明，妇人有故暂下，收告垂，垂大慑曰：计将安出？收曰：宜伏箦下。如其言。须臾妇人来问：王生安在？收绐之曰：适上岸矣。妇人甚剧，委收而迫垂，望之稍远，乃弃于岸。併棹倍行数十里外，不见来，夜藏船处闹。半夜后，妇人至，直入船，拽垂头。妇人四面有眼，腥秽甚，齿咬垂，垂困。二人大呼，众船皆助，遂失妇人。明日，得纸梳于席上，垂数月而卒。（出《通幽记》）
武丘寺
苏州武丘寺，山嵚崟，石林玲珑，楼雉叠起，绿云窈窕，入者忘归。大历初，寺僧夜见二白衣上楼，竟不下，寻之无所见。明日，峻高上见题三首，信鬼语也。其词曰：幽明虽异路，平昔添工文。欲知潜寐处，山北两孤坟。（其二示幽独居）。高松多悲风，潇潇清且哀。南山接幽陇，幽陇空崔嵬。白日徒煦煦，不照长夜台。谁知生者乐，魂魄安能回。况复念所亲，恸哭心肝摧。恸器更何言，哀哉复哀哉。（其三答处幽子）神仙不可学，形化空游魂。白日非我朝，青松围我门。虽复隔生死，犹知念子孙。何以遣悲惋，万物归其根。寄语世上人，莫厌临芳樽。庄上有墓林，古冢累累，其文尚存焉。（出《通幽记》）
李佐公
李佐公，大历中在卢州。有书吏王庾请假归。夜行郭外，忽值引驺呵避，书吏映大树窥之，且怪此无尊官也。导骑后一人紫衣，仪卫如大使。后有车一乘，方渡水，御者前曰：车軥索断。紫衣曰：检簿。遂见数吏检之曰：合取卢州某里张道妻脊筋修之。乃书吏之姨也。顷刻吏回，持两条白物各长数尺，乃渡水而去。至姨家，尚无恙。经宿患背痛，半日而卒。
窦裕
大历中有进士窦裕者，家寄淮海。下第将之成都，至洋州无疾卒。常与淮阴令吴兴沈生善，别有年矣。声尘两绝，莫知其适。沈生自淮海调补金堂令，至洋州舍于馆亭中。是夕，风月晴朗，夜将半。生独若有所亡，而不得其寝。俄见一白衣丈夫，自门步来，且吟且嗟，似有恨而不舒者。久之，今曰：家依楚水岸，身寄洋州馆。望月独相思，尘襟泪痕满。生见之，甚觉类窦裕，特起与语，未及，遂无见矣。乃叹曰：吾与窦君别久矣，定为鬼耶？明日驾而去，行未数里，有殡在路前。有识者曰：进士窦裕殡宫。生惊，即驰至馆，问馆吏，曰：有进士窦裕，自京游蜀，至此暴亡。太守命殡于馆南二里外，道左殡宫是也。即至奠拜泣而去。（出《宣室志》）
商顺
丹阳商顺，娶吴郡张昶女。昶为京兆少尹，卒葬浐水东，去其别业十里。顺选集在长安，久之，张氏使奴入城迎商郎。顺日暮与俱往，奴盗饮极醉，与顺相失。不觉其城门已闭，无如之何，乃独前行。天渐昏黑，雨雪交下，且所（且所原作郎来，据明抄本改）驴甚蹇，迷路不知所之，但信驴所诣。计行十数里，而不得见村墅，转入深草，苦寒甚战。少顷，至一涧，涧南望见灯火。顺甚喜，行至，乃紫篱茅屋数间，扣门数百下方应，顺问曰：远客迷路，苦寒，暂欲寄宿。应曰：夜暗，雨雪如此，知君是何人。且所居狭陋，不堪止宿。固拒之，商郎乃问张尹庄去此几许，曰：近西南四五里，顺以路近可到。乃出涧，西南行十余里，不至庄。雨雪转甚，顺自审必死，既不可，行欲何之，乃系驴于桑下，倚树而坐。须臾，见一物，状若烛笼，光照数丈，直诣顺前，尺余而止。顺初甚惧，寻而问曰：得非张公神灵引导余乎？乃前拜曰：若是丈人，当示归路。视光中有小道，顺乃乘驴随之，稍近火移，恒在前尺余。行六七里，望见持火来迎，笼光遂灭。及火至，乃张氏守茔奴也。顺问何以知己来，奴云：适闻郎君大呼某，言商郎从东来，急往迎。如此再三，是以知之。遂宿奴庐中，明旦方去。（出《广异记》）
李载
大历七年，转运使吏部刘晏在部为尚书，大理评事李载摄监察御史，知福建留后。载于建州浦城置使院，浦城至建州七百里，犹为清凉。载心惧瘴疠，不乐职事，经半载卒。后一日，复生如故。家人进食，载如平常食之。谓家人曰：已死，今暂还者，了使事耳。乃追其下未了者，使知一切，交割付之。后修状与尚书别，兼作遗书，处分家事。妻崔氏先亡，左右唯一小妻，（妻原作女，据明钞本改。）因谓之曰：（谓之曰原作为小妻，据明钞本改。）地下见先妻，（先妻原作舅，据明钞本改。）我言有汝，其人甚怒，将欲有所不相利益，为之奈何？今日欲至，不宜久留也。言讫，分财与之，使行官送还北。小妻便尔下船，行官少事（官少事原作时尚关，据明钞本改。）未即就路。载亦知之，召行官至，杖五下，使骤去。事毕食讫，遂卒。（出《广异记》）
高励
高励者，崔士光之丈人。夏日，在其庄前桑下，看人家打麦。见一人从东走马来，至励再拜，云：请治马足。励云：我非马医，焉得疗马？其人笑云：但为胶粘即得。励初不解其言，其人乃告曰：我非人，是鬼耳。此马是木马，君但洋胶粘之，便济行程。励乃取胶煮烂，出至马所，以见变是木马。病在前足，因为粘之。送胶还舍，及出，见人已在马边。马其骏，还谢励讫。便上马而去。（出《广异记》）
萧遇
信州刺史萧遇少孤，不知母墓。数十年，将改葬。旧茔在都，既至，启，乃误开卢会昌墓。既而知其非，号恸而归。闻河阳方士道华者，善召鬼，乃厚弊以迎。既至，具以情诉，华曰：试可耳。乃置坛洁诚，立召卢会昌至，一丈夫也，衣冠甚伟，呵之曰：萧郎中太夫人茔，被尔墓侵杂，使其迷误。忽急寻求，不尔，当旦夕加罪。会昌再拜曰：某贱役者，所管地累土三尺，方十里，力可及。周外则不知矣。但管内无萧郎中太夫人墓，当为索之。以旦日为期。及朝，华与遇俱往。行里余，遥见会昌奔来曰：吾缘寻索，颇扰鬼神，今使按责甚急，二人可疾去。言讫而灭，二人去之数百步，（百步原作日，据明钞本改。）顾视，见青黑气覆地，竟日乃散。既而会昌来曰：吾为君寻求，大受阴司谴罚，今计穷矣。请辞去。华（华原作罢。据明钞本改。）归河阳，遇号哭。自是端居一室。夜忽如梦中，闻户外有声，呼遇小名曰：吾是尔母。遇惊走，出户拜迎。见其母，母从暗中出。遇与相见如平生，谓遇曰：汝至孝动天，诚达星神，祇灵降鉴，今我与汝相见，悲怆盈怀。遇号恸久之，又叹曰：吾家孝子，有闻于天，虽在泉壤，其为众流所仰。然孝子之感天达神，非惟毁形灭性，所尚由哀耳。因与遇论幽冥报应之旨，性命变通之道。乃曰：祸福由人，但可累德。上天下临，实如影响。其有树善不感者，皆是心不同耳。言叙久之，遇悲慰感激曰：不意更闻过奖之言，庶万分不恨矣。乃述迷误茔域之恨，乃曰：吾来亦为此。年岁寝远，汝小，何由而知？吾墓上已有李五娘墓，亦已平坦，何可辨也？汝明日，但见乌鹊群集，其下是也。又曰：若护我西行，当以二魂舆入关。问其故，答曰：为叔母在此，亦须归乡。遇曰：叔母为谁耶？母曰：叔母则是汝外婆，吾亦自呼作叔母，怜吾孤独，尝从咸阳来此伴吾。后因神祇隔绝，不得去，故要二魂舆耳。言讫而去，倏忽不见。遇哀号待晓，即于乌鹊所集平地，掘之。信是李五娘墓，更于下得母墓，方得合葬。（出《通幽记》）
朱自劝
吴县朱自劝以宝应年亡。大历三年，其女寺尼某乙，令往市买胡饼，充斋馔物。于河西见自劝与数骑宾从二十人，状如为官。见婢歔欷，问：汝和尚好在，将安之。婢云：命市胡饼作斋。劝云：吾此正复有饼。回命从者，以三十饼遗之，（遗之二字原缺，据明钞本补。）兼传问讯。婢至寺白尼，尼悲涕不食，饼为众人所食。后十余日，婢往市，路又见自劝，慰问如初。复谓婢曰：汝和尚不了，死生常理，何可悲涕，故寄饼亦复不食。今可将三十饼往，宜令食也。婢还，终不食。后十日，婢于市，复见自劝。问讯毕，谓婢曰：方冬严寒，闻汝和尚未挟纩。今附绢二匹，与和尚作寒具。婢承命持还，以绢授尼。尼以一匹制裤，一留贮之。后十余日，婢复遇自劝，谓曰：有客数十人，可持二绢。令和尚于房中作馔，为午食。明日午时，吾当来彼。婢还，尼卖绢，市诸珍膳。翌日待之，至午，婢忽冥昧久之，灵语因言客至。婢起只供食，食方毕，又言曰：和尚好住，吾与诸客饮食致饱，今往已。婢送自劝出门，久之方悟，自尔不见。（出《广异记》）


王子乔凤纲琴高鬼谷先生萧史徐福王母使者月支使者卫叔卿张楷阳翁伯
王子乔
王子乔者，周灵王太子也。好吹笙作凤凰鸣。游伊洛之间，道士浮丘公，接以上嵩山，三十余年。后求之于山，见桓良曰： 告我家，七月七日待我于缑氏山头。果乘白鹤，驻山岭。望之不到，举手谢时人，数日而去。后立祠于缑氏及嵩山。（出《列仙传》）
凤纲
凤纲者，渔阳人也。常采百草花，以水渍封泥之。自正月始，尽九月末止，埋之百日，煎九火。卒死者，以药内口中，皆立活。纲常服此药，至数百岁不老。后入地肺山中仙去。（出《神仙传》）
琴高
琴高者，赵人也，以鼓琴为宋康王舍人。行涓、彭之术，浮游冀州涿郡间，二百余年。后辞入涿水中取龙子，与弟子期之曰： 皆洁斋，候于水旁，设祠屋。 果乘赤鲤来，坐祠中，且（且原作旦，据明抄本改）有万人观之。留一月余，复入水去。（出《列仙传》）
鬼谷先生
鬼谷先生，晋平公时人，隐居鬼谷，因为其号。先生姓王名利，亦居清溪山中。苏秦、张仪，从之学纵横之术。二子欲驰骛诸侯之国，以智诈相倾夺，不可化以至道。夫至道玄微，非下才得造次而传。先生痛其道废绝，数对苏、张涕泣，然终不能寤。苏、张学成别去，先生与一只履，化为犬，北引二子即日到秦矣。先生凝神守一，朴而不露。在人间数百岁，后不知所之。秦皇时，大宛中多枉死者横道，有鸟御草以覆死人面，遂活。有司上闻，始皇遣使赉草以问先生。先生曰： 巨海之中有十洲，曰祖洲、瀛洲、玄洲、炎洲、长洲（长洲二字原缺，据黄本补）元洲、流洲、光生洲、凤麟洲、聚窟洲、此草是祖洲不死草也。生在琼田中，亦名养神芝。其叶似菰，不丛生，一株可活千人耳。（出《仙传拾遗》）
萧史
萧史不知得道年代，貌如二十许人。善吹箫作鸾凤之响。而琼姿炜烁，风神超迈，真天人也。混迹于世，时莫能知之。秦穆公有女弄玉，善吹箫，公以弄玉妻之。遂教弄玉作凤鸣。居十数年，吹箫似凤声，凤凰来止其屋。公为作凤台。夫妇止其上，不饮不食，不下数年。一旦，弄玉乘凤，萧史乘龙，升天而去。秦为作凤女祠，时闻箫声。今洪州西山绝顶，有箫史仙坛石室，及岩屋真像存焉。莫知年代。（出（仙传拾遗））
徐福
徐福，字君房，不知何许人也。
秦始皇时，大宛中多枉死者横道，数有鸟衔草，覆死人面，皆登时活。有司奏闻始皇，始皇使使者赉此草，以问北郭鬼谷先生。云是东海中祖洲上不死之草，生琼田中，一名养神芝，其叶似菰，生不丛，一株可活千人。始皇于是谓可索得，因遣福及童男童女各三千人，乘楼船入海。寻祖洲不返，后不知所之。
逮沈羲得道，黄老遣福为使者，乘白虎车，度世君司马生乘龙车，侍郎薄延之乘白鹿车，俱来迎羲而去。由是后人知福得道矣。
又唐开元中，有士人患半身枯黑，御医张尚容等不能知。其人聚族言曰： 形体如是，宁可久耶？闻大海中有神仙，正当求仙方，可愈此疾。 宗族留之不可，因与侍者，赉粮至登州大海侧，遇空舟，乃赉所携，挂帆随风。可行十余日，近一孤岛，岛上有数百人，如朝谒状。须臾至岸，岸侧有妇人洗药，因问彼皆何者。妇人指云： 中心床坐，须鬓白者，徐君也。 又问徐君是谁。妇人云： 君知秦始皇时徐福耶？ 曰： 知之。  此则是也。
顷之，众各散去，某遂登岸致谒，具语始末，求其医理。徐君曰： 汝之疾，遇我即生。 初以美饭哺之，器物皆奇小，某嫌其薄。君云： 能尽此，为再飨也，但恐不尽尔。 某连啖之，如数瓯物致饱。而饮亦以一小器盛酒，饮之致醉。
翌日，以黑药数丸令食，食讫，痢黑汁数升，其疾乃愈。某求住奉事。徐君云： 尔有禄位，未宜即留，当以东风相送，无愁归路遥也。 复与黄药一袋，云： 此药善治一切病，还遇疾者，可以刀圭饮之。
某还，数日至登川，以药奏闻。时玄宗令有疾者服之，皆愈。（出《仙传拾遗》及《广异记》）
王母使者
汉武帝天汉三年，帝巡东海，祠恒山，王母遣使献灵胶四两，吉光毛裘。武帝以付外库，不知胶、裘二物之妙也，以为西国虽远，而贡者不奇，使者未遣之。帝幸华林苑，射虎兕，弩弦断。使者时随驾，因上言，请以胶一分，以口濡其胶，以续弩弦。帝惊曰： 此异物也。 乃使武士数人，对牵引之，终日不脱，胜未续时也。胶青色，如碧玉。吉光毛裘黄白，盖神马之类。裘入水终日不沉，入火不焦。帝悟，厚赂使者而遣去。集弦胶出自凤驎洲，洲在西海中，地面正方，皆一千五百里，四面皆弱水绕之。上多凤驎，数万为群。煮凤喙及驎角，合煎作胶，名之 集弦胶 ，一名 连金泥 。弓弩已断之弦，刀剑已断之铁，以胶连续，终不脱也。（出《仙传拾遗》）
月支使者
汉延和三年春，武帝幸安定。西胡月支国王遣使献香四两，大如雀卵，黑如桑椹。帝以香非中国所乏，以付外库。
又献猛兽一头，形如五六十日犬子，大如狸，其毛黄色。国使将以呈帝，帝见使者抱之以入，其气秃悴，尤怪其所贡之非。问使者曰： 此小物，何谓猛兽？
使者对曰： 夫威加于百禽者，不必计其大小。是以神驎为巨象之王，凤凰为大鹏之宗，亦不在巨细也。臣国此去三十万里，常占东风入律，百旬不休；青云干吕，连月不散者。中国将有好道之君矣。我国王将仰中土而慕道风，薄金玉而厚灵物。故搜奇蕴而索神香，步天林而请猛兽，乘肥车而济弱水，策骥足以度飞沙。契阔途径，艰苦蹊路，于今十三年矣。神香辟夭残之死疾，猛兽却百邪之魍魉。夫此二物者，实济众生之至要，助至化而升平。岂图陛下，乃不知贵乎！是臣国占风之谬也。今日仰鉴天姿，乃非有道之君也。眼多视则贪恣，口多言则犯难，身多动则注贼，心多节则奢侈，未有用此四多，而天下成治者也。
帝默然不平。帝乃使使者敕猛兽发声，试听之。使者乃指兽，令发一声，兽舔唇良久，忽如天雷霹雳之响。又作，两目如礒磹之炎光，久乃止。
帝登时颠蹶，掩耳振动，不能（能原作然。据明抄本、陈校本改）自止。侍者及（及原作乃。据明抄本。陈校本改。）武士皆失仗。帝忌之，因以此兽付上林苑，令虎食之。虎见兽，皆相聚屈迹如也。
帝恨使者言不逊，欲罪之。明日，失使者及猛兽所在。
至始元元年，京城大疫，死者太半，帝取月支神香烧之于城内，其死未三日者皆活。香气经三月不歇，帝信神香，乃秘录余香。一旦函检如故，而失香也。
此香出于聚窟洲人鸟山，山上多树，与枫树相似，而香闻数里，名为返魂树。亦能自作声，如群牛吼，闻之者心振神骇。伐其木根，于玉釜中煮取汁，更以微火熟煎之，如黑粒状，令可丸，名为惊精香，或名振灵丸，或名返生香，或名振檀香，或名却死香，一种六名。斯实灵物也。（出《仙传拾遗》）
卫叔卿
卫叔卿者，中山人也。服云母得仙。
汉仪凤（二字有误）二年，八月壬辰，孝武皇帝闲居殿上，忽有一人乘云车，驾白鹿，从天而下，来集殿前。其人年可三十许，色如童子，羽衣星冠。帝乃惊问曰： 为谁？ 答曰： 吾中山卫叔卿也。 帝曰： 子若是中山人，乃朕臣也，可前共语。 叔卿本意谒帝，谓帝好道，见之必加优礼。而帝今云是朕臣也，于是大失望，默然不应。忽焉不知所在。
帝甚悔恨，即遣使者梁伯至中山，推求叔卿，不得见。但见其子名度世，即将还见。帝问云： 汝父今在何所？ 对曰： 臣父少好仙道，尝服药导引，不交世事，委家而去，已四十余年。云当入太华山也。 帝即遣使者与度世共之华山，求寻其父。到山下欲上，辄火，不能上也。
积数十日，度世谓使者曰： 岂不欲令吾与他人俱往乎。 乃斋戒独上。
未到其岭，于绝岩之下，望见其父，与数人博戏于石上。紫云蔚蔚于其上，白玉为床，又有数仙童执幢节，立其后。度世望而载拜。
叔卿曰： 汝来何为？
度世曰： 帝甚恨前日仓卒，不得与父言语，今故遣使者梁伯，与度世共来，愿更得见父也。
叔卿曰： 前为太上所遣，欲诫帝以大灾之期，及救危厄之法，国祚可延。而强梁自贵，不识真道，而反欲臣我，不足告语，是以去耳。今当与中黄太乙共定天元，吾终不复往耳。
度世曰： 不审向与父并坐是谁也？
叔卿曰： 洪崖先生、许由、巢父、火低公、飞黄子、王子晋、薛容耳。今世向大乱，天下无聊，后数百年间，土灭金亡。汝归，当取吾斋室西北隅大柱下玉函，函中有神素书，取而按方合服之，一年可能乘云而行。道成，来就吾于此。勿得为汉臣也，亦不复为语帝。
度世于是拜辞而去，下山见梁伯，不告所以。梁伯意度世必有所得，乃叩头于度世，求乞道术。
先是度世与之共行，见伯情行温实，乃以语之。梁伯但不见柱下之神方耳。后掘得玉函，封以飞仙之香，取而饵服。乃五色云母，遂合药服之，与梁伯俱仙去。留其方与子，而世人多有得之者。（出《神仙传》）
张楷
张楷字公超，有道术，居华山谷中。能为五里雾。有玉诀金匮之学，坐在立亡之道。人学其术者，填门如市，故云雾市。今华山有张超谷焉。（出《仙传拾遗》）
阳翁伯
阳翁伯者，卢龙人也，事亲以孝。葬父母于无终山，山高八十里，其上无水。翁伯庐于墓侧，昼夜号恸，神明感之，出泉于其墓侧。因引水就官道，以济行人。尝有饮马者，以白石一升与之，令翁伯种之，当生美玉。果生白璧，长二尺者数双。一日，忽有青童乘虚而至，引翁伯至海上仙山，谒群仙。曰： 此种玉阳翁伯也。 一仙人曰： 汝以孝于亲，神真所感，昔以玉种与之，汝果能种之。汝当夫妇俱仙，今此宫即汝他日所居也。天帝将巡省于此，开礼玉十班，汝可致之。 言讫，使仙童与俱还。翁伯以礼玉十班，以授仙童。北平徐氏有女，翁伯欲求婚。徐氏谓媒者曰： 得白璧一双可矣。 翁伯以白璧五双，遂婿徐氏。数年，云龙下迎，夫妇俱升天。今谓其所居为玉田坊。翁伯仙去后，子孙立大石柱于田中，以纪其事。（出《仙传拾遗》）


相说
——大凡观人之相貌，先观骨格，次看五行；量三停之长短，察面部之盈亏，观眉目之清秀，看神气之荣枯，取手足之厚薄，观须发之疏浊；量身材之长短，取五官之有成，看六府之有就，取五岳之归朝，看仓库之丰满，观阴阳之盛衰，看威仪之有无，辨形容之敦厚，观气色之喜滞，看体肤之细腻；观头之方圆，顶之平塌，骨之贵贱，骨肉之粗疏，气之短促，声之响亮，心田之好歹，俱依部位流年而推；骨格形局而断，不可顺时趋奉，有玷家传。但于星宿、富贵、贫贱、寿天、穷通、荣枯、得失、流年、休咎，备皆周密，所相于人，万无一失，学者亦宜参详，推求真妙，不可忽诸.
十观
一取威仪
——如虎下山，百兽自惊；如鹰升腾，狐兔自战，不怒而威，不但在眼；亦观颧骨神气取之。
二看敦重及精神
——身如万斛之舟，驾于巨浪之中，摇而不动，引之不来，坐卧起居，神气清灵，久坐不昧，愈加精彩；如日东升，刺人眼目；如秋月悬镜，光辉皎洁；面神眼神，俱如日月之明，辉辉皎皎，自然可爱，明明洁洁，久看不昏；如此相者，不大贵亦当小贵，富亦可许，不可妄谈定。
三取清浊
——但人体厚者自然富贵，清者纵瘦神长，必以贵推之；浊者有神谓之厚，厚者多富；浊而无神谓之软，软者必孤，不孤则夭；
四看头圆顶额高
——但人头为一身之主，四肢之元，头方者顶高，则为居尊天子；额方者顶起，则为辅佐良臣；头圆者，富而有寿；额阔者；贵亦堪夸；顶平者，福寿绵远；头扁者，早岁迍邅；额塌者，少年虚耗；额低者，刑克愚顽；额门杀重者，早年困苦；部位倾陷，发际参差者，照依刑克兼观，不可一例而言，有误相诀。
五看五岳及三停
——左颧为东岳，俱要中正，不可粗露倾塌，额为南岳，亦喜方正，不宜撇竹低塌，右颧为西岳，亦与左颧相同，地阁为北岳，喜旺方圆隆满，不可尖削歪斜，卷窍兜上，土星为中岳，亦宜方正耸上；印堂五岳成也，书云：五岳俱朝，贵压朝班，亦且钱财自旺，三停者，额门，准头，地角，此面部三停也，又为三财，又为三主，又名三表，俱要平等。上停长少年忙，中停长福禄昌，下停长老吉祥，三停平等，一生衣禄无亏；若三停尖削，歪斜，粗露，俱不利也，可照流年部位气色而推，不可一体而断。
六取五官六府
五官
——眉为保寿官：喜清高疏秀弯长，亦宜高目一寸，尾拂天仓，主聪明富贵，机巧福寿，此保寿官成也；若粗浓黄淡，散乱低压，乃刑伤破败，此一官不成也。
——眼为监察官：黑白分明，或凤眼、象眼、牛眼、龙虎眼、鹤眼、猴眼、孔雀眼、鸳鸯眼、狮眼、喜鹊眼，神藏不露，黑如漆，白如玉，波长射耳，自然清秀有威，此监察官成也；若蛇、蜂、羊、鼠、鸡、猪、鱼、马、火轮四白等眼，赤白纱侵，睛圆黑白混杂，兼神光太露，昏昧不清，此监察官不成也，又且愚顽凶败。
——耳为采听官：不论大小，要轮廓分明，喜白过面，水耳、土耳、金耳、牛耳、圆棋耳、贴脑耳、对面不见耳，高眉一寸，轮厚廓坚，红润姿色，内有长毫，孔小不大，此采听官成也，或鼠耳、木耳、火耳、箭羽耳、猪耳、轮飞廓反，不好之耳，或低小软弱，此采听官不成也，不利少年损六亲。
——鼻为审辨官：亦宜丰隆耸直有肉，伏犀龙虎鼻，狮牛胡羊鼻，截筒盛囊悬胆鼻，端正不歪不偏，不粗个小，此审辨官成也。若狗鼻、鲫鱼、鹰嘴、剑峰、反吟、复吟、三曲、三弯、露孔、仰灶、扁弱、露脊、露骨、太大孤峰，况又凶恶，贫苦无成，刑恶奸贪，此审辨官不成也。
——口为出纳官：唇红齿白，两唇齐丰，人中深长，仰月弯弓，四字口方，牛龙虎口，两唇不反不昂，不掀不尖，此出纳官成也。或猪狗羊口，覆船，宴鱼纫鱼，鼠食羊食，唇短齿露，唇黑唇皱，上唇薄下唇反，须黄焦枯粗浊，此出纳官不成也。书云，但一官成者，掌十年之贵禄富丰，不成者，必主十年困苦。
六府者
——天庭日月二角为天府，宜方圆明净，不宜露骨，天府成也。或削低塌偏尖，天府不成也，主初年运塞。
——两颧为人府，宜方正插鬓，不粗不露，齐揖方拱，此人府成也。若粗露高低，尖圆绷鼓，此人府不成也，主中年运否。
——地角边腮为末景地府，喜府地阁悬壁，木昏不惨，不尖不歪，不粗不大，地府成也。若高低粗露，削尖耳后见重腮，地府不成也。书云，一府就掌十年之富盛，相反者主十年之凶败。
七取腰圆背厚
——胸坦腹坠，三甲三壬，体肤细嫩可也，背厚阔，腰硬腰圆，最嫌背脊成坑，背薄肩垂，肩昂颈削，腰宜圆宜硬，宜大宜平，不可细小软弱，崎弯无屁股，臀薄尖削露，臀宜平厚，不宜大窍，胸宜平满，骨莫粗露；项下双绦，心窝不陷，腹宜有囊如葫芦，脐下肉横生，不宜尖削。或如鹊肚，鸡胸，狗肚，此不湛也。书云，腰圆背厚，方保玉带朝衣，骤然不豫，慷慨过人，必主发达富盛；胸平腹囊，故宜紫袍挂体，虽不出前，不入凡流，必须发达；背如三甲，项后肉厚，两肩绷肉厚，腹如三壬，脐下肉长，两腿边肉长；书云，背负三山如护甲，脐深纳李腹垂箕，如此之相必大贵，不贵之时富可夸。但头大无肉，腹大无囊，不是农夫必是屠傅，不是粗人定是木作；若尖削陷软，狗肚鸡胸，纵富必无结果。书云，男子腰小，难主家财亦且夭折；凸胸露臀，当成穷酸，男子为仆，女子为婢，相中最宜推详，不可忽略。
八取手足
——宜细嫩隆厚，掌有八卦，纹路鲜明，或如撰血尖起三峰，奇纹异纹，节如鸡弹，指尖相称，指大相停，掌平如镜，或软如绵，龙虎相吞，掌厚背厚，腕扁肘圆。足背有肉，足底有纹有痣掌略带弯，手背不宜粗露，筋骨指节不宜漏缝。书云，肿节漏缝神昏神懒，浮筋露骨，身乐心忧，掌红撰血，富贵绵绵，手软如绵，闲且有钱，尖起三峰，招生晚景，掌平如镜，白手兴家。纹露粗率，晚年衣禄平常，但相掌诀法有载于后，宜与前后兼观。
九取声音与心田
——书云，要知心里事，但看眼神清，眼乃心之门户，观其眼之善恶，必知心事之好歹，其心正则眸子必正眼视上其心必高，眼视下心有感思，眼转动而不言，心有疑虑；眼视斜而口是心非，益已害人，言不可听；眼正视，其人中正，入党无偏，眼恶心必恶，眼善心必慈，有阴鸳者，或救人难厄，或救人危险，济人贫穷，救人性命，不淫不乱，财宽量大容物。人俱有紫黄容红气色．发见于眼下．卧蚕之宫．印堂福堂之住．纵相貌不如．其心田好．终有富贵．若相貌堂堂，心事奸险，纵然富贵，不日贫穷。书云；未观相貌先看心田，有相无心相从心灭，有心无相相从心生，昔裴度还带，宋郊渡蚁，廉颇扶危救人过渡，各千金不受，本是不贵之相，后反大贵而阴阳扶之。声音宜响亮，出自丹田，脐下一寸是也。声响如雷灌耳，或如铜钟玉韵，或如瓮中之声，或如铜锣铜鼓，或如金声，或声长尾大如鼓之响，俱要清润，纵相貌不如，亦主富贵。或人小声大，人大声雄，俱要深远，丹田所出，此富贵绵远之相也。夭折贫贱之人，声轻声噎，声浮声散，声低声小，或如破锣破鼓，语音焦枯，声大尾焦，声雄不圆。书云，富贵之声出于丹田，夭贱之人，声出舌端，或有余韵，纵焦枯烈，早年虚耗，晚主发达矣。
——诀曰：言未举而色先变，话末尽而气先绝，俱夭贱之人。观声音，知为相之根本，观阴阳，知为相之元神，形貌莫外乎声音，阴阳部位不好，有此相者，竞许富贵﹒但声音响亮者，虽贫终能发达，不必狐疑。
十观形局与五行
——形局者：乃人一身之大关也，或如龙形、虎形、鹤形、狮形、孔雀形、鹳形、牛形、猴形、豹形、象形、凤形、鸳鸯、鹭鸶、骆驼、黄鹏、练雀等形，此富贵形相；或猪形、狗形、羊形、马形、鹿形、鸦形、鼠形、狐狸形，此凶暴贫薄天折之相也。
——五行者：金、木、水、火、土也，书云，金得金刚毅深，木得木资财足，水得水文章贵，火得火见机果，土得土厚丰库，金形白色喜白，木形瘦喜青，水喜肥黑，火不嫌尖宜赤色，土喜厚今色宜黄，此五形正局也。合此者富贵福寿，反此者贫贱夭折，但学者凭五行兼骨格，推断相法多端总断。
五法
——择交在眼，眼恶者怕多薄，交之有害，然露者无心，不可不详审也；问贵在眼，未有眼无神而贵且寿者；问富在鼻，鼻为土生金，厚而丰隆者必富；问寿在神，未有神不足而寿且贵者，纵贵亦大富；求全在声，士农工商，声亮必成，不亮无终；上相不出此五法，拘于口耳眉额手足背腹之间者，乃庸相士也。
切相歌
——入眼方知诀，还观主起中，语迟终富显，步紧必贫穷，犬眼休为伴，鸡睛莫与逢，项偏多蹇滞，头小定飘蓬，骨露财难聚，筋浮病必攻，唇掀知命夭，腹坠禄须丰，腰肥知有福，额广寿如松，脚长兼耳薄，辛苦道途中。
论形俗
——蜀人相眼，闽人相骨，浙人相清，淮人相重，宋人相口．江西人相色，鲁人相轩昂，胡人相鼻，太原人相重厚。
论气色
——天道周岁，二十四节气，人面一年气色，亦二十四变，以五行配之，无不验者。促色最难审，当于清明昧爽之时观之，又须隔绝不醉，不近色，乃可决耳，慎之慎之。气色半月一换，交一节气，子时既变矣。气色在皮内肉外，隐隐可掬者，方是真气色。气色现而安静者，应之迟，若点点焰动不定者，应之速；春要青，夏要红，秋要白，冬要黑，四季月要黄，此天时气色也。
——木形人要青，火形人要红，金形人要白，水形人要黑，土形人要黄，此人身之气色也。
——木形色青，要带黑忌白，火形色红，要带青忌黑，金形色白，要带黄忌红，水形色黑，要带白忌黄，土形色黄，要带红忌青，此五形生克之气色也。
——青如睛天日未出之色，而有润泽，为正，为吉；如打伤痕而乾焦，则为邪为凶；红如隙中日影之色，而有润泽，为正，为吉；如打伤痕而焦枯，为邪为凶；白如玉而有润泽，为正，为吉；如粉如雪而起粟，则为邪，为凶；黑如漆而有润泽，为正，为吉；如烟煤而暗，则为邪，为凶；黄如鹅而有润泽，为正，为吉；如败叶色而焦枯，则为邪凶；
——色白主服，红主讼及疮疤破财，如火珠焰发者，主火灾；青主惊恐疾病，黑主大病死亡，黄主疾病尖脱，
——气色虽现，亦要看神色正，而神脱色亦空耳，色而神旺，色终莫能为大害也。